













ZAKON O ODGOVORNOSTI ZA PROIZVODE Z NAPAKO

PREDLOG


EVA: 2026-2030-0038



I.	UVOD
1.	Ocena stanja in razlogi za sprejetje predloga zakona

Objektivno zasnovana odgovornost proizvajalca za proizvod z napako je bila v slovenskem pravnem prostoru urejena že v Zakonu o obligacijskih razmerjih (Uradni list SFRJ, št. 29/78, 39/85, 45/89 – odl. US, 57/89, Uradni list RS, št. 88/99 – ZRTVS-B, 83/01 – OZ, 30/02 – ZPlaP in 87/02 – SPZ; v nadaljnjem besedilu: ZOR), ki je v 179. členu urejal odgovornost proizvajalca za stvari z napako in glede tega v prvem odstavku določal, da kdor da v promet kakšno stvar, ki jo je izdelal, ki pa pomeni zaradi kakšne napake, za katero ni vedel, škodno nevarnost za osebe ali stvari, odgovarja za morebitno škodo, ki nastane zaradi take napake. Drugi odstavek pa je določal, da proizvajalec odgovarja tudi za nevarne lastnosti stvari, če ni ukrenil vsega, kar je potrebno, da škodo, ki jo je mogel pričakovati, prepreči z opozorilom, varno embalažo ali kakšnim drugim ustreznim ukrepom.
 
Vsebino ureditve ZOR je pozneje nadomestil Obligacijski zakonik (Uradni list RS, št. 97/07 – uradno prečiščeno besedilo, 64/16 – odl. US in 20/18 – OROZ631; v nadaljnjem besedilu: OZ), ki je vsebino 179. člena ZOR prenesel v 155. člen OZ.
 
Na ravni Evropske unije je bila že v letu 1985 sprejeta Direktiva Sveta 85/374/EGS z dne 25. julija 1985 o približevanju zakonov in drugih predpisov držav članic v zvezi z odgovornostjo za proizvode z napako (v nadaljnjem besedilu: Direktiva 85/374/EGS), ki je bila v slovenski pravni red prenesena z Zakonom o varstvu potrošnikov (Uradni list RS, št. 20/98; v nadaljnjem besedilu: ZVPot), sprejetim leta 1998. Njeno bistvo je v tem, da proizvajalec odgovarja za škodo, ki jo povzroči proizvod z napako, ne glede na svojo krivdo, če je mogoče ugotoviti obstoj napake, nastanek škode in vzročno zvezo med njima. Takšna zasnova pomeni odmik od klasičnih krivdnih modelov odgovornosti in temelji na predpostavki, da je proizvajalec tisti, ki ima nadzor nad procesom zasnove in proizvodnje ter zato tudi nosi tveganje za nevarnosti, ki jih proizvod lahko povzroči v pravnem prometu.
 
ZVPot se je s postopnimi spremembami vse do leta 2015 približeval zahtevani ureditvi iz Direktive 85/374/EGS, pa tudi zahtevanim ureditvam po drugih predpisih evropskega prava (Kevin Rihtar, Odgovornost proizvajalca za proizvod: aktualna vprašanja, Podjetje in delo, št. 5, 2015, str. 863). Odgovornost za izdelek je bila v ZVPot urejena v II. poglavju, v členih od 4 do 11.a. Sprva je bila v ZVPot odgovornost za proizvode urejena  samo za potrošnike, kar ni bilo skladno z Direktivo 85/374/EGS, nato pa je bil z novelo ZVPot-A (Uradni list RS, št. 110-5391/2002 z dne 18. 12. 2002) dodan 11.a člen, ki je izrecno določal, da pravice iz tega poglavja pripadajo tudi osebam, ki se po tem zakonu ne štejejo za potrošnike. Leta 2022 je bil sprejet nov Zakon o varstvu potrošnikov (Uradni list RS, št. 130/22; v nadaljnjem besedilu: ZVPot-1), ki je v členih od 58 do 65 uredil odgovornost proizvajalca za blago z napako.
 
V Republiki Sloveniji je trenutno veljavna ureditev pravil o odgovornosti za proizvode z napako (t. i. produktna odgovornost) urejena v ZVPot-1 in OZ.
 
Takšna ureditev je bila več let ustrezna, vendar so jo sčasoma presegle pomembne tehnološke in gospodarske spremembe, zlasti digitalizacija proizvodov (npr. vključevanje programske opreme v proizvode, posodobitve na daljavo), vse širša uporaba sistemov umetne inteligence (proizvodi, ki delujejo na podlagi samodejne obdelave podatkov in učenja iz podatkov) ter razvoj krožnega gospodarstva (ponovna uporaba, obnova, predelava in dajanje proizvodov ponovno na trg). Tovrstne spremembe so terjale spremembo zakonodaje, saj obstoječa ureditev ne omogoča več učinkovitega pravnega varstva potrošnikov in drugih oseb, prav tako pa ne omogoča pravne varnosti gospodarskim subjektom, ki delujejo v digitaliziranem in globaliziranem okolju.
 
Evropski parlament in Svet sta 23. oktobra 2024 sprejela Direktivo 2024/2853 Evropskega parlamenta in Sveta z dne 23. oktobra 2024 o odgovornosti za proizvode z napako in razveljavitvi Direktive Sveta 85/374/EGS (v nadaljnjem besedilu: Direktiva 2024/2853), v skladu s katero je v okviru civilnopravne ureditve odgovornost za proizvode z napako zasnovana kot objektivna odgovornost proizvajalca oziroma drugih gospodarskih subjektov v dobavni verigi. Direktiva 2024/2853 prinaša bistvene spremembe, pri čemer med drugim razširja pojem proizvoda ter krog zavezancev, saj poleg proizvajalca vključuje v krog odgovornih gospodarskih subjektov tudi uvoznike, pooblaščene zastopnike, ponudnike storitev odpremnih skladišč ter v določenih primerih distributerje in ponudnike digitalnih platform, s čimer odraža kompleksnost sodobnih dobavnih verig ter digitalizacijo proizvodov, ki danes vključujejo tudi programsko opremo in umetno inteligenco.
 
Predlog zakona implementira določbe Direktive 2024/2853, objavljene v Uradnem listu Evropske unije, št. 2024/2853, ki je stopila v veljavo 8. 12. 2024. Direktiva 2024/2853 posodablja obstoječo ureditev evropskega prava odgovornosti za izdelke z napako in si prizadeva prispevati k delovanju notranjega trga ter hkrati zagotoviti visoko raven varstva potrošnikov in drugih fizičnih oseb. Države članice jo morajo implementirati do 9. decembra 2026.
 
Zaradi številnih potrebnih sprememb je Vlada Republike Slovenije pripravila predlog novega zakona, ki bo to področje celovito uredil in nadomestil dosedanjo ureditev odgovornosti proizvajalca za blago z napako v IX. poglavju ZVPot-1 (58. – 65. člen zakona), s katerim je bila v slovenski pravni red prenesena prvotna Direktiva 85/374/EGS iz leta 1985.
 
Ureditev temelji na načelu popolne oziroma maksimalne harmonizacije. Direktiva 2024/2853, enako kot predhodna Direktiva 85/374/EGS, pomeni sredstvo maksimalne harmonizacije (3. člen in 8. uvodna izjava Direktive 2024/2853), zato države članice praviloma ne smejo ohraniti ali uvesti odstopajočih nacionalnih ureditev na področjih, ki jih Direktiva 2024/2853 ureja, razen kadar to izrecno dopušča. V skladu z ustaljeno sodno prakso Sodišča Evropske unije je namen Direktive doseči popolno harmonizacijo na področjih, ki jih ureja, razen kadar sama določa drugače (Sodišče Evropske unije, zadeva C-52/00, Komisija proti Franciji, točka 24).
 
V ospredju prenovljene ureditve je prilagoditev pravil o odgovornosti za izdelke z napako digitalizaciji, krožnemu gospodarstvu in globalnim dobavnim verigam. Da bi vključili novo kategorijo digitalnih naprav, je koncept izdelka razširjen na programsko opremo in povezane storitve, razširjena je definicija odgovorne osebe, napake proizvoda in pravno priznane škode, prav tako pa se zmanjšujejo ovire oškodovancev pri dostopu do odškodnine, kot je odprava spodnjega praga 500 evrov in možnosti držav članic, da določijo zgornjo mejo odškodnine; zastaralni rok je podaljšan z deset na 25 let v primeru latentnih zdravstvenih poškodb, na novo pa so določeni tudi instituti, namenjeni olajševanju dokaznega bremena (domneva napake in vzročne zveze), in možnost razkritja informacij.
 
5. člen Direktive 2024/2853 določa, da države članice zagotovijo, da je vsaka fizična oseba, ki utrpi škodo zaradi proizvoda z napako (tj. oškodovanec), upravičena do odškodnine, pri čemer lahko zahtevke za odškodnino uveljavljajo tudi osebe, ki so nasledile pravico oškodovanca ali je bila ta na njih prenesena na podlagi prava Evropske unije, nacionalnega prava oziroma pogodbe, ali oseba, ki deluje v imenu enega ali več oškodovancev na podlagi prava Evropske unije ali nacionalnega prava. Predlog zakona ne vsebuje določb, ki bi omejevale obseg odškodnine za škodo, povzročeno s proizvodom z napako, saj nova direktiva takšnih omejitev, kot je bil spodnji prag 500 evrov in možnosti držav članic, da določijo zgornjo mejo odškodnine, ne dopušča več. Cilj ureditve je zagotoviti popolno in ustrezno odškodnino oškodovancem (23. in 56. uvodna izjava Direktive 2024/2853). Predlog zakona pa upošteva možnost uveljavljanja zahtevkov oseb, ki so vstopile v pravni položaj oškodovanca na podlagi nasledstva, zakona, pogodbe ali subrogacije. V slovenskem pravnem redu so ta vprašanja urejena predvsem z določbami OZ o pogodbeni in zakonski subrogaciji, odstopu terjatev ter s pravili o dedovanju.  Predlog zakona ne uvaja posebne procesne ureditve, temveč se uporabljajo splošna pravila civilnega procesnega prava o aktivni legitimaciji in procesnem nasledstvu.
 
Predlog zakona je usklajen tudi z ureditvijo kolektivnega varstva pravic po pravu Evropske unije in slovenskem pravu. Direktiva 2024/2853 izrecno dopušča, da zahtevke v imenu oškodovancev uveljavljajo tudi osebe, ki delujejo na podlagi prava Evropske unije ali nacionalnega prava, kar vključuje tudi mehanizme kolektivnega sodnega varstva, ki jih v Republiki Sloveniji ureja Zakon o kolektivnih tožbah (Uradni list RS, št. 55/17 in 133/23; v nadaljnjem besedilu: ZKolT).
 
Predlog zakona ne posega v posebne sisteme odgovornosti oziroma odškodninske sheme zunaj klasičnih civilnopravnih režimov (kot so nacionalni zdravstveni sistemi, sistemi socialne varnosti ali zavarovalne sheme; 11. uvodna izjava Direktive 2024/2853). Prav tako ne posega v posebne režime odgovornosti za jedrske nesreče, kadar so ti urejeni z mednarodnimi konvencijami, ki zavezujejo Republiko Slovenijo (2. člen in 7. uvodna izjava Direktive 2024/2853), saj ima Republika Slovenija na tem področju sprejet poseben Zakon o odgovornosti za jedrsko škodo (Uradni list RS, št. 77/10, 100/25 – ZS-1 in 12/26). Kar zadeva zavarovalno kritje, Direktiva 2024/2853 enako kot Direktiva 85/374/EGS tega področja ne ureja (stališče Evropske komisije  – vprašanja in odgovori, prvi sklop, september 2025).

2.	CILJI, NAČELA IN POGLAVITNE REŠITVE PREDLOGA ZAKONA
2.1	Cilji

Glavni cilji predloga zakona sledijo ciljem Direktive 2024/2853. Glavni cilji predloga zakona so tako:
– zagotoviti visoko raven varstva potrošnikov in drugih fizičnih oseb, ki utrpijo škodo zaradi proizvodov z napako, ter jim omogočiti učinkovito uveljavljanje pravice do povrnitve škode;
– zagotoviti pravno varnost in predvidljivost za gospodarske subjekte z jasnejšo določitvijo pravil o odgovornosti in njihovega enotnega izvajanja na notranjem trgu Evropske unije;
– prilagoditi pravila o odgovornosti tehnološkemu razvoju in krožnemu gospodarstvu ter zagotoviti pravično porazdelitev tveganj, zlasti glede programske opreme, sistemov umetne inteligence, povezanih digitalnih storitev ter bistveno spremenjenih oziroma prenovljenih proizvodov.

Doseganje ciljev predloga zakona se bo spremljalo predvsem na podlagi naslednjih kazalnikov:
– pravočasen in celovit prenos Direktive (EU) 2024/2853 v pravni red Republike Slovenije;
– spremljanje sodne prakse na področju odgovornosti za proizvode z napako.

2.2	Načela

Temeljna načela predloga zakona izvirajo iz temeljnih načel obligacijskega prava. Pravna pravila, ki jih prinaša predlog zakona, tako predstavljajo operacionalizacijo in uresničevanje naslednjih načel obligacijskega prava:
– načelo vestnosti in poštenja,
– načelo skrbnosti oziroma skrbnega ravnanja v obligacijskih razmerjih,
– načelo prepovedi povzročanja škode.
 
Predlog zakona odstopa od načela enotnosti obligacijskega prava. Že v veljavnem slovenskem pravnem redu je to načelo močno predrto s pojavom potrošniškega prava. Potrošniško pravo v slovenskem pravnem redu prvenstveno urejata ZVPot-1 in Zakon o potrošniških kreditih (Uradni list RS, št. 77/16, 92/21 – ZBan-3, 12/24 – ZKSNKB in 15/26 – ZBan-4; ZPotK-2), pa tudi vrsta drugih zakonov, ki obligacijska razmerja urejajo drugače kot OZ.

2.3	Poglavitne rešitve

Predlog zakona ureja objektivno odgovornost za škodo, povzročeno s proizvodom z napako, ter določa predpostavke odgovornosti, krog odgovornih oseb, obseg pravno priznane škode, razbremenilne razloge in posebna procesna pravila za dokazovanje zahtevkov.
 
V prvem poglavju predlog zakona vsebuje splošne določbe, v drugem poglavju opredeljuje predpostavke odgovornosti proizvajalca ter določa odgovornost proizvajalca za povrnitev škode, opredeljuje pojem proizvoda in njegovega sestavnega dela, proizvajalca in bistvene spremembe proizvoda, dajanja proizvoda na trg in v uporabo, napake proizvoda ter okoliščine, ki izključujejo odgovornost proizvajalca, tretje poglavje ureja odgovornost drugih oseb, četrto poglavje obseg in uveljavljanje odškodnine, peto poglavje dokazna pravila, šesto poglavje pa prehodni in končno določbo.
 
Za nastanek odgovornosti mora priti do kršitve pravno varovanih dobrin, opredeljenih v prvem odstavku 4. člena predloga zakona, zaradi proizvoda (5. člen predloga zakona), ki ima napako (prvi odstavek 8. člena predloga zakona), če je podana vzročna zveza med proizvodom z napako in nastalo škodo. Predlog zakona določa, da za škodo primarno odgovarja proizvajalec proizvoda (6. člen), poleg njega pa tudi druge osebe, ki so z njim izenačene, zlasti uvoznik, pooblaščeni zastopnik, ponudnik storitev odpremnih skladišč oziroma distributer ali ponudnik spletne platforme pod pogoji, določenimi v predlogu zakonu (11. in 12. člen), pri čemer je lahko odgovornost izključena v primeru obstoja razbremenilnih razlogov (10. člen). Predlog zakona določa tudi pravila o solidarni odgovornosti več odgovornih oseb (13. člen), morebitnem zmanjšanju odgovornosti zaradi prispevka oškodovanca (14. člen) ter zastaranju in prenehanju terjatev (15. člen). Poseben del predloga zakona vsebuje procesna pravila, namenjena olajšanju dokazovanja v sporih zaradi proizvodov z napako, zlasti pravila o razkritju dokazov (18. člen), domnevah glede napake oziroma vzročne zveze ter varstvu zaupnih informacij (19. člen).
 
Predlog zakona ohranja obrambo na podlagi razvojnega tveganja kot enega izmed razbremenilnih razlogov odgovornosti gospodarskega subjekta. Odgovorna oseba se lahko tako razbremeni odgovornosti, če dokaže, da objektivno stanje znanstvenega in tehničnega znanja v času, ko je bil proizvod dan na trg ali v uporabo oziroma v času, ko je bil proizvod pod njegovim nadzorom, ni omogočalo odkritja napake proizvoda. Gre za tradicionalen institut prava odgovornosti za proizvode z napako, katerega namen je uravnotežiti visoko raven varstva fizičnih oseb z omejitvijo odgovornosti za tveganja, ki jih ob uporabi najvišje ravni takratnega znanstvenega in tehničnega znanja objektivno ni bilo mogoče zaznati. Direktiva 2024/2853 dopušča možnost, da države članice za posebne vrste proizvodov odstopijo od te obrambe in razširijo odgovornost tudi na primere razvojnega tveganja, kadar je to potrebno, sorazmerno in utemeljeno zaradi varstva pomembnih javnih interesov, kot so javni red, javna varnost ali javno zdravje (59. uvodna izjava Direktive 2024/2853). Takšno odstopanje mora biti uradno priglašeno Evropski komisiji, ki lahko o predlaganih ukrepih izda nezavezujoče mnenje z namenom zagotavljanja usklajenega pristopa in pravne varnosti na notranjem trgu. Direktiva 2024/2853 obenem dopušča tudi ohranitev že obstoječih nacionalnih ureditev, ki izključujejo obrambo na podlagi razvojnega tveganja. Predlog zakona posebnega odstopa od obrambe na podlagi razvojnega tveganja ne uvaja, zato se ohranja splošna ureditev razbremenilnega razloga v skladu z Direktivo 2024/2853.

3.	Ocena finančnih posledic predloga zakona za državni proračun in druga javna finančna sredstva

Predlog nima posledic za državni proračun in druga javna finančna sredstva.

4.	Navedba, da so sredstva za izvajanje zakona v državnem proračunu zagotovljena, če predlog zakona predvideva porabo proračunskih sredstev v obdobju, za katero je bil državni proračun že sprejet

Zagotovitev finančnih sredstev v sprejetem državnem proračunu ni potrebna.

5.	Prikaz ureditve v drugih pravnih sistemih in prilagojenosti predlagane ureditve pravu Evropske unije

5.1	Prikaz ureditve v drugih pravnih sistemih

Drugi pravni sistemi niso bili predmet proučevanja.

5.2	Prikaz ureditve v pravnem redu Evropske unije

Predlog je predmet usklajevanja s pravnim redom EU.

	IZJAVA O SKLADNOSTI S PRAVNIM REDOM EU


NASLOV PREDPISA RS

Zakon o odgovornosti za proizvode z napako

EVA
2026-2030-0038

5.3	Prikaz ureditve v posameznih državah članicah Evropske unije

Nemčija

Odgovornost za proizvode z napako je bila doslej urejena v posebnem Zakonu o odgovornosti za proizvode (Produkthaftungsgesetz – ProdHaftG) iz leta 1989, s katerim je Nemčija prenesla Direktivo 85/374/EGS. Zaradi obsega sprememb, ki jih prinaša Direktiva (EU) 2024/2853, se je Nemčija odločila za celovito prenovo ureditve in sprejetje novega Zakona o odgovornosti za proizvode, ki bo nadomestil dosedanji ProdHaftG (Predlog nemškega Zakona o odgovornosti za proizvode (Produkthaftungsgesetz), BT-Drs. 21/4297). Za proizvode, dane na trg ali v uporabo do vključno 8. decembra 2026, se na podlagi § 23 ProdHaftG-E (prehodna določba) še naprej uporablja dosedanji ProdHaftG v različici, veljavni do tega datuma.
 
Nemški predlog zakona sistematično in terminološko prenaša pravila Direktive 2024/2853 ter ločeno ureja odgovornost proizvajalca in odgovornost drugih odgovornih gospodarskih subjektov. Osrednja in temeljna je ureditev objektivne odgovornosti proizvajalca za proizvod z napako (§ 3 ProdHaftG-E), pri čemer odgovarja tudi proizvajalec sestavnega dela (§ 4 ProdHaftG-E) in oseba, ki bistveno spremeni proizvod (§ 5 ProdHaftG-E). Posebej so urejeni pogoji odgovornosti uvoznika, pooblaščenega zastopnika in ponudnika storitev odpremnih skladišč (§ 10 – 13 ProdHaftG-E). Nova ureditev razširja pojem proizvoda tako, da vključuje tudi programsko opremo (§ 2 ProdHaftG-E) ter upošteva možnost, da proizvajalec nad proizvodom ohrani nadzor tudi po njegovem dajanju na trg, na primer prek posodobitev programske opreme ali povezanih digitalnih storitev (§ 8 ProdHaftG-E).
 
Ohranjen je triletni zastaralni rok (§ 16 ProdHaftG-E) in desetletni skrajni rok za prenehanje zahtevka, pri pozneje izraženih telesnih poškodbah oziroma okvarah zdravja pa je določen 25-letni rok (§ 17 ProdHaftG-E). Na novo pa ureja posebna dokazna pravila. Tako predlog zakona ureja razkritje dokazov (§ 19 ProdHaftG-E), vključno z načelom sorazmernosti in varstvom zaupnih informacij ter poslovnih skrivnosti, ter uvaja zakonske domneve glede napake proizvoda in vzročne zveze (§ 20 ProdHaftG-E). Nemška ureditev vsebuje tudi posebno določbo o elektronski in lahko dostopni objavi pravnomočnih sodb pritožbenih in revizijskih sodišč v anonimizirani ali psevdonimizirani obliki (§ 22 ProdHaftG-E).
 
Nemčija ohranja obrambo razvojnega tveganja kot splošni razbremenilni razlog v § 9 ProdHaftG-E. Posebnost predstavlja že obstoječa ureditev odgovornosti za zdravila za uporabo pri ljudeh po Zakonu o zdravilih, za katera se splošni zakon o odgovornosti za proizvode ne uporablja (§ 21(1) ProdHaftG-E, ki prevzema veljavni § 15(1) ProdHaftG). Posebna ureditev velja tudi za gensko spremenjene proizvode. Namreč, 4. člen predloga zakona spreminja § 37(2) Zakona o genski tehnologiji (GenTG) tako, da se za proizvajalca, ki mu je bilo izdano dovoljenje za dajanje proizvoda na trg, obramba razvojnega tveganja ne uporablja, če napaka proizvoda izvira iz gensko-tehnoloških postopkov.

Hrvaška

Hrvaška je odgovornost za proizvode z napako doslej urejala v splošnem obligacijskem predpisu, in sicer v Zakonu o obveznim odnosima (Narodne novine, br. 35/05, 41/08, 125/11, 78/15, 29/18, 126/21, 114/22, 156/22 i 155/23; v nadaljnjem besedilu: ZOO). Tudi ob prenosu Direktive 2024/2853 se ni odločila za sprejetje posebnega zakona, temveč je obstoječo ureditev spremenila in dopolnila z Zakonom o izmjenama i dopunama Zakona o obveznim odnosima (Narodne novine, br. 69/2026). Predlog zakona je Vlada Republike Hrvaške v sabor vložila 1. aprila 2026, zakon pa je Hrvaški sabor sprejel 19. junija 2026.
 
Spremenjena ureditev pod 5. odsekom ZOO z naslovom »Odgovornost za proizvod z napako« ohranja objektivno odgovornost za proizvod z napako (1073. člen ZOO), vendar jo prilagaja zahtevam nove ureditve. Pojem proizvoda je razširjen tako, da zajema tudi programsko opremo, datoteke za digitalno proizvodnjo, električno energijo in druge oblike energije ter surovine; opredeljeni pa so tudi povezana storitev, sestavni del, nadzor proizvajalca in bistvena sprememba proizvoda (1072.a člen ZOO). Urejena je odgovornost proizvajalca proizvoda in proizvajalca sestavnega dela ter osebe, ki proizvod zunaj nadzora proizvajalca bistveno spremeni in ga nato da na trg ali v uporabo. Krog odgovornih subjektov je razširjen tudi na druge gospodarske subjekte v dobavni verigi, med drugim na uvoznika, pooblaščenega zastopnika, ponudnika storitev izpolnjevanja naročil, distributerja in pod določenimi pogoji ponudnika spletne platforme (1076. člen ZOO).
 
Pomemben del nove ureditve predstavljajo tudi posebna dokazna pravila. Oškodovanec mora načeloma dokazati napako proizvoda, škodo in vzročno zvezo, vendar zakon določa domneve glede napake in vzročne zveze, med drugim tudi za primere, ko je dokazovanje zaradi tehnične ali znanstvene zapletenosti pretirano oteženo (1074. člen ZOO). Posebej je urejeno tudi razkritje dokazov (1074.a člen ZOO), pri katerem mora sodišče upoštevati načelo sorazmernosti ter varstvo poslovnih skrivnosti in zaupnih informacij. V 1080. členu ZOO so urejene pravice glede zastaranja in prenehanja zahtevkov.
 
Hrvaška ureditev ohranja obrambo razvojnega tveganja. V skladu s 5. točko prvega odstavka 1078. člena ZOO se gospodarski subjekt razbremeni odgovornosti, če dokaže, da objektivno stanje znanstvenega in tehničnega znanja v trenutku, ko je bil proizvod dan na trg ali v uporabo oziroma v obdobju, ko je bil proizvod pod nadzorom proizvajalca, ni omogočalo odkritja napake. 1078. člen ZOO določa tudi druge razbremenilne razloge ter primere, v katerih se gospodarski subjekt zaradi napake, nastale v času proizvajalčevega nadzora nad proizvodom, odgovornosti ne more razbremeniti.
 
Prehodna ureditev je določena v 21. členu Zakona o izmjenama i dopunama Zakona o obveznim odnosima, pri čemer se nova pravila o odgovornosti za proizvode z napako iz 11. do 20. člena novele ne uporabljajo za proizvode, dane na trg ali v uporabo pred 9. decembrom 2026. Določbe 11. do 20. člena, s katerimi se prenaša nova ureditev odgovornosti za proizvode z napako, začnejo veljati 9. decembra 2026.

Madžarska

Odgovornost za proizvode z napako je bila na Madžarskem doslej urejena v splošnem civilnem zakoniku, in sicer v Zakonu V iz leta 2013 o Civilnem zakoniku (2013. évi V. törvény a Polgári Törvénykönyvről.). Tudi ob prenosu Direktive 2024/2853 se Madžarska ni odločila za sprejetje samostojnega zakona o odgovornosti za proizvode, temveč je obstoječo ureditev v Civilnem zakoniku celovito prenovila z Zakonom XCII iz leta 2025 o spremembah zakonov s področja zasebnega prava (2025. évi XCII. törvény a magánjogi tárgyú törvények módosításáról), ki je bil sprejet 10. decembra 2025 in objavljen 16. decembra 2025. Ker Direktiva 2024/2853 poleg materialnopravnih pravil vsebuje tudi procesna pravila, pravila o varstvu poslovnih skrivnosti, objavi sodnih odločb in prehodni ureditvi, je Madžarska posamezne zahteve prenesla tudi s spremembami drugih zakonov.
 
Jedro nove ureditve ostaja v 6. knjigi Civilnega zakonika, v poglavju LXXII (6:550 – 6:559/B člen), pri čemer je 59. člen Zakona XCII/2025 nadomestil dotedanje člene, 60. člen pa je LXXII. poglavje dopolnil z novima členoma (6:559/A in 6:559/B). Nova ureditev določa odgovorne gospodarske subjekte in njihovo solidarno odgovornost (6:550 in 6:551 člen), pojem proizvoda, ki je razširjen tako, da poleg premičnin in električne energije izrecno zajema tudi digitalne proizvodne datoteke, surovine in programsko opremo (6:552 člen), vrste škode (6:553 člen), opredelitve gospodarskih subjektov in oškodovanca (6:554 člen) ter opredelitev novih terminov iz Direktive (6:559/A člen). Nadalje je bila v Civilnem zakoniku prilagojena tudi opredelitev napake proizvoda (6:555 člen), dodane so bile dokazne domneve (6:556 člen), razbremenilni razlogi (6:557 člen), vpliv ravnanja tretjih oseb (6:558 člen) ter prepoved pogodbenega omejevanja oziroma izključevanja odgovornosti (6:559 člen). Nove časovne omejitve zahtevkov so urejene v 6:559/A členu Civilnega zakonika.
 
Madžarska je ohranila tudi obrambo razvojnega tveganja. Skladno s (c) točko drugega odstavka 6:557 člena Civilnega zakonika, se odgovorni gospodarski subjekt razbremeni odgovornosti, če dokaže, da napake glede na objektivno stanje znanstvenega in tehničnega znanja ob dajanju proizvoda na trg oziroma v uporabo ali v času, ko je bil proizvod pod nadzorom proizvajalca, ni bilo mogoče odkriti. Posebnost pa velja za zdravila, saj šesti odstavek 6:557 člena Civilnega zakonika določa, da se proizvajalec pri škodi, povzročeni s pravilno uporabo zdravila, na obrambo razvojnega tveganja ne more sklicevati.
 
Za razliko od materialnopravnih pravil Madžarska nekaterih zahtev Direktive 2024/2853 ni vključila neposredno v Civilni zakonik, temveč jih je umestila v že obstoječe sistemske predpise. Pravila glede objave sodnih odločb so povezana z Zakonom CLXI iz leta 2011 o organizaciji in upravljanju sodišč, zato se z njegovo spremembo zagotavlja prenos 19. člena Direktive 2024/2853 glede objave pravnomočnih sodnih odločb. V splošno procesno ureditev Zakona CXXX iz leta 2016 o civilnem postopku je umeščen sklic na Direktivo 2024/2853 z namenom zagotavljanja skladnosti s pravili civilnega postopka. Prav tako pa je bil spremenjen 17. člen Zakona LIV iz leta 2018 o varstvu poslovnih skrivnosti, ki zdaj izrecno določa, da opredelitev poslovne skrivnosti zagotavlja tudi prenos pojma poslovne skrivnosti iz Direktive 2024/2853. Spremembe, povezane s prenosom Direktive, začnejo na podlagi šestega odstavka 95. člena Zakona XCII/2025 veljati 9. decembra 2026.

Slovaška

Slovaška se je odločila za sprejetje novega samostojnega zakona o odgovornosti za škodo, povzročeno s proizvodom z napako, z naslovom Vládny návrh zákona o zodpovednosti za škodu spôsobenú vadným výrobkom, ki bo nadomestil dosedanji Zakon št. 294/1999. Vlada ga je v parlament vložila 23. aprila 2026. Predlog zakona je 2. junija 2026 uspešno prestal prvo obravnavo. Predlog zakona celovito prenaša materialnopravna in dokazna pravila Direktive 2024/2853, vključno z razširjenim pojmom proizvoda in odgovornih subjektov, razkritjem dokazov, dokaznimi domnevami ter novimi časovnimi omejitvami zahtevkov.

Nizozemska

Nizozemska se je odločila za ohranitev odgovornosti za proizvode z napako v splošnem civilnem zakoniku – Burgerlijk Wetboek. Predlog zakona predvsem spreminja knjigo 6, posamezne povezane določbe knjige 7 in prehodno zakonodajo. Predlog Implementatiewet richtlijn herziening productaansprakelijkheid je bil vložen 2. marca 2026, uradno objavljen pa 3. marca 2026 kot Kamerstuk 36 906, nr. 2. Trenutno je predlog še v obravnavi.

6.	Presoja posledic
6.1	Presoja administrativnih posledic

Predlog nima administrativnih posledic.

6.2	Presoja posledic za okolje, vključno s prostorskimi in varstvenimi vidiki

Predlog nima posledic za okolje.

6.3	Presoja posledic za gospodarstvo

a)	Predpis ima učinek na fizične in pravne osebe, ki opravljajo dejavnost.

–	Predpis ima negativen učinek na stroške poslovanja.

Za posamezne gospodarske subjekte (predvsem za uvoznike in distributerje) lahko nastanejo dodatne administrativne obremenitve zaradi potrebe po vodenju in hrambi ustrezne dokumentacije v povezavi s spremljanjem odškodninskih zahtevkov in sodnih postopkov, v katerih je ugotovljena njihova odgovornost, zlasti zaradi zagotavljanja podatkov in dokazov, potrebnih za morebitno poznejše uveljavljanje regresnih zahtevkov zoper druge odgovorne osebe.

–	Predpis ima pozitiven učinek na pravno varnost.

Predlog zakona pozitivno vpliva na varnost gospodarskega poslovanja, saj z jasnejšo določitvijo pravil o odgovornosti in njihovo prilagoditvijo tehnološkemu razvoju zmanjšuje pravno negotovost za gospodarske subjekte, zlasti glede programske opreme, sistemov umetne inteligence, povezanih digitalnih storitev ter bistveno spremenjenih oziroma prenovljenih proizvodov. Hkrati jasneje določa krog odgovornih gospodarskih subjektov in pogoje njihove odgovornosti ter s harmoniziranimi pravili povečuje pravno predvidljivost poslovanja na notranjem trgu EU.

–	Predpis ima pozitiven učinek na konkurenčnost dobaviteljev.

Sprejetje zakona bo imelo pozitivne posledice za gospodarstvo predvsem zaradi odprave pravne negotovosti glede pojma proizvoda, prav tako pa se širi krog gospodarskih subjektov, ki so lahko odgovorni za škodo zaradi proizvoda z napako in s tem odpravlja nelojalna konkurenca proizvajalcev proizvodov izven Evropske unije, glede katerih je sedaj onemogočeno oziroma oteženo uveljavljanje tovrstnih zahtevkov fizičnih oseb. Predlog zakona prinaša rešitve, na podlagi katerih bo za proizvode z napako pod določenimi pogoji odgovarjal tudi uvoznik ali distributer, ki bo proizvod, ki fizični osebi povzroči škodo, dal na trg Evropske unije. Bo pa imel uvoznik ali distributer regresni zahtevek do proizvajalca v primeru ugotovitve, da je imel proizvod napako, za katero je odgovoren proizvajalec.

–	Predpis ima pozitiven učinek na spodbude dobaviteljem za učinkovito konkurenčnost.

Sprejetje zakona bo imelo pozitivne posledice za gospodarstvo predvsem zaradi odprave pravne negotovosti glede pojma proizvoda, prav tako pa se širi krog gospodarskih subjektov, ki so lahko odgovorni za škodo zaradi proizvoda z napako, s čimer se odpravlja nelojalna konkurenca proizvajalcev proizvodov izven Evropske unije, glede katerih je sedaj onemogočeno oziroma oteženo uveljavljanje tovrstnih zahtevkov fizičnih oseb. Predlog zakona prinaša rešitve, na podlagi katerih bo za proizvode z napako pod določenimi pogoji odgovarjal tudi uvoznik ali distributer, ki bo proizvod, ki fizični osebi povzroči škodo, dal na trg Evropske unije; bo pa imel regresni zahtevek do proizvajalca v primeru ugotovitve, da je imel proizvod napako, za katero je odgovoren proizvajalec.

b)	Predpis ima učinek na potrošnike oziroma gospodinjstva.

–	Predpis ima pozitiven učinek na cene blaga/storitev za potrošnike oziroma gospodinjstva.

Predlog zakona zagotavlja visoko raven varstva potrošnikov in drugih fizičnih oseb, ki utrpijo škodo zaradi proizvodov z napako, ter jim omogoča učinkovitejše uveljavljanje pravice do povrnitve škode.


6.4	Presoja posledic za socialno področje

a)	Predpis ima učinek na sodno varstvo.

–	Predpis ima pozitiven učinek na učinkovito sodno varstvo (navedite sodišče in postopek ter pravna sredstva in roke).

Predlog zakona ureja pravico do povrnitve škode zaradi proizvoda z napako, ki se uveljavlja s civilnopravnim odškodninskim zahtevkom pred pristojnim sodiščem. Predlog zakona krepi in razširja varstvo oškodovancev, med drugim z odpravo spodnjega praga 500 eurov za povrnitev škode na premoženju, razširitvijo pojma proizvoda, zlasti na programsko opremo, ter razširitvijo kroga gospodarskih subjektov, ki so lahko odgovorni za škodo. Za učinkovitejše uveljavljanje pravice do povrnitve škode določa tudi posebna pravila o razkritju dokazov in dokaznih domnevah, s katerimi se oškodovancem olajšuje dokazovanje napake proizvoda in vzročne zveze.


6.5	Presoja posledic za dokumente razvojnega načrtovanja

Predlog nima posledic za dokumente razvojnega načrtovanja.

6.6	Presoja posledic za druga področja

Predlog nima posledic za druga področja.

6.7	Izvajanje sprejetega predpisa

Predstavitev sprejetega predpisa:
Ciljne skupine bodo z novo ureditvijo seznanjene predvsem na seminarjih in drugih oblikah izobraževanja. Za sodnike in drugo pravosodno osebje se načrtujejo izobraževanja v okviru Centra za izobraževanje v pravosodju, pri čemer bo mogoče vsebine povezati tudi z aktivnostmi Evropske komisije na področju ozaveščanja in izobraževanja o revidirani ureditvi, vključno z delavnicami za sodnike. Gospodarski subjekti so bili z novo predlagano ureditvijo že seznanjeni v okviru strokovnega usklajevanja s predstavniki gospodarstva, po potrebi pa se bodo izvedle tudi dodatne predstavitve oziroma izobraževanja. Širša javnost in potrošniki bodo o novi ureditvi obveščeni prek spletnih strani pristojnih organov, medijev in drugih oblik javnega obveščanja, po potrebi tudi v sodelovanju z organom, pristojnim za varstvo potrošnikov, in potrošniškimi organizacijami.
 
Spremljanje izvajanja sprejetega predpisa:
Izvajanje zakona bo spremljalo Ministrstvo za pravosodje, predvsem s spremljanjem sodne prakse, statističnih podatkov o postopkih ter odzivov sodišč, gospodarskih subjektov, potrošniških organizacij in drugih deležnikov. Doseganje ciljev zakona se bo presojalo zlasti glede učinkovitega uveljavljanja odškodninskih zahtevkov, razvoja sodne prakse in morebitnih težav pri uporabi posameznih institutov. Upoštevale se bodo tudi aktivnosti in ugotovitve Evropske komisije v zvezi z izvajanjem Direktive (EU) 2024/2853 na ravni Evropske unije.

7.	Prikaz sodelovanja javnosti

Gradivo je bilo predmet sodelovanja z javnostjo.

Datum objave na portalu eDemokracija:
3. 7. 2026

Na gradivo so bila podana mnenja, predlogi in pripombe.

V razpravo vključeni subjekti:
Državno odvetništvo Republike Slovenije, Gospodarska zbornica Slovenije, Ministrstvo za gospodarstvo, delo in šport , Obrtno-podjetniška zbornica Slovenije, Trgovinska zbornica Slovenije, Univerza v Ljubljani, Univerza v Mariboru, Vrhovno državno tožilstvo Republike Slovenije, Vrhovno sodišče Republike Slovenije, Odvetniška zbornica Slovenije, Evropska pravna fakulteta v Novi Gorici

Obrazložitev upoštevanja mnenj, predlogov in pripomb v razpravo vključenih subjektov:
Splošne pripombe
 
Mnenje je podala Pravna fakulteta Univerze v Mariboru, Vrhovno državno tožilstvo pa je sporočilo, da na predlog zakona nima pripomb in poudarilo, da predlog zakona ustrezno ureja varstvo zdravja in premoženja potrošnikov (in drugih fizičnih oseb) na še višji ravni kot doslej.
 
K ureditvi v posebnem zakonu
 
Trgovinska zbornica Slovenije (TZS) je predlagala, da bi se materija odgovornosti za proizvode z napako še naprej urejala v okviru IX. poglavja ZVPot-1 in ne v samostojnem zakonu. Po njihovem mnenju bi takšna ureditev prispevala k večji pravni jasnosti in varnosti, saj bi bilo v istem zakonu jasno razmejeno med odgovornostjo za proizvode z napako in odgovornostjo prodajalca za neskladnost blaga, ki je namenjena izključno varstvu potrošnikov. Čeprav lahko pravice iz naslova odgovornosti za proizvode z napako uveljavlja širši krog upravičencev in ne le potrošniki, menijo, da je že veljavna ureditev v ZVPot-1 dovolj jasno oblikovana tudi za druge upravičence. Predlagali so tudi, da bi se z dokončno obravnavo predloga zakona počakalo do sprejetja novele ZVPot-1A, kar bi omogočilo celovito primerjavo obeh ureditev in ponovno presojo smiselnosti samostojnega zakona.
 
Predlagatelj meni, da je – glede na vsebino in razširjeno področje uporabe Direktive 2024/2853 v primerjavi s prejšnjo ureditvijo – materijo odgovornosti za proizvode z napako primerneje urediti v samostojnem zakonu. Ureditev namreč po svoji vsebini ni omejena na potrošniška razmerja oziroma varstvo potrošnikov, temveč vzpostavlja poseben režim objektivne odgovornosti proizvajalca in drugih odgovornih oseb za škodo, ki jo utrpijo fizične osebe. Poleg materialnopravnih pravil pa predlog zakona ureja tudi posebna procesna vprašanja, zlasti razkritje dokazov in dokazne domneve, zaradi česar ureditev po vsebini presega okvir klasične potrošniške zakonodaje. Samostojen zakon zato omogoča preglednejšo, celovitejšo in sistemsko ustreznejšo ureditev odgovornosti za proizvode z napako ter hkrati jasnejšo razmejitev od instituta neskladnosti blaga po ZVPot-1. Čakanje na sprejetje novele ZVPot-1A po oceni predlagatelja ni potrebno za odločitev o sistemski umestitvi nove ureditve, saj predlog zakona predstavlja prenos samostojnega in vsebinsko zaokroženega režima iz Direktive 2024/2853, za katerega je določen rok za prenos v nacionalni pravni red.
 
K naslovu predloga zakona
 
Po mnenju Državnega odvetništva RS (DOdv) naslov predloga zakona izpušča pomembno besedo »proizvajalec«, ki bi nakazovala na vsebino zakona. Na DOdv sicer razumejo, da je v novem predlogu zakona urejena razširjena odgovornost, torej ne samo proizvajalca, ampak tudi drugih oseb v dobavni verigi, vendar se jim kljub temu zdi, da naslov zakona brez tega lahko zavaja, da gre na primer za odgovornost prodajalca za stvari z napako, kar pa ni materija tega zakona. Iz tega razloga se jim zdi primerno, da se v naslov doda beseda »proizvajalca« ali pa »proizvajalca in drugih oseb«. Poudarili so, da je tudi naslov IX. poglavja veljavnega ZVPot-1 »Odgovornost proizvajalca za blago z napako«, čeprav določa odgovornost tudi drugih oseb (tretji odstavek 58. člena ZVPot-1), tako pa je naslovljena tudi določba 155. člena OZ.
 
Predlagatelj pojasnjuje, da naslov predloga zakona sledi naslovu Direktive 2024/2853 Evropskega parlamenta in Sveta z dne 23. oktobra 2024 o odgovornosti za proizvode z napako in razveljavitvi Direktive Sveta 85/374/EGS (Directive (EU) 2024/2853 of the European Parliament and of the Council of 23 October 2024 on liability for defective products and repealing Council Directive 85/374/EEC), katere namen je vzpostaviti enotno ureditev odgovornosti za proizvode z napako na ravni Evropske unije. Predlog zakona ne ureja izključno odgovornosti proizvajalca, temveč določa odgovornost širšega kroga gospodarskih subjektov. Poleg proizvajalca predlog zakona ureja tudi odgovornost proizvajalca sestavnega dela, osebe, ki bistveno spremeni proizvod, pooblaščenega zastopnika, uvoznika, ponudnika storitev odpremnih skladišč, distributerja ter ponudnika spletne platforme. Uporaba izraza »proizvajalec« v naslovu zakona bi zato lahko ustvarila napačen vtis, da zakon ureja zgolj odgovornost proizvajalca, čeprav je njegov obseg bistveno širši. Predlagatelj dodatno pojasnjuje, da tudi primerjalnopravno države članice, ki imajo ureditev odgovornosti za proizvode z napako urejeno v posebnem zakonu, praviloma uporabljajo nevtralne naslove, ki se nanašajo na odgovornost za proizvode oziroma za proizvode z napako, ne pa izključno na odgovornost proizvajalca. Tako je na primer v Nemčiji zakon naslovljen Produkthaftungsgesetz (ProdHaftG), v Belgiji Loi du 25 février 1991 relative à la responsabilité du fait des produits défectueux oziroma Wet van 25 februari 1991 betreffende de aansprakelijkheid voor produkten met gebreken (Zakon o odgovornosti za proizvode z napako), na Češkem Zákon č. 59/1998 Sb., o odpovědnosti za škodu způsobenou vadou výrobku (Zakon o odgovornosti za škodo, povzročeno zaradi napake proizvoda), v Španiji Ley 22/1994, de responsabilidad civil por los daños causados por productos defectuosos (Zakon o civilni odgovornosti za škodo, povzročeno s proizvodi z napako). Iz navedenega izhaja, da je uporaba nevtralnega naslova, ki se nanaša na odgovornost za proizvode z napako, prevladujoča zakonodajna rešitev v državah članicah in sledi tudi naslovu same direktive. Glede na navedeno in ob dejstvu, da predlog zakona razširja krog odgovornih oseb v primerjavi s prejšnjo ureditvijo, predlagatelj meni, da je predlagani naslov primernejši.
 
K terminologiji in sistematiki predloga zakona
 
Obrtno-podjetniška zbornica Slovenije (OZS) je opozorila, da predlog zakona mestoma uporablja neustaljeno terminologijo in ni dovolj sistematičen ter razumljiv. TZS je opozorila na potrebo po večji jasnosti posameznih določb, kar bi prispevalo k pravni predvidljivosti in zmanjšanju števila sporov.
 
Predlagatelj pojasnjuje, da gre za implementacijo direktive kot sredstva maksimalne harmonizacije. Posledično je pri avtonomnih pojmih prava Evropske unije ohranjena terminologija Direktive 2024/2853; kjer pa je bilo mogoče, je predlagatelj uporabil ustaljeno slovensko pravno terminologijo oziroma ustrezno upošteval podane pripombe deležnikov.
 
Glede baze sodnih odločb
 
OZS je opozorila, da predlog zakona ne vsebuje posebne določbe o objavljanju pravnomočnih sodb pritožbenih sodišč oziroma sodišč najvišje stopnje, kot to določa 19. člen Direktive 2024/2853, ter predlagala, da se v zakon vključi obveznost njihove objave v elektronski, anonimizirani in brezplačno dostopni obliki.
 
Predlagatelj pripombe oziroma predloga ni upošteval, saj je obveznost iz prvega odstavka 19. člena Direktive 2024/2853 že zagotovljena v okviru obstoječega sistema objave sodnih odločb v Republiki Sloveniji na portalu sodnapraksa.si. Predlagatelj pojasnjuje, da Direktiva 2024/2853 zahteva, da države članice v lahko dostopni in elektronski obliki objavijo pravnomočne sodbe nacionalnih pritožbenih sodišč oziroma sodišč najvišje stopnje v postopkih, začetih na podlagi Direktive, pri čemer se objava izvede v skladu z nacionalnim pravom. Direktiva torej ne zahteva vzpostavitve posebne nacionalne spletne strani ali podatkovne zbirke samo za sodbe s področja odgovornosti za proizvode z napako. V Republiki Sloveniji se odločbe višjih sodišč in vrhovnega sodišča že objavljajo v elektronski obliki v okviru javno dostopne zbirke sodne prakse, zato posebna določba v predlogu zakona ni potrebna. Vzpostavitev in vzdrževanje enotne, lahko in javno dostopne podatkovne zbirke sodb iz prvega odstavka 19. člena Direktive 2024/2853 pa drugi odstavek istega člena izrecno nalaga Evropski komisiji. Nacionalno objavljene sodbe bodo tako lahko vključene oziroma povezane v zbirko na ravni Evropske unije, katere namen je omogočiti pregled nad uporabo Direktive 2024/2853 v posameznih državah članicah in prispevati k njeni enotni razlagi.
 
Glede povezave z Uredbo (EU) 2023/988
 
Registrirani lobist Boris Matić (BM) je predlagal, da se v obrazložitvi izrecneje pojasni povezava z Uredbo (EU) 2023/988 o splošni varnosti proizvodov, saj to izhaja iz 4. uvodne izjave Direktive 2024/2853. Predlagatelj predloga ni upošteval, saj gre za dopolnjujoči si ureditvi, ki ne potrebujeta normativne povezave v predlogu zakona. Uredba določa zahteve glede varnosti proizvodov in njihov javnopravni nadzor, predlog zakona pa zagotavlja odškodninsko varstvo fizičnih oseb, kadar kljub tem zahtevam zaradi proizvoda z napako nastane škoda.
 
Glede ureditve povrnitve škode v primeru jedrskih nesreč
 
Gospodarska zbornica Slovenije (GZS) je opozorila na vprašanje uporabe predloga zakona v primerih jedrskih nesreč oziroma jedrske škode. Predlagatelj v povezavi s tem pojasnjuje, da je v Republiki Sloveniji odgovornost za jedrsko škodo posebej urejena z Zakonom o odgovornosti za jedrsko škodo, ki predstavlja poseben odškodninski režim (lex specialis) za povrnitev jedrske škode. To je poudarjeno tudi v uvodnih obrazložitvah k predlogu zakona.
 
Pripombe k posameznim členom
 
K 1. členu
 
Zveza potrošnikov meni, da v predlogu zakona manjkajo natančnejše definicije oseb, ki so lahko odgovorne za škodo, povzročeno s proizvodom z napako, zato predlaga, da se te doda ali v novem odstavku 1. člena ali v novem odstavku 4. člena predloga zakona. Opozorili so, da 1. člen predloga zakona določa pravila o odgovornosti »proizvajalca in drugih oseb«, pri čemer je iz predloga zakona težko izluščiti, kdo nosi odgovornost, ker ta pojem nikjer ni v celoti jasno definiran (manjka npr. člen z naslovom »Opredelitev pojmov«, kot jih določa tudi Direktiva 2024/2853 v 4. členu). Osebe, ki bi lahko bile odgovorne na podlagi predloga zakona, je zato možno izluščiti zgolj iz posameznih (naslovov) poglavij in členov. Po njihovem mnenju takšna ureditev zmanjšuje preglednost zakona in oškodovancu otežuje ugotovitev, zoper katere osebe lahko uveljavlja zahtevek. Prav tako pa predlog zakona v nekaterih primerih pozabi vključiti nekatere osebe, katerih odgovornost Direktiva 2024/2853 izrecno predpisuje, kot na primer ponudnika spletne platforme glede na določbo 1. člena in 15. točke 4. člena Direktive 2024/2853, proizvajalca sestavnega dela (tretji odstavek 4. člena) ter proizvajalca spremenjenega proizvoda. Pravna fakulteta Univerze v Ljubljani (PF LJ) je predlagala, da bi bilo primerneje izhajati iz širšega pojma »gospodarski subjekt« kot »proizvajalec«. Po njenem mnenju Direktiva 2024/2853 za razliko od predhodne ureditve ne gradi več izključno na proizvajalcu kot osrednjem odgovornem subjektu, temveč odgovorne subjekte umešča v širšo skupino gospodarskih subjektov, kar naj bi bilo skladno tudi s splošnejšimi trendi prava Evropske unije na področju varnosti proizvodov, zato je predlagala uporabo pojma »gospodarski subjekt« namesto »proizvajalec in druge odgovorne osebe«. Hkrati je predlagala, da se po zgledu 4. člena Direktive 2024/2853 vse temeljne opredelitve pojmov, ki so sedaj razpršene po več členih predloga zakona, združijo v enoten člen z opredelitvami pojmov, kar bi po njenem mnenju povečalo jasnost in preglednost zakona. BM je predlagal uvedbo samostojnega člena z opredelitvami pojmov oziroma dopolnitev obstoječih določb z manjkajočimi opredelitvami, zlasti pojmov »podatki«, »gospodarski subjekt«, »poslovna skrivnost« in »bistvena sprememba«, ob sklicevanju na ustrezne predpise Evropske unije.
 
Predlagatelj po preučitvi teh pripomb in predlogov ni upošteval. V povezavi s predlogom, da se vse opredelitve pojmov zberejo v posebnem členu, pojasnjuje, da je bilo o takšni sistematiki ob pripravi predloga zakona razmišljano, vendar se je predlagatelj zaradi obsežnosti opredelitev, ki v pomembnem delu uvajajo nove pojme v slovenski pravni red, ter njihove tesne povezanosti s posameznimi vsebinskimi določbami zakona odločil za njihovo umestitev ob posamezne institute. Več opredelitev se namreč neposredno prepleta z materialnopravnimi pravili oziroma predstavlja podlago za razumevanje konkretnih pravic in obveznosti, zato takšna sistematika po oceni predlagatelja prispeva k preglednosti in lažjemu razumevanju posameznih institutov. Pri tem se je predlagatelj primerjalnopravno zgledovali po nemškem predlogu novega Zakona o odgovornosti za proizvode z napako (Produkthaftungsgesetz), ki prav tako ne vsebuje enotnega člena z vsemi opredelitvami pojmov iz 4. člena Direktive 2024/2853, temveč posamezne pojme umešča ob vsebinske institute, na katere se nanašajo, ter sistematično ločuje odgovornost proizvajalca od odgovornosti drugih subjektov. Odgovornost za proizvode z napako je še vedno primarno osredotočena na proizvajalca, ki je praviloma v najboljšem položaju za preprečevanje napak, medtem ko drugi gospodarski subjekti ne odgovarjajo avtomatično oziroma na enaki podlagi kot proizvajalec, temveč le pod pogoji, ki jih predlog zakona posebej določa glede na njihovo vlogo v proizvodni oziroma dobavni verigi. Takšna sistematika zato po mnenju predlagatelja ne zmanjšuje varstva oziroma preglednosti za oškodovanca, temveč jasneje pokaže, kdo je primarni nosilec odgovornosti in pod katerimi pogoji lahko odgovarjajo tudi drugi subjekti. Predlagatelj zato ocenjuje, da predlagana ureditev ustrezno prenaša vsebino Direktive 2024/2853, hkrati pa jo sistematično prilagaja strukturi slovenskega pravnega reda.
 
K 3. členu
 
DOdv je predlagalo razmislek, ali splošna ureditev obligacijskih razmerij (OZ) pokriva vse primere prehoda pravice do odškodnine na drugo osebo, ki so navedeni v drugem odstavku 5. člena Direktive 2024/2853. Vsebinsko podobno pripombo je podala tudi Zveza potrošnikov, ki je opozorila, da predlog zakona ni v celoti prenesel 5. člena Direktive 2024/2853, ki pravico do odškodnine priznava tudi pravnim naslednikom oškodovanca oziroma osebam, na katere je pravica oškodovanca prešla po zakonu ali pogodbi, ter osebam, ki delujejo v imenu ene ali več oškodovanih oseb na podlagi prava Unije ali nacionalnega prava. Po mnenju Zveze potrošnikov bi moralo biti iz predloga zakona jasno razvidno, da lahko tudi te osebe uveljavljajo pravice na podlagi tega zakona. Opozorila je, da so pravni nasledniki sicer omenjeni v 16. členu predloga zakona, vendar predlog zakona ne vsebuje splošne izrecne določbe o njihovem upravičenju do uveljavljanja odškodninskih zahtevkov, zaradi česar bi po njenem mnenju lahko nastale nejasnosti glede uporabe pravil OZ.
 
Predlagatelj je delno upošteval pripombi DOdv in Zveze potrošnikov. Po mnenju predlagatelja izrecen prenos določbe 5. člena Direktive 2024/2853 ni potreben, saj 3. člen predloga zakona za vprašanja, ki niso posebej urejena, napotuje na uporabo splošnih pravil obligacijskega prava, ta pa že urejajo prehod terjatev na drugo osebo. Drugi odstavek 5. člena Direktive 2024/2853 se namreč nanaša predvsem na položaje pravnega nasledstva oziroma dedovanja, cesije, subrogacije in kolektivnega uveljavljanja zahtevkov. Zaradi večje jasnosti, pa je predlagatelj dopolnil obrazložitev v Uvodu in obrazložitev k 3. členu predloga zakona v delu, ki se nanaša na prehod odškodninskih zahtevkov, tako da so posamezni primeri prehoda pravice do odškodnine jasneje predstavljeni. Kolektivno uveljavljanje zahtevkov je dodatno pojasnjeno tudi v obrazložitvi k 4. členu predloga zakona.
 
BM je k 3. členu podal pripombo, da je treba določbo dopolniti z izrecno navedbo, da se uporabljajo tudi določbe o subrogaciji in regresnih zahtevkih. Navedel je, da je Sodišče Evropske unije v zadevi Sanofi Pasteur (C-338/24) pojasnilo, da 13. člen Direktive 85/374/EGS (ki ustreza 2. členu nove direktive) državam članicam dopušča ohranitev krivdnih režimov odgovornosti, pod pogojem, da ti ne temeljijo zgolj na obstoju napake, kar je treba izrecno poudariti. Predlagatelj pripombe ni upošteval, saj napotitev na uporabo predpisa, ki ureja obligacijska razmerja, že zajema tudi uporabo splošnih pravil o subrogaciji in regresnih razmerjih, kadar posamezno vprašanje s predlogom zakona ni posebej urejeno. V zvezi s sodbo Sanofi Pasteur (sodba Sodišča (drugi senat) z dne 26. marca 2026, LF proti Sanofi Pasteur SA, zadeva C-338/24) pa predlagatelj pojasnjuje, da je že zajeta v obrazložitvi k 3. členu predloga zakona.
 
K 4. členu
 
DOdv je predlagalo, da se naslov 4. člena glasi »Povrnitev škode«, kot je določeno v 58. členu ZVPot-1, saj člen določa predvsem vrste škode, za katere je mogoče uveljaviti odškodninski zahtevek. Glede naslova člena je pripombo podalo tudi Vrhovno sodišče Republike Slovenije (VSRS), ker iz naslova 4. člena (»odgovornost«) ni dovolj jasno razvidno, da ta določba hkrati opredeljuje vrste škode, za katere se lahko uveljavlja odgovornost po tem zakonu. Opozorilo je, da se pojem škode v predlogu uporablja v dveh povezanih pomenih: v 4. členu kot opredelitev pravno priznanih škodnih posledic, ki so lahko podlaga za odgovornost po tem zakonu, po splošnih pravilih OZ pa tudi v okviru pravil o povrnitvi in odmeri škode. Zaradi povezave s 17. členom predloga zakona, po katerem mora oškodovanec dokazati napako, škodo in vzročno zvezo, bi lahko po mnenju VSRS nastala nejasnost glede tega, kaj mora oškodovanec dokazati. Ob sklicevanju na 6. člen Direktive 2024/2853 je sodišče zato predlagalo, da se naslov 4. člena spremeni v »škoda« oziroma v naslov, iz katerega bi jasneje izhajalo, da člen določa vrste škode, ki so predmet ureditve.
 
Predlagatelj je pripombi delno upošteval, pri čemer pojasnjuje, da po njegovem mnenju naslov »odgovornost« ustrezno odraža vsebino člena, saj prvi odstavek določa temelj odgovornosti proizvajalca proizvoda z napako v primeru posega v določene pravno varovane dobrine, z njihovim naštevanjem pa se hkrati določa tudi, za katere vrste škode je mogoče uveljavljati povračilo po tem zakonu (le za te je namreč proizvajalec odgovoren na podlagi predloga zakona). Zaradi večje jasnosti in jasnejše povezave med odgovornostjo proizvajalca in škodo, ki je predmet povračila, pa je bil naslov 4. člena predloga zakona spremenjen v »odgovornost za povrnitev škode«.
 
DOdv in BM sta nadalje opozorila na izraz »medicinsko priznana škoda za duševno zdravje« v 1. točki prvega odstavka 4. člena, katerega pomen v slovenskem pravu ni ustaljen in bi ga bilo treba dodatno pojasniti. BM je predlagal, da se v obrazložitvi pojasni, da se pri njegovi presoji upošteva Mednarodna klasifikacija bolezni (MKB) Svetovne zdravstvene organizacije, kot izhaja iz 22. uvodne izjave Direktive 2024/2853. Predlagatelj po preučitvi pripombe ni upošteval, saj gre za pojem, prevzet iz Direktive 2024/2853, katerega pomen je že podrobneje pojasnjen v obrazložitvi k 4. členu predloga zakona in kjer sta povzeti tudi 21. in 22. uvodna izjava Direktive 2024/2853. Namen navedene določbe je omejitev kroga pravno priznane škode za duševno zdravje na medicinsko priznane okvare, kot določa Direktiva 2024/2853.
 
DOdv je predlagalo tudi uporabo izraza »škoda na drugi stvari« namesto »iz 2. točke prvega odstavka 4. člena predloga zakona«, kar bi zadostilo potrebi po jasnosti, hkrati pa bi se uporabilo že ustaljene pravne termine. Dodatno je predlagalo tudi bolj sistematično ureditev odgovornosti za sestavni del z napako, ob ključnem poudarku, da odgovornost proizvajalca za sestavni del z napako ne preneha, če je vključen v drug proizvod. Predlagatelj pripombe ni upošteval, saj besedilo neposredno prenaša 6. člen Direktive 2024/2853, ki izrecno določa vrste pravno priznane škode ter izključuje škodo na samem proizvodu z napako. Odgovornost v zvezi s sestavnim delom z napako je posebej urejena v drugem in tretjem odstavku 4. člena predloga zakona, pri čemer vključitev sestavnega dela v drug proizvod ne povzroči prenehanja odgovornosti.
 
Zveza potrošnikov je v povezavi z odgovornostjo proizvajalca sestavnega dela opozorila, da pojem »proizvajalec« skozi predlog zakona nosi dva različna pomena, saj proizvajalec sestavnega dela ne more biti hkrati tudi proizvajalec v smislu prvega odstavka 6. člena predloga zakona. Predlagatelj pripombe ni upošteval, saj tretji odstavek 4. člena predloga zakona posebej določa odgovornost proizvajalca sestavnega dela z napako. Namen takšne ureditve je zagotoviti, da solidarno odgovarja s proizvajalcem tudi proizvajalec sestavnega dela, kadar sestavni del z napako povzroči napako končnega proizvoda, če je bil vključen s strani proizvajalca ali z njegovim soglasjem, tudi v primerih, ko sestavni del sam zase ni proizvod, zlasti kadar gre za povezano digitalno storitev. Namen takšne ureditve je preprečiti vrzeli v odgovornosti pri kompleksnih in digitalno povezanih proizvodih, pri tem pa v primeru, ko sestavni del sam izpolnjuje pogoje za proizvod v smislu 5. člena predloga zakona, lahko njegov proizvajalec odgovarja tudi samostojno. Takšna ureditev tako hkrati zagotavlja učinkovito varstvo oškodovanca in ohranja jasno razmejitev odgovornosti med proizvajalcem proizvoda in proizvajalcem sestavnega dela. Predlagatelj pa je upošteval predlog Zveze potrošnikov, da se v b. podtočki 2. točke prvega odstavka 4. člena doda besedilo »ali je pod nadzorom tega proizvajalca«.
 
Sekcija operaterjev elektronskih komunikacij pri Gospodarski zbornici Slovenije, Združenje za informatiko in telekomunikacije (GZS–SOEK), Društvo za razvoj slovenskega konjeništva (DRSK) in BM so podali pripombe k 4. členu predloga zakona glede nove kategorije škode zaradi uničenja ali poškodovanja podatkov. GZS–SOEK je predlagala dopolnitev obrazložitve glede opredelitve nastanka tovrstne škode, iz tega izhajajočimi materialnimi ter nematerialnimi izgubami, poklicne uporabe podatkov ter razmerja do drugih pravnih podlag, še posebej zaradi večje jasnosti v primeru naprav z mešano zasebno in poslovno uporabo. DRSK je opozorilo, da nova kategorija škode zaradi uničenja ali poškodovanja nepoklicnih podatkov odpira možnost večjega števila zahtevkov zaradi izgube fotografij in datotek zaradi kibernetskih napadov ali napak v posodobitvi. BM pa je predlagal dopolnitev določbe z izrecnim prenosom drugega odstavka 6. člena Direktive 2024/2853, po katerem pravica do odškodnine zajema vse materialne izgube, ki so posledica škode, ter nematerialno izgubo v skladu z nacionalnim pravom. Predlagatelj pripomb DRSK in BM ni upošteval, saj razširitev pravno priznane škode na uničenje ali poškodovanje podatkov neposredno izhaja iz Direktive 2024/2853 in odraža vse večji pomen in gospodarsko vrednost digitalnih podatkov v sodobni digitalni družbi. Prav tako pa predlog zakona že določa obseg pravno priznane škode. Predlagatelj je pripombo GZS-SOEK upošteval z dopolnitvijo obrazložitve k 4. členu predloga zakona s pojasnilom, da uničenje ali poškodovanje podatkov samo po sebi še ne pomeni nujno nastanka materialne ali pravno priznane nematerialne izgube, saj mora oškodovanec njen obstoj in obseg izkazati po pravilih nacionalnega prava. Vprašanja, ali posamezen konkretni poseg pomeni uničenje ali poškodovanje podatkov, kakšen je namen uporabe posameznih podatkov ter kakšno je razmerje med zahtevki po tem zakonu in zahtevki po drugih pravnih podlagah, pa sodijo v konkretno razlago in uporabo prava.
 
K 5. členu
 
DOdv je v pripombi k 5. členu navedlo, da gre za opredelitev »proizvoda«, ki se z Direktivo 2024/2853 širi tudi na programsko opremo in digitalne proizvodne datoteke, v preostalem delu pa izhaja iz opredelitve veljavnega 59. člena ZVPot-1. Opozorilo je, da je v drugem odstavku dodana opredelitev sestavnega dela, za katerega je odgovornost proizvajalca določena v drugem odstavku 4. člena predloga zakona, v tretjem odstavku pa opredelitev povezane storitve, pri čemer po njihovem mnenju ni dovolj jasno določeno, da proizvajalec odgovarja tudi za povezane digitalne storitve, kadar so na način, opredeljen v zakonu, vključene v proizvod. Predlagali so, da se povezane storitve jasneje vključijo v ureditev odgovornosti za sestavne dele. Zveza potrošnikov je prav tako opozorila na položaj ponudnika povezane storitve, saj odgovornost le tega ni dovolj jasno urejena. Izpostavili so, da je v Direktivi 2024/2853 pojem ponudnika s proizvodom povezave storitve vključen v definicijo »gospodarskega subjekta«, predlog zakona pa ga izrecno ne omenja in posledično ni mogoče izpeljati njegove odgovornosti. Posebej so opozorili tudi na položaj ponudnikov sistemov umetne inteligence v smislu Uredbe (EU) 2024/1689. Predlagatelj je pripombi preučil in ju smiselno upošteval z dopolnitvijo 4. in 10. člena ter obrazložitve, kjer je dodatno pojasnjeno, da se pri sestavnem delu, ki je povezana storitev, pravila o odgovornosti proizvajalca sestavnega dela nanašajo tudi na ponudnika povezane storitve. V obrazložitev pa je vključena tudi definicija ponudnika po Uredbi (EU) 2024/1689. Čeprav se Direktiva 2024/2853 za storitve kot take ne uporablja, 17. uvodna izjava izrecno določa, da je treba povezane digitalne storitve obravnavati kot sestavne dele proizvoda, kadar so vanj vključene ali z njim medsebojno povezane in so pod nadzorom proizvajalca, čemur ustreza tudi opredelitev povezane storitve iz 4. člena Direktive 2024/2853. Ne vzpostavlja pa ureditev ločene podlage odgovornosti za ponudnika povezane storitve. Odgovornost v zvezi s povezano storitvijo je namreč v predlogu zakona urejena prek pravil o sestavnih delih, saj drugi odstavek 5. člena predloga zakona med te izrecno vključuje tudi povezane storitve, tretji odstavek 4. člena pa določa odgovornost, kadar sestavni del z napako povzroči napako proizvoda, s čimer predlog zakona sledi sistemu Direktive 2024/2853. V povezavi s ponudniki sistemov umetne inteligence v smislu Uredbe (EU) 2024/1689 pa pojem »ponudnik« izhaja iz posebne terminologije uredbe, po kateri je ponudnik subjekt, ki razvije sistem ali model umetne inteligence za splošne namene oziroma ga da razviti ter ga pod svojim imenom ali znamko daje na trg ali v uporabo, kar ustreza opredelitvi proizvajalca proizvoda po predlogu zakona.
 
GZS-SOEK je predlagala dopolnitev normativnega besedila z izrecno določbo, da storitev dostopa do interneta ni povezana storitev in da se druga elektronska komunikacijska storitev ne šteje za povezano storitev zgolj zato, ker proizvod za opravljanje svojih funkcij uporablja povezljivost. Predlagala je tudi, da se pri presoji odgovornosti proizvajalca končnega proizvoda posebej ugotavlja, ali je bila povezana storitev vključena v proizvod ali z njim medsebojno povezana pod nadzorom proizvajalca. Dodatno je predlagala dopolnitev obrazložitve s pojasnilom glede razmejitve med programsko opremo, elektronskimi komunikacijskimi storitvami in povezanimi storitvami zaradi opredelitev elektronskih komunikacij po Zakonu o elektronskih komunikacijah (ZEKom-2) ter 17. uvodne izjave Direktive 2024/2853, iz katere izhaja, da storitve dostopa do interneta niso povezane storitve, saj jih ni mogoče šteti za del izdelka, ki je pod nadzorom proizvajalca. Opozorila je tudi na potrebo po razlikovanju med splošnim dostopom do interneta, namensko storitvijo daljinskega upravljanja naprave, zagotavljanja aplikacij in drugih storitev operaterjev ter zgolj tehnično združljivostjo proizvoda z omrežjem ali storitvijo, priporočilom operaterja oziroma odsotnostjo prepovedi proizvajalca. Poudarila je potrebo po jasnem razumevanju, da obveznosti operaterjev ne pomenijo, da so proizvajalci konkretnega proizvoda ali da je elektronska komunikacijska storitev povezana storitev po predlogu zakona. Predlagatelj po preučitvi pripombe ni upošteval, saj je bistvo predlaganega pojasnila že zajeto v obrazložitvi k 5. členu predloga zakona, ki povzema tudi 17. uvodno izjavo Direktive 2024/2853. Dodatno normativno urejanje posameznih vrst elektronskih komunikacijskih storitev, programske opreme, aplikacij oziroma konkretnih načinov njihove povezave s proizvodom ni potrebno, saj je namen zakona določiti splošna in tehnološko nevtralna pravila odgovornosti; ali določena digitalna storitev v konkretnem primeru izpolnjuje zakonsko opredelitev povezane storitve ter ali je bila vključena oziroma povezana s proizvodom pod nadzorom proizvajalca, pa se presoja glede na okoliščine posameznega primera.
 
DRSK je opozorilo na, po njihovem mnenju, preširoko opredelitev proizvoda, saj vključitev programske opreme, digitalnih proizvodnih datotek, povezanih storitev in odprtokodne programske opreme pod določenimi pogoji v režim objektivne produktne odgovornosti pomeni tveganje zlasti za slovenska IT-podjetja, zagonska podjetja in razvijalce umetne inteligence. Ker je razvoj programske opreme iterativen in lahko vključuje napake, bi po njihovem mnenju takšna odgovornost lahko zavirala inovacije. Predlagali so ožjo opredelitev proizvoda, zlasti izključitev ali omejitev odgovornosti za programsko opremo, odprtokodne projekte in modele umetne inteligence, ki niso vključeni v fizični proizvod, ter posebno izjemo za informacijske oziroma digitalne proizvode, ki se distribuirajo brezplačno ali pod odprtokodno licenco. Predlagatelj predloga ni upošteval, saj razširitev pojma proizvoda na programsko opremo, digitalne proizvodne datoteke in povezane storitve izhaja iz Direktive 2024/2853, katere namen je prilagoditi pravila odgovornosti digitalnemu okolju ter zagotoviti učinkovito pravno varstvo fizičnih oseb za škodo, povzročeno zaradi napak sodobnih digitalnih proizvodov in izdelkov krožnega gospodarstva. V postopku sprejemanja Direktive 2024/2853 so bili pomisleki glede vpliva na inovacije in konkurenčnost posebej obravnavani, zato direktiva vsebuje več mehanizmov za uravnoteženje varstva oškodovancev in interesov gospodarstva. Iz področja uporabe je tako že izključena brezplačna odprtokodna programska oprema, ki je razvita ali dobavljena zunaj gospodarske dejavnosti, pri čemer je odločilno opravljanje gospodarske dejavnosti in ne zgolj način distribucije ali licenciranja, kot izhaja tudi iz 26. uvodne izjave Direktive 2024/2853.
 
Pripombo k 5. členu je podal tudi BM, ki je predlagal, da se v 1. točko prvega odstavka izrecno vključijo tudi surovine. Predlagatelj pripombe ni upošteval, ker so v 1. točki prvega odstavka 5. člena predloga zakona v pojem proizvoda vključene vse premičnine, […], vključno s surovinami.
 
K 6. členu
 
OZS je opozorila, da četrti odstavek 6. člena predloga zakona očitno pomotoma ponavlja del besedila tretjega odstavka, enako redakcijsko pripombo pa so podali tudi DOdv, GZS-SOEK ter BM. Predlagatelj je pripombo upošteval in četrti odstavek črtal.
 
DOdv in Zveza potrošnikov sta glede opredelitve pojma »proizvajalec« in »proizvajalec spremenjenega proizvoda« opozorila, da manjka jasno določilo, kako odgovarja proizvajalec spremenjenega proizvoda. Glede odgovornosti proizvajalca bistveno spremenjenega proizvoda predlagatelj pojasnjuje, da je ta določena v drugem odstavku 6. člena predloga zakona, ki določa, da se takšna oseba za namen tega zakona šteje za proizvajalca. Je pa predlagatelj pripombo delno upošteval, tako da je del besedila za besedo »proizvajalec« prilagodil z namenom večje jasnosti. Dodatna navedba, da taka oseba »odgovarja na podlagi 4. člena« po oceni predlagatelja ni potrebna, saj to že izhaja iz določbe, da se šteje za proizvajalca tega proizvoda. Zveza potrošnikov je predlagala tudi spremembo drugega odstavka 6. člena predloga zakona, tako da se nadomesti besedilo »brez soglasja« z besedilom »zunaj nadzora«, kar je predlagatelj upošteval.
 
GZS-SOEK je predlagala spremembo drugega odstavka 6. člena predloga zakona, tako da bi se ta navezoval na spremembo proizvoda, ki je prvotni proizvajalec ni predvidel, ter dopolnitev obrazložitve z razmejitvijo različnih konkretnih položajev od bistvene spremembe proizvoda, med drugim prodaje proizvoda skupaj s storitvijo, uporabe imena oziroma znamke izvajalca storitve na proizvodu ter razmejitev z izvajanjem nastavitve naprav, dobave profilov APN ali eSIM, namestitve aplikacij in izvedbe posodobitev. Predlagatelj je pripombo smiselno upošteval v okviru spremembe drugega odstavka 6. člena predloga zakona, ki se sedaj izrecno navezuje na bistveno spremembo proizvoda zunaj nadzora proizvajalca. V povezavi z dopolnitvijo obrazložitve pa predlagatelj pojasnjuje, da obrazložitev k 6. členu predloga zakona že vsebuje vsa relevantna izhodišča za presojo navedenih položajev (kdaj se oseba šteje za proizvajalca oziroma t. i. kvazi-proizvajalca; pojem bistvene spremembe proizvoda), konkretizacija teh meril glede na dejanske okoliščine posameznega primera pa je predmet uporabe prava in sodne presoje.
 
Pripombo k 6. členu je podal tudi BM, in sicer, da se v 2. točki prvega odstavka pojasni, da gre tudi za primere, ko oseba naroči tretji osebi, da na proizvodu navede njeno ime, znamko ali drug razlikovalni znak, saj bi takšen dodatek izrecno zajel primere »kvazi-proizvajalcev«. Predlagatelj pripombe v tem delu ni upošteval, saj to že izhaja iz besedila 2. točke prvega odstavka 6. člena predloga zakona, kar je dodatno pojasnjeno v obrazložitvi.
 
K 7. členu
 
DOdv je podalo pripombo, da gre v 7. členu predloga zakona za prepis definicij iz Direktive 2024/2853, ki ne pomenijo vsebinske ureditve, temveč so relevantne zgolj, ko se uporabijo v posameznem členu (primeroma za določitev začetka odgovornosti proizvajalca, kdaj se presoja obstoj napake ali kdaj začne teči zastaralni rok, kot razbremenilni razlog). Predlagatelj pripombe ni upošteval, glede sistematike predloga zakona in vključitve vseh definicij v en uvodni člen pa se sklicuje na razloge za neupoštevanje te pripombe v odgovoru na pripombe k 1. členu.
 
K 8. členu
 
DOdv je opozorilo na opredelitev pojma napake in izrazilo mnenje, da bi bilo boljše namesto sklicevanja na pravo Evropske unije in slovenski pravni red uporabiti bolj generičen izraz, primeroma »predpisana varnost« ali »varnost, zahtevana na podlagi predpisov«. Predlagatelj predloga ni upošteval. Besedilo je oblikovano skladno z Direktivo 2024/2853 z namenom večje jasnosti, saj se varnostne zahteve za posamezne proizvode ne določajo zgolj v nacionalnih predpisih, temveč pogosto neposredno izhajajo tudi iz predpisov Evropske unije.
 
TZS je v pripombi k drugemu odstavku 8. člena navedla, da ta eksemplifikativno določa okoliščine, ki jih je treba upoštevati pri presoji obstoja napake proizvoda, med njimi tudi odpoklic proizvoda. Po njihovem mnenju je odpoklic najboljše merilo, da je imela stvar napako, ki predstavlja nevarnost za fizično osebo, zato bi moral biti v zakonu določen kot glavna okoliščina presoje, ob upoštevanju tudi tega, ali je bil oškodovanec o odpoklicu obveščen in kako je po prejemu te informacije ravnal. Predlagatelj pripombe ni upošteval in pojasnjuje, da že iz obrazložitve k 7. točki drugega odstavka 8. člena predloga zakona izhaja, da je odpoklic proizvoda oziroma drug varnostni ukrep pomemben indic pri presoji obstoja napake, vendar sam po sebi ne pomeni avtomatične domneve napake. Odpoklica zato ni primerno vnaprej določiti kot glavno oziroma odločilno okoliščino presoje, saj mora sodišče obstoj napake presojati celovito in ob upoštevanju vseh okoliščin konkretnega primera. Pri tem lahko odpoklicu pripiše ustrezno težo glede na njegov razlog, naravo in resnost ugotovljenega varnostnega tveganja ter povezavo med razlogom za odpoklic in zatrjevano napako. Ravnanje oškodovanca po tem, ko je bil z odpoklicem seznanjen, pa se po potrebi presoja ločeno v okviru pravil o njegovem prispevku k nastanku škode.
 
K 9. členu
 
GZS-SOEK je podala redakcijsko pripombo, da se v b) podtočki 1. točke drugega odstavka 9. člena črta beseda »ali« pred podpičjem. Predlagatelj je pripombo upošteval, ob tem pa dodatno pojasnjuje, da je bila ta določba (o tem, kaj pomeni nadzor proizvajalca) umeščena v četrti odstavek 4. člena.
 
GZS-SOEK je nadalje opozorila na uporabo izraza »opravi« v 2. točki drugega odstavka 9. člena (sedaj 2. točki četrtega odstavka 4. člena) in predlagala njegovo nadomestitev z izrazom »dobavi«. Po njihovem mnenju izraz »opravi« ne prenaša dovolj natančno točke (b) petega odstavka 4. člena Direktive 2024/2853, ki nadzor proizvajalca veže na možnost, da proizvajalec sam ali prek tretje osebe »dobavi« posodobitve ali nadgradnje programske opreme, za kar ni potrebno, da nadzoruje tudi končno odločitev uporabnika o namestitvi že dobavljene posodobitve. V zvezi s tem je GZS-SOEK predlagala tudi obsežnejšo dopolnitev obrazložitve, ki bi podrobneje opredelila okoliščine, pomembne za presojo možnosti dobave posodobitev, ter podala podrobno obrazložitev presoje obstoja nadzora in možnosti dobave s strani različnih subjektov v večplastnem digitalnem sistemu. Podobno pripombo je podala tudi Zveza potrošnikov, ki je opozorila, da proizvajalec posodobitve pogosto zgolj dobavi, medtem ko njihovo namestitev izvede uporabnik sam, kar ne pomeni, da je proizvajalec izgubil nadzor nad proizvodom. Predlagatelj je podane pripombe v normativnem delu upošteval, tako da je v 2. točki četrtega odstavka 4. člena predloga zakona besedo »opravi« nadomestil z besedo »dobavi«. Predlagane podrobnejše dopolnitve obrazložitve GZS-SOEK pa predlagatelj ni upošteval, saj obrazložitev k 4. členu (prej 9. členu) vsebuje potrebna vsebinska izhodišča za razlago nadzora proizvajalca, vključno s pojasnili iz 18. uvodne izjave Direktive 2024/2853. Zakonska opredelitev namenoma določa splošna merila, konkretna presoja, ali je imel proizvajalec v posameznem primeru možnost sam ali prek tretje osebe dobaviti posodobitev oziroma nadgradnjo, pa je odvisna od okoliščin posameznega primera.
 
BM je v pripombi k 9. členu predlagal ločeno opredelitev »nadzora proizvajalca« v samostojnem odstavku ali členu zaradi večje preglednosti. Predlagatelj je pripombo smiselno upošteval tako, de je sedaj nadzor proizvajalca opredeljen v samostojnem četrtem odstavku 4. člena predloga zakona.
 
K 10. členu
 
DOdv, GZS-SOEK in Zveza potrošnikov so podali vsebinsko povezane pripombe glede razbremenilnih razlogov, pri čemer so opozorili, da prvi odstavek 11. člena Direktive 2024/2853 določa razloge za izključitev odgovornosti za gospodarske subjekte iz 8. člena Direktive, medtem ko prvi odstavek 10. člena predloga zakona omenja zgolj proizvajalca. Po njihovem mnenju bi bilo zato treba določbo razširiti oziroma pojem »proizvajalec« nadomestiti s širšim pojmom »odgovorna oseba« ter izrecno urediti tudi razbremenilne razloge za uvoznika, distributerja in druge odgovorne gospodarske subjekte. GZS-SOEK je v ta namen predlagala celovito preoblikovanje 10. člena predloga zakona, Zveza potrošnikov pa je posebej opozorila, da je člen umeščen v poglavje o odgovornosti proizvajalca, zaradi česar naj ne bi bilo dovolj jasno, da se posamezni razbremenilni razlogi lahko uporabljajo tudi za druge osebe. Predlagatelj je pripombe delno upošteval. Prvi odstavek 11. člena Direktive 2024/2853 sicer določa razbremenilne razloge za gospodarske subjekte iz 8. člena Direktive, vendar jih razlikuje glede na položaj posameznega gospodarskega subjekta. Predlog zakona pa temu sledi tako, da sistematično ločuje odgovornost proizvajalca od odgovornosti drugih oseb, saj je produktna odgovornost primarno osredotočena na proizvajalca, medtem ko so drugi subjekti vključeni v odgovornost le pod posebej določenimi pogoji. Posledično je v 10. členu predloga zakona urejena izključitev odgovornosti, ki je primarno vezana na odgovornost proizvajalca, v povezavi z drugimi odgovornimi subjekti pa 11. in 12. člen predloga zakona določata, da ti odgovarjajo enako kot proizvajalec. To pomeni, da morajo biti tudi pri njih izpolnjene temeljne predpostavke odgovornosti, zlasti obstoj napake proizvoda, pravno priznane škode in vzročne zveze, hkrati pa pridejo v poštev tudi tisti splošni razbremenilni razlogi, ki so glede na naravo njihovega položaja zanje uporabljivi. Direktiva pri tem ne določa vseh razbremenilnih razlogov enako za vse gospodarske subjekte. Tako točka (a) prvega odstavka 11. člena določa, da se proizvajalec ali uvoznik lahko razbremeni, če proizvoda ni dal na trg ali v uporabo, točka (b) pa, da se distributer razbremeni, če ni omogočil dostopnosti proizvoda na trgu. Posebna normativna ureditev teh dveh okoliščin v 10. členu ni potrebna, saj gre za elementa zakonskega dejanskega stanu odgovornosti uvoznika oziroma distributerja. Oseba se namreč šteje za uvoznika oziroma distributerja le, če je zadevni proizvod dala na trg oziroma omogočila njegovo dostopnost na trgu, kar je že pojasnjeno tudi v obrazložitvi k 11. in 12. členu predloga zakona. V povezavi s točko (c) prvega odstavka 11. člena Direktive 2024/2853, ki za distributerja določa poseben relevanten trenutek za presojo obstoja napake, pa je predlagatelj pripombe upošteval in 12. člen predloga zakona dopolnil z novim tretjim odstavkom, ki izrecno določa, da se pri distributerju ne upošteva trenutek, ko je proizvod dal na trg oziroma v uporabo proizvajalec ali uvoznik, temveč trenutek, ko je distributer sam omogočil njegovo dostopnost na trgu.
 
GZS-SOEK in Zveza potrošnikov sta nadalje podali pripombe glede drugega odstavka 10. člena in podanega nadzora proizvajalca. Zveza potrošnikov je opozorila, da mora biti iz besedila jasneje razvidno, da se omejitev možnosti razbremenitve nanaša na primere, ko je napaka posledica povezane storitve, programske opreme, manjkajoče varnostne posodobitve oziroma bistvene spremembe, če je zadevni vzrok pod nadzorom proizvajalca. Pri tem se nadzor proizvajalca nanaša na vzrok napake, ne na proizvod, kar izhaja tudi iz 50. in 51. uvodne izjave Direktive 2024/2853. Predlagatelj je pripombo v tem delu upošteval in zaradi večje jasnosti drugi odstavek 10. člena prilagodil tako, da je vzpostavljena povezava med razbremenilnim razlogom iz 2. točke prvega odstavka 10. člena, nadzorom proizvajalca iz četrtega odstavka 4. člena (prej 9. člena) in posameznimi vzroki napake iz drugega odstavka 10. člena predloga zakona.
 
GZS-SOEK je predlagala dopolnitev obrazložitve glede tega, da drugi odstavek 10. člena predloga zakona ne določa obveznosti zagotavljanja posodobitev, kot izhaja iz 51. uvodne izjave Direktive 2024/2853, ali samostojne podlage odgovornostim glede položaja in ugotavljanja odgovornosti posameznih subjektov v večplastnih digitalnih ekosistemih ter ugotavljanja obstoja nadzora v primeru dobave posodobitev. Predlagatelj predloga ni upošteval, saj obrazložitev k 10. členu predloga zakona že vsebuje bistvena izhodišča glede odgovornosti za napake, ki nastanejo po tem, ko je bil proizvod dan na trg ali v uporabo, vključno z neobstojem varnostnih posodobitev oziroma nadgradenj ter pojasnili iz 51. uvodne izjave Direktive 2024/2853. Iz obrazložitve tako izhaja, da ureditev sama po sebi proizvajalcu ne nalaga splošne in samostojne obveznosti zagotavljanja posodobitev ali nadgradenj, temveč ureja posledice njihovega neobstoja v okviru odgovornosti za proizvod z napako in možnosti razbremenitve odgovornosti. Namen predloga zakona je določiti splošna in tehnološko nevtralna merila, medtem ko se vprašanje, kateri gospodarski subjekt je imel v konkretnem primeru nadzor nad dobavo posamezne posodobitve, ali je bila ta potrebna za ohranjanje varnosti ter ali je njen neobstoj povzročil napako in škodo, presoja glede na okoliščine posameznega primera.
 
Pripombo k 10. členu je podalo tudi DRSK, ki je predlagalo razširitev razbremenilnih razlogov na »predvidljivo zlorabo« proizvoda in naknadne posodobitve tretjih oseb ter posebno izjemo za kibernetske napade, kadar je proizvajalec uporabil ustrezne varnostne standarde. Predlagatelj predloga ni upošteval, saj gre pri implementaciji direktive za sredstvo maksimalne harmonizacije, večinoma pa so navedeni položaji že zajeti v drugih določbah predloga zakona (predvidljiva oziroma nepravilna uporaba proizvoda ter kibernetska varnost v sklopu napake proizvoda po 8. členu, naknadni posegi oziroma posodobitve tretjih oseb pa v pravilih o nadzoru proizvajalca iz 9. člena in bistveni spremembi proizvoda iz 6. člena). 
 
BM je predlagal, da se v 2. točki prvega odstavka 10. člena izrecno določi njena uporaba tudi za distributerja in da se pri obrambi razvojnega tveganja dodatno pojasni, da se objektivno stanje znanstvenega in tehničnega znanja presoja glede na najnaprednejšo raven objektivno dostopnega znanja in ne glede na dejansko znanje konkretnega gospodarskega subjekta. Predlagatelj je pripombo delno upošteval in, kot navedeno zgoraj, dopolnil 12. člen z novim tretjim odstavkom, ki določa poseben relevanten trenutek za presojo napake v primeru distributerja. Posebno ponavljanje drugih razbremenilnih razlogov distributerja in uvoznika pa ni potrebno iz že razlogov, navedenih v odgovoru na pripombe DOdv, GZS-SOEK in Zveze potrošnikov k temu členu, na katere se predlagatelj v celoti sklicuje. V povezavi s predlagano dopolnitvijo obrambe razvojnega tveganja pa predlagatelj pojasnjuje, da že iz besedila 4. točke prvega odstavka 10. člena predloga zakona izhaja, da gre za objektivno stanje znanstvenega in tehničnega znanja, ne za subjektivno znanje konkretnega gospodarskega subjekta, kar je dodatno pojasnjeno tudi v obrazložitvi.
 
K 11. členu
 
DOdv je v pripombi k 11. členu navedlo, da se jim v zvezi z odgovornostjo zdi ključno, da se poudari, da je primarna odgovornost na proizvajalcu, ob določenih predpostavkah pa kot proizvajalec odgovarjajo tudi druge osebe. Opozorili so še na nepreglednost določb v primeru sklicevanja na druge predpise Evropske unije v definiciji pojmov. Predlagatelj pripombe ni upošteval in pojasnjuje, da že iz sistematike zakona izhaja, da je odgovornost primarno na proizvajalcu, pogoje za odgovornost drugih subjektov pa vsebujeta 11. in 12. člen predloga zakona. Sklicevanje na predpise Evropske unije pa je posledica prenosa Direktive 2024/2853 in potrebe po zagotovitvi pravilne in celovite implementacije.
 
OZS je k 11. členu podala pripombo glede razbremenilnih razlogov, saj 10. člen ureja razbremenilne razloge samo za proizvajalca, 11. in 12. člen pa določata, da druge osebe odgovarjajo enako kot proizvajalec. Predlagala je, da se za vsakega od subjektov iz 11. in 12. člena izrecno določi, katere razbremenilne razloge iz 10. člena lahko uveljavlja, pri čemer je treba formulacije prilagoditi njegovi vlogi. Predlagatelj je pripombo delno upošteval, pri čemer se v celoti sklicuje na obrazložitev, kot izhaja iz odgovora na pripombe DOdv, GZS-SOEK in Zveze potrošnikov k 10. členu  predloga zakona.
 
DRSK je v pripombi glede širitve kroga odgovornih oseb opozorilo, da bi lahko odgovornost distributerjev, ponudnikov spletnih platform in ponudnikov storitev odpremnih skladišč pomenila nesorazmerno breme zlasti za manjše trgovce in spletne platforme ter povzročila zaviralni učinek na elektronsko trgovino. Predlagatelj v zvezi s tem pojasnjuje, da je razširitev kroga potencialno odgovornih oseb eden od bistvenih ciljev revizije pravil produktne odgovornosti, saj se z razvojem novih dobavnih verig in spletne trgovine pojavljajo novi gospodarski subjekti, katerih ne-vključitev bi lahko povzročila vrzeli v odgovornosti, zlasti ko ima proizvajalec proizvoda sedež zunaj Evropske unije (37. in 38. uvodna izjava Direktive 2024/2853). Odgovornost je vezana na njihov položaj v dobavni verigi in na posebne pogoje, določene za posamezno kategorijo gospodarskega subjekta. Direktiva tako vzpostavlja stopnjevan sistem odgovornosti, katerega namen ni splošna obremenitev trgovcev in spletnih platform, temveč preprečevanje vrzeli v odgovornosti in zagotavljanje učinkovitega odškodninskega varstva fizični osebam.
 
BM je predlagal, da se v prvem odstavku 11. člena izrecno določi, da se ta nanaša tudi na proizvajalca sestavnega dela. Predlagatelj pripombe ni upošteval, saj je odgovornost proizvajalca sestavnega dela posebej urejena že v 4. členu predloga zakona, ki določa pogoje, pod katerimi ta odgovarja za škodo, zato dodatno ponavljanje njegovega položaja v 11. členu po oceni predlagatelja ni potrebno.
 
K 12. členu
 
DOdv in OZS sta podala pripombe k 12. členu glede razbremenilnih razlogov. DOdv je ponovilo pripombo, ki jo je podalo k 11. členu, OZS pa je izpostavila, da 10. člen razbremenilne razloge ureja predvsem za proizvajalca, medtem ko 11. in 12. člen določata, da druge osebe odgovarjajo enako kot proizvajalec in predlagala, da se za posamezne subjekte iz 11. in 12. člena predloga zakona izrecno določi, katere razbremenilne razloge iz 10. člena lahko uveljavljajo in kako se ti prilagodijo njihovi vlogi v dobavni verigi, zlasti dejanjem dajanja proizvoda na trg, omogočanja dostopnosti na trgu oziroma dajanja proizvoda v uporabo. Predlagatelj je pripombo delno upošteval in dodal besedilo tretjega odstavka 12. člena predloga zakona, pri čemer se v celoti sklicuje na odgovor k pripombam DOdv, GZS-SOEK in Zveze potrošnikov k 10. členu predloga zakona.
 
OZS je dodatno opozorila na nejasnosti v 1. in 2. točki prvega odstavka 12. člena glede identifikacije oseb, oblike zahteve in začetka teka enomesečnega roka ter na napačen sklic na »a. točko« namesto na 1. točko prvega odstavka 12. člena predloga zakona. Predlagatelj je redakcijsko pripombo glede napačnega sklica upošteval; ni pa upošteval pripomb glede identifikacije oseb, oblike zahteve in začetka teka roka, saj je po mnenju predlagatelja to že dovolj določno urejeno v 12. členu predloga zakona.
 
GZS-SOEK je predlagala dopolnitev obrazložitve k 11. in 12. členu glede začetka teka enomesečnega roka, zahtevane vsebine zahteve, načina izpolnitve obveznosti distributerja, razmerja odgovornosti distributerja do proizvajalca s sedežem zunaj Evropske unije, opredelitve uvoznika ter razlikovanja med spletno trgovino in spletno platformo. Predlagatelj predloga ni upošteval, saj po mnenju predlagatelja obrazložitev k 11. in 12. členu že vsebuje bistvena izhodišča za razumevanje položaja posameznih gospodarskih subjektov in pogojev njihove odgovornosti. V obrazložitvi k 11. členu je tako podrobneje pojasnjen namen ureditve iz 8. člena Direktive 2024/2853, ki je v zagotovitvi učinkovitega varstva oškodovanca tudi v primerih, ko ima proizvajalec sedež zunaj Evropske unije, položaj uvoznika, pooblaščenega zastopnika in ponudnika storitev odpremnih skladišč ter subsidiarna narava odgovornosti posameznih gospodarskih subjektov glede na njihov položaj v dobavni verigi. Glede oblike zahteve in začetka teka enomesečnega roka predlagatelj meni, da sta navedeni vprašanji v 1. in 2. točki prvega odstavka 12. člena predloga zakona že dovolj jasno in določno urejeni, zato dodatna konkretizacija ni potrebna. Opredelitev uvoza izhaja že iz zakonske opredelitve uvoznika in njegovega položaja v dobavni verigi; opredelitev spletnih platform pa se v predlogu zakona navezuje na opredelitve in pogoje iz Uredbe (EU) 2022/2065. Namen predloga zakona je določiti splošna merila, medtem ko se vprašanje, v kateri vlogi nastopa gospodarski subjekt, presoja glede na okoliščine posameznega primera.
 
TZS je v pripombi k drugemu odstavku 12. člena, ki ureja odgovornost ponudnika spletne platforme, predlagala, da se besedilo tretjega odstavka 6. člena Uredbe (EU) 2022/2065 prenese neposredno v 12. člen predloga zakona z namenom večje jasnosti. Opozorila je tudi na uporabo pravnega standarda »povprečnega potrošnika« in predlagala eksemplifikativno navedbo primerov, v katerih bi povprečni potrošnik lahko menil, da proizvod oziroma izvedbo, ki je predmet posla, zagotavlja spletna platforma sama oziroma oseba, ki deluje na podlagi njenega pooblastila ali pod njenim nadzorom. Nadalje je predlagala, da bi se enomesečni rok za odgovor distributerja oziroma ponudnika spletne platforme omilil v primerih izrednih okoliščin, na primer odsotnosti odgovorne osebe ali kolektivnih dopustov, ter da se določi, da mora oškodovanec v zahtevi natančno navesti zakonsko podlago, rok pa začne teči šele od popolne zahteve. Opozorila je tudi na napačen sklic na »a. točko« namesto na 1. točko prvega odstavka 12. člena predloga zakona. Predlagatelj je redakcijsko pripombo glede napačnega sklica upošteval, v povezavi z ostalimi pripombami pa pojasnjuje, da jih po preučitvi ni upošteval. V povezavi z opredelitvijo ponudnika spletne platforme namreč 12. člen po mnenju predlagatelja ustrezno napotuje na tretji odstavek 6. člena Uredbe (EU) 2022/2065, ki se uporablja neposredno, zato navajanje opredelitve v predlogu zakona ni potrebno in bi pomenilo podvajanje neposredno veljavne ureditve prava Evropske unije. Eksemplifikativno naštevanje primerov po mnenju predlagatelja prav tako ni potrebno, saj gre za pravni standard, katerega izpolnjenost se presoja glede na okoliščine konkretnega primera. Določitev enomesečnega roka je posledica prenosa tretjega odstavka 8. člena Direktive 2024/2853, ki možnosti podaljšanja ne predvideva, prav tako se ne zahteva, da oškodovanec navede konkretno zakonsko podlago, saj se zahteva nanaša na identifikacijo odgovornega gospodarskega subjekta oziroma distributerja. Direktiva 2024/2853 predstavlja ukrep popolne (maksimalne) harmonizacije, od katerega države članice ne smejo odstopati, razen kjer to direktiva izrecno dopušča.
 
DRSK je k 12. členu ponovilo pripombo glede širitve kroga odgovornih oseb, ki jo je podalo že k 11. členu, pri čemer predlagatelj pripombe ni upošteval in se v celoti sklicuje na svoje pojasnilo k 11. členu predloga zakona. BM je predlagal, da se v 12. člen doda določba, po kateri bi se lahko, kadar oškodovanec ne prejme odškodnine, ker nobena odgovorna oseba ni odgovorna, je plačilno nesposobna ali je prenehala obstajati, uporabile obstoječe nacionalne sektorske odškodninske sheme, kot omogoča peti odstavek 8. člena Direktive 2024/2853. Predlagatelj predloga ni upošteval, saj Republika Slovenija nima vzpostavljenih posebnih nacionalnih sektorskih odškodninskih shem za škodo zaradi proizvodov z napako, zato predlagana določba v predlog zakona ni vključena. Dodatno pa pojasnjuje, da predlog zakona v skladu z zahtevo direktive ne posega v posebne sisteme odgovornosti oziroma odškodninske sheme zunaj klasičnih civilnopravnih režimov, kot so nacionalni zdravstveni sistemi, sistemi socialne varnosti ali zavarovalne sheme.
 
K 13. členu
 
DOdv, OZS in BM so podali pripombe glede ureditve solidarne odgovornosti in pravice do regresa v 13. členu. DOdv je opozorilo, da člen povzema splošno določilo prvega odstavka 186. člena OZ, zato bi bilo smiselno izrecno urediti tudi regres plačnika na podlagi 188. člena OZ ali pa oboje prepustiti splošni ureditvi na podlagi 3. člena predloga zakona, OZS pa je izpostavila, da bi bilo zaradi pravne varnosti smiselno, da se v normativni del prenese tudi ureditev glede regresne odgovornosti, ter da se zaradi večje jasnosti določi možnost pogodbene odpovedi regresni pravici v razmerju do mikro ali malega proizvajalca programske komponente (kot to izhaja tudi iz drugega odstavka 12. člena Direktive 2024/2853), saj je to namenjeno varstvu pogajalsko šibkejših malih razvijalcev. Podobno je BM predlagal, da se poleg solidarne odgovornosti v členu predloga zakona izrecno določi tudi regresna pravica po OZ in posebni položaj mikro in malih proizvajalcev programske opreme. Predlagatelj pripomb glede normativne ureditve regresnih razmerij ni upošteval. Pojasnjuje, da solidarno odgovornost v 13. členu predloga zakona določa izrecno, ker gre za posebno pravilo o odgovornosti več oseb za isto škodo in čeprav OZ v 186. členu že ureja solidarno odgovornost, je ta ureditev vezana na njihovo udeležbo pri povzročitvi škode. Predlog zakona pa vzpostavlja objektivno odgovornost tudi za gospodarske subjekte, ki niso nujno sodelovali pri nastanku napake oziroma proizvodnem procesu, temveč njihova odgovornost temelji na posebnem zakonsko določenem položaju v dobavni verigi in izpolnitvi pogojev določenih za posamezno kategorijo odgovorne osebe (Gerhard Wagner (2024). Next Generation EU Product Liability – For Digital and Other Products. Journal of European Tort Law, 15(2), str. 180–181). To velja zlasti za uvoznike, pooblaščene zastopnike, ponudnike storitev odpremnih skladišč, distributerje in ponudnike spletnih platform, zato predlog zakona posebej določa pravilo o solidarni odgovornosti v primeru odgovornosti več oseb na podlagi tega predloga zakona. Drugače je pri regresnih razmerjih, kjer posebno urejanje v predlogu zakona po mnenju predlagatelja ni potrebno, saj 3. člen predloga določa uporabo splošnih pravil obligacijskega prava glede vprašanj, ki niso posebej urejena. Regres med solidarno odgovornimi osebami je že urejen v 188. členu OZ, pri čemer drugi in tretji odstavek določata tudi merila za razdelitev bremena med posamezne dolžnike. Tudi 14. člen Direktive 2024/2853 regresno pravico gospodarskega subjekta, ki je oškodovancu povrnil škodo, izrecno prepušča nacionalni ureditvi, pri čemer je v obrazložitvi predloga zakona pojasnjena navezava na uporabo 188. člena OZ in možnost regresnih zahtevkov med posameznimi odgovornimi gospodarskimi subjekti. Predlagatelj prav tako ni upošteval predlogov glede posebne normativne ureditve pogodbene odpovedi regresni pravici v korist mikro ali malega proizvajalca programske opreme, saj lahko, kot izhaja iz obrazložitve k členu, gospodarski subjekti na podlagi splošnega načela pogodbene svobode pogodbeno uredijo svoja notranja regresna razmerja in se regresni pravici tudi odpovejo, pri čemer takšen dogovor učinkuje le v njihovem notranjem razmerju in ne posega v pravico oškodovanca do popolne odškodnine. Primerljiv pristop je uporabljen tudi v nemškem predlogu zakona.
 
GZS-SOEK je v pripombi k 13. členu predlagala dopolnitev obrazložitve z izrecnim pojasnilom, da 13. člen ni samostojna podlaga za določitev kroga odgovornih oseb, temveč se uporabi šele, kadar sta za isto škodo po zakonu odgovorni dve ali več oseb. Opozorila je, da zgolj sodelovanje v dobavni ali digitalni verigi, pogodbeno sodelovanje ali tehnična povezanost sami po sebi ne zadostujejo za nastanek solidarne odgovornosti ter poudarila ureditev subsidiarne odgovornosti distributerjev po Direktivi  2024/2853 in razliko med spletno prodajo in spletno platformo. Predlagatelj pripombe ni upošteval, saj so po njegovem mnenju zadevni poudarki že razvidni iz besedila in obrazložitve 13. člena predloga zakona, pri čemer so posamezne kategorije odgovornih oseb ter pogoji njihove odgovornosti urejeni posebej (zlasti 4., 11. in 12. člen predloga zakona); 13. člen predloga zakona pa določa pravno posledico za primer, ko je odgovornih več oseb. Iz tega izhaja tudi, da zgolj sodelovanje posameznega subjekta v dobavni oziroma digitalni verigi ali njegovo pogodbeno razmerje z drugim subjektom samo po sebi ne vzpostavlja solidarne odgovornosti. Predlagatelj pojasnjuje, da so v obrazložitvi prav tako že pojasnjena regresna razmerja med solidarno odgovornimi osebami ter uporaba splošnih pravil obligacijskega prava in možnost njihove pogodbene ureditve.
 
V pripombi k 13. členu je DRSK predlagalo omejitev solidarne odgovornosti distributerjev in ponudnikov spletnih platform na primere, ko so aktivno posegali v izdelek ali zavestno prodajali nevaren izdelek, ter izključitev odgovornosti spletnih platform, kadar so izpolnile obveznosti po Uredbi (EU) 2022/2065. Predlagatelj pripombe ni upošteval, saj predlagana zožitev odgovornosti distributerjev oziroma ponudnikov spletnih platform ni predvidena v Direktivi 2024/2853, ki predstavlja ukrep popolne (maksimalne) harmonizacije, od katerega države članice ne smejo odstopati, razen kjer to direktiva izrecno dopušča.
 
K 14. členu
 
OZS je v pripombi k 14. členu navedla, da se določba prvega odstavka nanaša na odgovornost proizvajalca oziroma druge odgovorne osebe, pri čemer, kot izhaja iz obrazložitve, ne velja za regresne zahtevke med več solidarno odgovornimi osebami. Po njihovem mnenju bi bilo dobro, z namenom  preprečitve nejasnosti, takšno razlago vključiti v besedilo člena. Predlagatelj pripombe ni upošteval, ker meni, da iz normativnega besedila prvega odstavka 14. člena predloga zakona jasno izhaja, da določba ureja zunanje razmerje med odgovorno osebo in oškodovancem, saj izrecno določa, da gre za »odgovornost odgovorne osebe za povrnitev škode oškodovancu«; prav tako pa iz 13. člena Direktive 2024/2853 izhaja, da določa pravilo o nezmanjšanju odgovornosti zaradi ravnanja tretje osebe brez poseganja v nacionalno pravo glede regresne pravice (regresno pravico posebej naslavlja 14. člen Direktive 2024/2853). Primerljiv pristop je uporabljen tudi v nemškem predlogu zakona. Zato bi po mnenju predlagatelja dodatek, da prvi odstavek »ne vpliva na regresne zahtevke med več solidarno odgovornimi osebami«, zgolj ponovil razmejitev, ki že izhaja iz besedila in sistematike predloga zakona ter je dodatno pojasnjena v obrazložitvi k členu.
 
K 15. členu
 
DOdv in Zveza potrošnikov sta v pripombi k 15. členu opozorila na uporabo izraza »latentni nastop telesne poškodbe ali okvare zdravja« in predlagali njegovo pojasnitev oziroma nadomestitev z izrazom, ki je v slovenskem pravnem redu bolj ustaljen in razumljiv. DOdv je dodatno opozorilo na razlikovanje med 3-letnim subjektivnim zastaralnim rokom ter 10- in 25-letnim rokom, katerih potek povzroči prenehanje pravice; Zveza potrošnikov pa je predlagala tudi izrecnejšo ureditev začetka teka rokov pri bistveno spremenjenih proizvodih. Predlagatelj je pripombi delno upošteval in spremenil tretji odstavek 15. člena predloga zakona, tako da je namesto izraza »latentni nastop« uporabil besedilo: »Če se telesna poškodba ali okvara zdravja pokaže šele po daljšem času […]«. Predlagatelj ni sledil predlogu, da bi se ureditev bistveno spremenjenih proizvodov dodatno vključila tudi v drugi in tretji odstavek člena, saj četrti odstavek 15. člena predloga zakona že določa, da se roka iz drugega in tretjega odstavka tega člena pri bistveno spremenjenem proizvodu štejeta od trenutka, ko je bil proizvod po bistveni spremembi dostopen na trgu ali dan v uporabo, s čimer se vsebinsko prenaša tudi ureditev iz točke (b) prvega odstavka 17. člena Direktive 2024/2853.
 
GZS-SOEK je predlagala spremembo prvega odstavka 15. člena, tako da bi se 3-letni subjektivni zastaralni rok navezal na trenutek, ko je oškodovanec izvedel ali bi moral razumno izvedeti za škodo, napako in identiteto osebe, ki je lahko odgovorna za škodo po predlogu zakona, saj je besedilo člena začetek teka roka navezalo na ugotovitev identitete povzročitelja škode, medtem ko predlog zakona določa širši krog odgovornih oseb, ki niso nujno povzročitelji škode v dejanskem smislu. Predlagala je tudi spremembe tretjega odstavka 15. člena, opustitev izraza okvara zdravja, saj po njihovem mnenju to ne izhaja iz Direktive 2024/2853, ki govori le o latentnem nastopu telesne poškodbe, ter dopolnitev obrazložitve glede vpliva posodobitev, nadgradenj in bistvenih sprememb proizvoda na tek skrajnih rokov. Predlagatelj je pripombo delno upošteval in spremenil prvi odstavek 15. člena predloga zakona, tako da se začetek teka 3-letnega roka navezuje na trenutek, ko je oškodovanec zvedel ali bi moral zvedeti za napako, škodo in za odgovorno osebo. Prav tako je predlagatelj upošteval pripombe v povezavi z izrazom »latentni nastop« in redakcijske pripombe glede dopolnitve tretjega odstavka 15. člena predloga zakona. Predlagatelj pa ni sledil predlogu za izrecno vključitev standarda »razumno« v besedilo prvega odstavka 15. člena, saj po mnenju predlagatelja ta standard že izhaja iz splošnih pravil obligacijskega prava in sodne prakse glede začetka teka subjektivnega zastaralnega roka po 352. členu OZ, kar je pojasnjeno tudi v obrazložitvi k členu. Glede izraza »okvara zdravja« pri latentnem nastopu poškodbe predlagatelj pojasnjuje, da gre za izraz, ki je skladen z ustaljeno slovensko terminologijo odškodninskega prava in terminologijo predloga zakona ter ne pomeni vsebinske razširitve primerov, za katere Direktiva 2024/2853 določa podaljšani 25-letni rok. Prav tako v povezavi s predlogom dopolnitve obrazložitve predlagatelj meni, da je razlikovanje med bistveno spremembo proizvoda in drugimi posodobitvami oziroma nadgradnjami že ustrezno pojasnjeno v obrazložitvi k členu, vključno z 58. uvodno izjavo Direktive 2024/2853. Iz obrazložitve tako izhaja, da začne rok ponovno teči le pri bistveni spremembi proizvoda, medtem ko običajne posodobitve ali nadgradnje, ki ne pomenijo bistvene spremembe, na tek roka ne vplivajo, pri čemer se za presojo, ali sprememba dosega prag bistvene spremembe, uporablja opredelitev iz tretjega odstavka 6. člena predloga zakona.
 
BM je prav tako predlagal terminološko uskladitev prvega odstavka 15. člena z Direktivo, in sicer uporabo formulacije »izvedel ali bi utemeljeno moral izvedeti«. Predlagatelj pripombe ni upošteval, pri čemer se v celoti sklicuje na razloge, ki izhajajo iz odgovora na pripombe GZS-SOEK.
 
TZS je glede 10-letnega zastaralnega roka opozorila, da ta bistveno odstopa od običajnih zastaralnih rokov slovenskega obligacijskega prava, in predlagala skrajšanje, izjeme oziroma preveritev pri Evropski komisiji, ali ureditev dopušča krajši rok. Opozorila je tudi na položaj drugih gospodarskih subjektov iz 11. in 12. člena predloga zakona, zlasti kadar se zahtevek uveljavlja ob koncu objektivnega obdobja, proizvajalec pa je v stečaju ali je prenehal obstajati, ter predlagala, da se določi, kdaj tem subjektom odgovornosti ni mogoče pripisati, ter da se odgovornost omeji na subjekte, ki so neposredno povezani z proizvodom. Predlagatelj pripomb ni upošteval ter pojasnjuje, da možnost določitve krajšega roka v Direktivi 2024/2853 ni predvidena, Evropska komisija pa je tudi že pojasnila, da gre za absolutni rok, ki teče neprekinjeno in nanj ne vplivajo nacionalna pravila o zadržanju ali prekinitvi zastaranja, kar  izhaja tudi iz obrazložitve k členu. Ker gre za ukrep popolne (maksimalne) harmonizacije, države članice ne smejo ohraniti ali uvesti določb, ki od ureditve v direktivi odstopajo, razen kadar direktiva takšno možnost izrecno dopušča. Tudi ureditev odgovornosti drugih gospodarskih subjektov je posledica sistema odgovornosti, ki ga vzpostavlja Direktiva 2024/2853 in katerega namen je preprečevanje vrzeli v odgovornosti ter zagotovitev učinkovitega uveljavljanja odškodnine zlasti takrat, ko ima proizvajalec sedež zunaj Evropske unije. Odgovornost nekaterih gospodarskih subjektov tako ni nujno vezana na lasten vzročni prispevek k nastanku napake, temveč na njihov položaj v dobavni verigi in je odvisna od izpolnitve zakonskih pogojev. To pa ne pomeni, da lahko odgovarja subjekt, ki z zadevnim proizvodom ni povezan. Uvoznik oziroma distributer mora zadevni proizvod dati na trg oziroma omogočiti njegovo dostopnost na trgu, za distributerja pa veljajo tudi posebni pogoji iz 12. člena (pogoji glede identifikacije odgovornega gospodarskega subjekta oziroma njegovega dobavitelja); prav tako pa glede na položaj gospodarskega subjekta pridejo v poštev tudi razbremenilni razlogi, kot izhaja iz odgovora na pripombe DOdv, GZS-SOEK in Zveze potrošnikov k 10. členu.
 
Glede dolžine zastaralnih rokov je DRSK predlagalo, da se ti skrajšajo na največ 10 let ter za latentne poškodbe na 15 let; za digitalne proizvode, kot so programska oprema in sistemi umetne inteligence, pa da se določi krajši rok od pet do sedem let. Predlagatelj v zvezi s podano pripombo pojasnjuje, da takšna možnost ni predvidena v Direktivi 2024/2853, ki predstavlja ukrep popolne (maksimalne) harmonizacije, od katerega države članice ne smejo odstopati, razen kjer to direktiva izrecno dopušča.
 
K 17. členu
 
DRSK je predlagalo, da se dokazno breme vrne na oškodovanca, brez domnev (razen v očitnih primerih). Predlagatelj pripombe ni upošteval, saj Direktiva 2024/2853, kot ukrep popolne (maksimalne) harmonizacije, od katerega države članice ne smejo odstopati, razen kjer to direktiva izrecno dopušča, tega ne predvideva.
 
K 18. členu
 
OZS, BM, GZS in Zveza potrošnikov so opozorili, da Direktiva 2024/2853 uporablja širši pojem »dokazi«, medtem ko predlog zakona uporablja izraz »podatki in listine«, kar bi lahko, zlasti pri digitalnih in tehnično zapletenih proizvodih, povzročilo preozko razlago obsega razkritja. OZS, Zveza potrošnikov in GZS-SOEK so predlagali tudi natančnejšo ureditev petega odstavka 18. člena predloga zakona, tako da iz normativnega besedila izhaja, da je treba pri odreditvi »predložitve dokazov na lahko dostopen in razumljiv način« izrecno upoštevati stroške in prizadevanja stranke, od katere se razkritje zahteva. Predlagatelj je pripombe upošteval in besedilo »podatki in listine« nadomestil s pojmom »dokazi«, s čimer se preprečuje tveganje preozkega prenosa Direktive 2024/2853; ta pojem pa je treba, kot izhaja iz obrazložitve, razlagati tehnološko nevtralno, tako da lahko zajema tudi elektronske dokumente in zapise, izvorno programsko kodo, sistemske dnevnike ter druga digitalna dokazna sredstva. Prav tako je predlagatelj upošteval pripombo glede petega odstavka 18. člena predloga zakona, katerega je dopolnil tako, da se izrecno upoštevajo stroški in prizadevanja stranke, od katere se zahteva razkritje, pri presoji sorazmernosti posega. Predlagatelj je upošteval tudi redakcijsko pripombo OZS in GZS-SOEK, da se besedilo »zakon, ki ureja pravni postopek«, nadomesti z besedilom »zakon, ki ureja pravdni postopek«. Zveza potrošnikov je dodatno predlagala, da se četrti odstavek izrecno omeji na dokaze, ki so poslovna skrivnost ali domnevna poslovna skrivnost, kar je predlagatelj upošteval in četrti odstavek 18. člena predloga zakona ustrezno prilagodil.
 
OZS je nadalje predlagala, da se pojma »zaupne informacije« in »poslovna skrivnost« posebej opredelita v predlogu zakona oziroma da se izrecno napoti na predpise, ki ju urejajo, ter opozorila na neenako uporabo izrazov glede naložitve ukrepov (»odredi« v obrazložitvi in »naloži« v normativnem besedilu). Predlagatelj pripomb v tem delu ni upošteval, pri čemer pojasnjuje, da po njegovem mnenju dodatno normiranje pojmov zaupne informacije in poslovna skrivnost v predlogu zakona ni potrebno, saj gre za splošna pravna pojma, katerih vsebina je že urejena v veljavnih predpisih (poslovna skrivnost v 2. členu Zakona o poslovni skrivnosti, Uradni list RS, št. 22/19; ZPosS, ki se uporablja za vse civilnopravne, gospodarske in druge postopke, v katerih se postavlja vprašanje varstva poslovnih skrivnosti; vsebina zaupnih informacij pa se presoja glede na njihovo naravo in upoštevne predpise). V povezavi z uporabo izrazov »odredi« in »naloži« pa predlagatelj pojasnjuje, da gre po njegovem mnenju za komplementarna izraza, saj sodišče odredi vrsto in obseg zaščitnega ukrepa, stranki pa naloži procesno obveznost ravnanja v skladu s tako določenim ukrepom.
 
GZS-SOEK je podala tudi pripombe v povezavi s tretjim in četrtim odstavkom 18. člena predloga zakona glede sistematike varstva zaupnih informacij, potrebo po podrobnejši obrazložitvi možnih zaščitnih ukrepov z namenom, da ti ne postanejo splošno iskanje morebitnih relevantnih informacij, ter razmislek o posebnem pravnem sredstvu zoper sklep o razkritju podatkov oziroma možnosti začasnega zadržanja razkritja posebej občutljivih informacij (na primer poslovnih skrivnosti, izvorne kode ali podatkov o ranljivostih). Predlagatelj pripomb v tem delu ni upošteval, saj meni, da je treba ohraniti sedanjo strukturo tretjega in četrtega odstavka 18. člena zaradi jasnosti in sistematičnosti ureditve, saj tretji odstavek določa splošno merilo potrebnosti in sorazmernosti razkritja ter varstva legitimnih interesov strank in tretjih oseb, četrti odstavek pa navedeno splošno pravilo konkretizira v primeru (domnevnih) poslovnih skrivnosti. Obrazložitev tudi že vsebuje pojasnilo, da mora sodišče zagotoviti učinkovito varstvo zaupnih informacij in poslovnih skrivnosti ter da lahko, glede na okoliščine konkretnega primera, uporabi različne, po intenzivnosti diferencirane, zaščitne ukrepe. Predlagatelj prav tako ni sledil predlogu za uvedbo posebnega pravnega sredstva oziroma možnosti zadržanja razkritja poslovnih skrivnosti, saj gre za vprašanja, ki se pojavljajo tudi v drugih civilnih sporih in jih urejajo splošna procesna pravila, zato po mnenju predlagatelja zgolj za postopke po predlogu zakona posebna procesna ureditev ni potrebna.
 
DRSK je opozorilo, da domneve napake in vzročne zveze ter obvezno razkritje dokazov predstavljajo v praksi obrnjeno dokazno breme in nevarnost t. i. ribarjenja po informacijah, zato je predlagalo, da se razkritje strogo omeji na sodni postopek in zagotovi okrepljeno varstvo poslovnih skrivnosti. Predlagatelj pripombe ni upošteval, saj je odreditev dokazov znotraj sodnega postopka s strani sodišča in upoštevanje sorazmernosti ter varstva poslovnih in zaupnih skrivnosti v členu že urejena.
 
K 19. členu
 
OZS je podala redakcijsko pripombo, naj se v tretjem odstavku 19. člena izraz »vzorčna zveza« nadomesti z izrazom »vzročna zveza«, kar je predlagatelj upošteval.
 
GZS in GZS-SOEK sta podali pripombo, v kateri sta izpostavili 1. točko prvega odstavka 19. člena predloga zakona ter opozorili na nevarnost, da je predlog zakona, ko od tožene stranke zahteva navedbo dejstev, širši od ureditve na podlagi Direktive 2024/2853, ki predpisuje, da se obstoj napake domneva, če tožena stranka ne razkrije ustreznih dokazov. Predlagatelj je pripombo upošteval in določbo spremenil tako, da se obstoj napake domneva v primeru, če tožena stranka ne razkrije ustreznih dokazov. Predlagatelj dodatno pojasnjuje, da iz sklica na prvi odstavek 18. člena jasno izhaja, da gre za neizpolnitev obveznosti razkritja, ki jo je naložilo sodišče, ne pa za splošno sankcijo zaradi pomanjkljive trditvene podlage, pri čemer je posledica neizpolnitve tega pogoja domneva obstoja napake proizvoda, ne pa avtomatična domneva vzročne zveze, škode ali celotne odgovornosti.
 
Zveza potrošnikov je predlagala spremembo drugega odstavka 19. člena, ker naj bi formulacija, da je škoda »običajna posledica tovrstne napake«, uvajala strožji standard adekvatne vzročnosti, kot ga zahteva Direktiva 2024/2853. Predlagala je uporabo formulacije, po kateri je škoda take vrste, kot je običajno skladna z vrsto zadevne napake. Predlagatelj pripombe v tem delu ni upošteval, saj po njegovi oceni formulacija drugega odstavka vsebinsko ustrezno prenaša tretji odstavek 10. člena Direktive 2024/2853; iz 47. uvodne izjave direktive pa tudi izhaja, da gre za položaj, ko škodo določene vrste, predvsem na podlagi podobnih primerov, običajno povzroča zadevna napaka. Predlagatelj dodatno pojasnjuje, da drugi in tretji odstavek 19. člena urejata različna položaja dokaznega olajšanja, zato se standard iz drugega odstavka ne uporablja za presojo pogojev iz tretjega odstavka 19. člena predloga zakona.
 
GZS-SOEK in Zveza potrošnikov sta opozorili tudi na formulacijo tretjega odstavka 19. člena, ki ureja domneve v primerih pretiranih dokaznih težav zaradi tehnične ali znanstvene zapletenosti, ter predlagali, da se jasno zapiše, da se standard verjetnosti v 2. točki tretjega odstavka 19. člena nanaša tako na obstoj napake kot tudi na vzročno zvezo. GZS-SOEK je predlagala tudi jasnejšo opredelitev, da je za nastop domneve treba kumulativno izpolniti oba pogoja, ki sta določena v tretjem odstavku člena ter dopolnitev obrazložitve v tem delu. Predlagatelj je pripombo glede 2. točke tretjega odstavka 19. člena upošteval ter besedilo spremenil, tako da sedaj jasno izhaja, da se dokazni standard verjetnosti nanaša tudi na vzročno zvezo. Glede kumulativne izpolnjenosti pogojev pa predlagatelj dodatno pojasnjuje, da zahteva po izpolnitvi obeh pogojev že jasno izhaja iz besedila člena, saj je med 1. in 2. točko uporabljen veznik »ter«. Prav tako predlagatelj ni sledil predlogu glede dodatnega naštevanja posameznih meril tehnične oziroma znanstvene zapletenosti, saj so izhodišča glede tehnične in znanstvene zapletenosti v obrazložitvi že zadostno pojasnjena.
 
TZS je opozorila na pojem »pretirane težave« iz tretjega odstavka 19. člena ter predlagala, da se ta pravni standard podrobneje opredeli že v normativnem besedilu, da bi se zmanjšala možnost različnih razlag. Predlagatelj predloga ni upošteval, saj gre za pravni standard, ki ga zaradi njegove narave ni primerno vnaprej izčrpno ali eksemplifikativno zapolnjevati v normativnem delu, ker se vsebina presoja glede na okoliščine konkretnega primera; merila za uporabo pa so dodatno pojasnjena v obrazložitvi k členu. Ker pojem neposredno izhaja iz Direktive 2024/2853, ki je sredstvo maksimalne harmonizacije, ga tudi ni primerno z nacionalnim zakonom samostojno vsebinsko zoževati ali širiti, saj se bo njegova vsebina konkretizirala skozi sodno prakso nacionalnih sodišč ob upoštevanju razlage prava Evropske unije, kot jo oblikuje Sodišče Evropske unije.
 
DRSK je podalo enako pripombo kot k 18. členu in predlagalo uvedbo posebnih sankcij za očitno neutemeljene zahtevke. Predlagatelj pripomb ni upošteval in se v celoti sklicuje na svoj odgovor na pripombo k 18. členu, dodatno pa pojasnjuje, da Direktiva 2024/2853 ne predvideva posebnih kaznovalnih določb za oškodovance v primeru neutemeljenih zahtevkov. Zlorabe procesnih pravic že preprečujejo splošna pravila pravdnega postopka, zlasti pravila o povrnitvi stroškov glede na uspeh v pravdi ter načela vestnega in poštenega uveljavljanja procesnih pravic; 18. člen predloga zakona pa vsebuje tudi posebne varovalke pri zahtevi za razkritje dokazov (zahteva mora biti dovolj konkretna in omejena na relevantne dokaze, sodišče razkritje odredi le ob izpolnjenih pogojih potrebnosti in sorazmernosti), kar zagotavlja ravnotežje med učinkovitim dostopom do dokazov in varstvom legitimnih interesov gospodarskih subjektov.
 
BM je ponovil pripombo, podano k 18. členu, glede uporabe terminologije »dokazi« namesto »listine«, kar je predlagatelj upošteval in se v celoti sklicuje na svoj odgovor na pripombo k 18. členu. Dodatno je BM predlagal uvedbo novega člena, ki bi izrecno določal, da Republika Slovenija trenutno ne uporablja možnosti odstopa od obrambe razvojnega tveganja, ter omogočil Vladi Republike Slovenije, da bi takšno odstopanje za posamezne kategorije proizvodov uvedla naknadno. Predlagal je še, da se v obrazložitvi dodatno pojasni, da Slovenija možnosti odstopanja iz 18. člena Direktive 2024/2853 ne uveljavlja ter razloge za to. Predlagatelj pripombe ni upošteval, saj predlog zakona ohranja splošni razbremenilni razlog obrambe razvojnega tveganja, pri čemer je odstop možnost, ki jo je mogoče uveljaviti le ob izpolnitvi pogojev iz 18. člena Direktive 2024/2853 in ob uradnem obvestilu Evropski komisiji. Zato po mnenju predlagatelja posebna določba glede tega v predlogu zakona ni potrebna, saj bo v primeru morebitne prihodnje odločitve za uporabo te možnosti treba sprejeti ustrezne spremembe zakona. V povezavi s predlogom glede dopolnitve obrazložitve pa predlagatelj pojasnjuje, da je navedeno že ustrezno pojasnjeno v točki »2.3 Poglavitne rešitve« uvodne obrazložitve predloga zakona.
 
K 20. členu
 
OZS je opozorila, da prvi odstavek 20. člena vsebuje nepotrebno besedilo »z učinkom od 9. decembra 2026«, saj je začetek veljavnosti zakona že določen v 21. členu predloga zakona, zato je predlagala njegovo črtanje. BM in MGŠT sta opozorila na napačen sklic na Direktivo 2024/2853. Predlagatelj je pripombe upošteval in besedilo člena ustrezno popravil.
 
VSRS je predlagalo, da se v 20. členu določi prenehanje veljavnosti 155. člena OZ, vsaj v razmerju do fizičnih oseb, za katere se uporablja predlog zakona, oziroma da se člen v celoti razveljavi, saj posebej ureja odgovornost proizvajalca stvari z napako in bi njegova nadaljnja veljavnost glede na načelo maksimalne harmonizacije iz 3. člena Direktive 2024/2853 lahko pomenila ohranitev vzporedne ureditve, ki odstopa od Direktive. Predlagatelj pripombe ni upošteval, pri čemer pojasnjuje, da so na neustreznost črtanja 155. člena OZ opozorili DOdv, GZS, TZS, PF LJ in Pravna fakulteta Univerze v Mariboru. Po preučitvi stališč, pridobljenih v okviru strokovnega usklajevanja, se predlagatelj strinja, da je črtanje 155. člena OZ s predlogom zakona neustrezno in ocenjuje, da tudi iz vsebinskih razlogov ni primerno, da se na tovrsten način posega v OZ kot temeljni sistemski zakon, novejša sodna praksa pa tudi ustrezno razmejuje uporabo harmonizirane ureditve in 155. člena OZ. Morebitne spremembe OZ je po mnenju predlagatelja zato primerneje obravnavati celovito in sistemsko.
 
K 21. členu
 
DOdv je opozorilo na pomen ustreznega vacatio legis za seznanitev naslovnikov z novo ureditvijo in predlagalo, da se 9. december 2026 določi kot datum začetka uporabe zakona. Predlagatelj pripombe ni upošteval, saj je datum začetka veljavnosti in uporabe zakona določen zaradi uskladitve z Direktivo 2024/2853, ki v 24. členu določa, da države članice sprejmejo in objavijo predpise za prenos direktive najpozneje do 9. decembra 2026 ter jih začnejo uporabljati od 9. decembra 2026.

Poročilo o sodelovanju z javnostjo:
Predlog zakona je bil objavljen na portalu eDemokracija in dan v javno obravnavo. Poleg javne obravnave je bilo izvedeno strokovno usklajevanje z relevantnimi deležniki, med drugim s predstavniki gospodarstva, potrošniških organizacij, pravosodja in pravne stroke. Prejete so bile vsebinske, sistemske in redakcijske pripombe, zlasti glede terminologije in sistematike predloga zakona, pravil o razkritju dokazov in dokaznih domnevah, kroga odgovornih subjektov ter razmerja do splošnih pravil obligacijskega prava.
 
Predlagatelj je prejete pripombe preučil in jih, kadar so prispevale k ustreznejšemu prenosu Direktive 2024/2853 ter večji jasnosti in notranji skladnosti ureditve, vključil v predlog zakona. Posamezne določbe so bile na tej podlagi vsebinsko oziroma redakcijsko dopolnjene, do pripomb, ki niso bile upoštevane, pa se je predlagatelj obrazloženo opredelil. Sodelovanje javnosti in strokovnih deležnikov je tako neposredno prispevalo k oblikovanju končnega besedila predloga zakona.

8.	Zunanji strokovnjak oziroma pravna oseba, ki je sodelovala pri pripravi predloga zakona

Pri pripravi predpisa ni sodeloval zunanji strokovnjak oziroma pravna oseba.

9.	Navedba, kateri predstavniki predlagatelja bodo sodelovali pri delu državnega zbora in delovnih teles

- Mihael Zupančič, minister za pravosodje,
- Barbara Levstik Šega, državna sekretarka, Ministrstvo za pravosodje,
- Gašper Dovžan, državni sekretar, Ministrstvo za pravosodje,
- Miha Verčko, generalni direktor Direktorata za civilno pravo, Ministrstvo za pravosodje.


II.	BESEDILO ČLENOV

Zakon o odgovornosti za proizvode z napako
I. POGLAVJE
SPLOŠNE DOLOČBE
1. člen
(vsebina)

	(1) Ta zakon določa skupna pravila o odgovornosti proizvajalca in drugih oseb za škodo, ki nastane fizični osebi zaradi proizvoda z napako, o odškodnini za to škodo ter posebna pravila glede postopka za povrnitev te škode. 

	(2) Določbe tega zakona ne izključujejo odgovornosti za škodo, ki jo fizična oseba lahko uveljavlja na drugih pravnih podlagah.
2. člen
(prenos direktive Evropske unije)

	S tem zakonom se v pravni red Republike Slovenije prenaša Direktiva (EU) 2024/2853 Evropskega parlamenta in Sveta z dne 23. oktobra 2024 o odgovornosti za proizvode z napako in razveljavitvi Direktive Sveta 85/374/EGS (UL L št. 2024/2853 z dne 18. 11. 2024), popravljena s Popravkom Direktive (EU) 2024/2853 (UL L št. 2026/90364 z dne 7. 5. 2026).
3. člen
(razmerje do drugih predpisov)

	Glede vprašanj, ki niso urejena s tem zakonom, se uporabljajo določbe zakona, ki ureja obligacijska razmerja, razen določbe o odgovornosti proizvajalca stvari z napako, glede vprašanj postopka pa določbe zakona, ki ureja pravdni postopek. 
II. POGLAVJE
ODGOVORNOST PROIZVAJALCA
4. člen
(odgovornost za povrnitev škode)

	(1) Proizvajalec ali proizvajalka (v nadaljnjem besedilu: proizvajalec) mora povrniti škodo, ki nastane fizični osebi zaradi napake proizvoda, če ta napaka povzroči:
	1. smrt, telesno poškodbo ali okvaro zdravja, ki vključuje medicinsko priznano škodo za duševno zdravje;
	2. škodo ali uničenje premoženja, razen poškodovanja ali uničenja:
	a) samega proizvoda z napako;
	b) proizvoda, ki je poškodovan zaradi sestavnega dela z napako, ki je bil v ta proizvod vključen ali z njim povezan, s strani proizvajalca tega proizvoda ali pod njegovim nadzorom; 
	c) premoženja, ki se uporablja le za poklicne namene;
	3. uničenje ali poškodovanje podatkov, ki se ne uporabljajo za poklicne namene, kakor so opredeljeni v 1. točki 2. člena Uredbe (EU) 2022/868 Evropskega parlamenta in Sveta z dne 30. maja 2022 o evropskem upravljanju podatkov in spremembi Uredbe (EU) 2018/1724 (Akt o upravljanju podatkov; UL L št. 152 z dne 3. 6. 2022, str. 1).

	(2) Proizvajalec je odgovoren tudi za škodo, ki jo povzroči sestavni del z napako, kadar je bil vključen v proizvod ali z njim medsebojno povezan pod nadzorom tega proizvajalca.

	(3) Če sestavni del z napako, ki je bil vključen v proizvod ali s tem proizvodom medsebojno povezan pod nadzorom proizvajalca, povzroči napako tega proizvoda, sta za škodo odgovorna tako proizvajalec proizvoda kakor tudi proizvajalec sestavnega dela. Odgovornost ne zajema škode, ki jo je sestavni del z napako povzročil samemu proizvodu. Proizvajalec sestavnega dela po tem odstavku je tudi ponudnik povezane storitve.

	(4) Nadzor proizvajalca pomeni, da:
	1. proizvajalec proizvoda izvaja ali v zvezi z dejanji tretje osebe odobri ali privoli v: 
	a) vključitev sestavnega dela v proizvod, medsebojno povezavo sestavnega dela s proizvodom ali dobavo sestavnega dela, vključno s posodobitvami ali nadgradnjami programske opreme, ali 
	b) spremembo proizvoda, vključno z bistvenimi spremembami, ali
	2. lahko proizvajalec proizvoda sam ali po tretji osebi dobavi posodobitve ali nadgradnje programske opreme.
5. člen
(proizvod in njegov sestavni del)

	(1) Proizvodi so:
	1. premičnine, tudi če so vključene v drugo premičnino ali nepremičnino ali so z njo medsebojno povezane, vključno s surovinami;
	2. električna energija;
	3. programska oprema, razen proste in odprtokodne programske opreme, ki ni bila razvita ali dobavljena v okviru gospodarske dejavnosti; 
	4. digitalna različica ali digitalna predloga premičnine, ki vsebuje funkcionalne informacije, potrebne za izdelavo materialnega predmeta z omogočanjem avtomatiziranega nadzora strojev ali orodij (digitalna proizvodna datoteka).

	(2) Sestavni del je kateri koli materialni ali nematerialni element, surovina ali povezana storitev, ki je vključen v proizvod ali je z njim medsebojno povezan.

	(3) Povezana storitev je digitalna storitev, ki je vključena v proizvod ali je z njim medsebojno povezana tako, da proizvod brez nje ne bi mogel opravljati svoje funkcije ali več svojih funkcij.
6. člen
(proizvajalec in bistvena sprememba proizvoda)

	(1) Proizvajalec je fizična ali pravna oseba, ki:
	1. razvije, izdela ali proizvede proizvod; 
	2. naroči zasnovo ali izdelavo proizvoda ali se z navedbo svojega imena, znamke ali drugega razlikovalnega znaka na proizvodu predstavlja kot njegov proizvajalec ali
	3. razvije, izdela ali proizvede proizvod za lastno uporabo.

	(2) Kdor proizvod bistveno spremeni zunaj nadzora proizvajalca in ga nato da na trg ali v uporabo, se šteje za proizvajalca tega proizvoda.

	(3) Bistvena sprememba pomeni spremembo proizvoda, potem ko je bil dan na trg ali v uporabo, ki se na podlagi ustreznih pravil Evropske unije ali pravil o varnosti proizvodov v slovenskem pravnem redu šteje za bistveno. Kadar ustrezna pravila Evropske unije ali slovenskega pravnega reda o varnosti proizvodov ne določajo praga, ki bi veljal za bistveno spremembo, se za bistveno spremembo šteje, kadar proizvod spremeni prvotno delovanje, namen ali tip proizvoda, ne da bi bila taka sprememba predvidena v proizvajalčevi prvotni oceni tveganja, ter spremeni vrsto nevarnosti, ustvarja novo nevarnost ali zviša raven tveganja.
7. člen
(dajanje proizvoda na trg in v uporabo)

	(1) Dajanje proizvoda na trg je prvo omogočanje dostopnosti proizvoda na trgu Evropske unije.

	(2) Omogočanje dostopnosti proizvoda na trgu je dobava proizvoda za distribucijo, porabo ali uporabo na trgu Evropske unije v okviru gospodarske dejavnosti, bodisi za plačilo bodisi brezplačno.

	(3) Dajanje proizvoda v uporabo je njegova prva uporaba v Evropski uniji v okviru gospodarske dejavnosti, bodisi za plačilo bodisi brezplačno, v okoliščinah, v katerih proizvod ni bil dan na trg pred prvo uporabo.
8. člen
(napaka proizvoda)

	(1) Proizvod ima napako, kadar ne zagotavlja varnosti, ki jo oseba upravičeno pričakuje ali ki se zahteva na podlagi prava Evropske unije ali slovenskega pravnega reda. 

	(2) Pri presoji obstoja napake proizvoda se upoštevajo vse okoliščine, zlasti:
	1. predstavitev in značilnosti proizvoda, vključno z njegovo oznako, zasnovo, tehničnimi značilnostmi, sestavo, embalažo ter navodili za montažo, namestitev, uporabo in vzdrževanje;
	2. razumno predvidljiva uporaba proizvoda;
	3. učinek, ki ga ima na proizvod vsaka njegova zmožnost nadaljnjega učenja ali pridobivanja novih funkcij, potem ko je dan na trg ali v uporabo;
	4. razumno predvidljivi učinek, ki ga imajo na proizvod drugi proizvodi, za katere se lahko pričakuje, da se bodo uporabljali skupaj s proizvodom, vključno z medsebojno povezavo;
	5. trenutek, ko je bil proizvod dan na trg ali v uporabo, ali, kadar proizvajalec ohrani nadzor nad proizvodom po tem trenutku, trenutek, ko proizvod ni več pod nadzorom proizvajalca;
	6. ustrezne zahteve za varnost proizvodov, vključno z varnostnimi zahtevami za kibernetsko varnost;
	7. odpoklic proizvoda ali drugo ukrepanje v zvezi z varnostjo proizvodov, ki ga izvede pristojni organ ali proizvajalec ali druga odgovorna oseba iz III. poglavja tega zakona;
	8. posebne potrebe skupin uporabnikov, ki jim je proizvod namenjen;
	9. v primeru proizvoda, katerega namen je preprečevanje škode, vsako neizpolnjevanje tega namena.

	(3) Ne šteje se, da ima proizvod napako le zato, ker je bil dan na trg ali v uporabo boljši proizvod, vključno s posodobitvami ali nadgradnjami proizvoda, ali ker bo tak proizvod dan na trg ali v uporabo v prihodnosti.
9. člen
(trenutek presoje)

	(1) Pri presoji obstoja napake je odločilen trenutek, ko je bil proizvod dan na trg ali v uporabo. 

	(2) Če proizvajalec po dajanju proizvoda na trg ali v uporabo ohrani nadzor nad proizvodom, je odločilen trenutek, ko proizvod preneha biti pod njegovim nadzorom. 
10. člen
(izključitev odgovornosti)

	(1) Proizvajalec ni odgovoren za škodo, ki jo je povzročil proizvod z napako, če:
	1. proizvoda ni dal na trg ali v uporabo;
	2. je verjetno, da napaka, ki je povzročila škodo, ni obstajala, ko je bil proizvod dan na trg ali v uporabo;
	3. je napaka, ki je povzročila škodo, nastala zaradi skladnosti proizvoda s pravnimi zahtevami; 
	4. objektivno stanje znanstvenega in tehničnega znanja v času, ko je bil proizvod dan na trg ali v uporabo, ali v obdobju, v katerem je bil proizvod pod nadzorom proizvajalca, ni bilo tako, da bi bilo mogoče napako odkriti.

	(2) Proizvajalčeva odgovornost za povrnitev škode iz 2. točke prejšnjega odstavka ni izključena, če je podan nadzor proizvajalca v skladu s četrtim odstavkom 4. člena tega zakona in je napaka nastala zaradi:
	1. storitve, povezane s proizvodom,
	2. programske opreme, vključno z njenimi posodobitvami ali nadgradnjami, 
	3. neobstoja posodobitev ali nadgradenj programske opreme, potrebnih za ohranjanje varnosti, ali
	4. bistvene spremembe proizvoda.

	(3) Proizvajalec sestavnega dela ni odgovoren za škodo, ki jo je povzročil proizvod z napako, če je bil sestavni del vključen v proizvod ali z njim medsebojno povezan pod nadzorom proizvajalca proizvoda z napako in je napaka proizvoda nastala zaradi zasnove tega proizvoda ali navodil, ki jih je proizvajalec tega proizvoda dal proizvajalcu sestavnega dela. Proizvajalec sestavnega dela po tem odstavku je tudi ponudnik povezane storitve.

	(4) Oseba, ki bistveno spremeni proizvod zunaj nadzora proizvajalca in ga nato da na trg ali v uporabo, ni odgovorna za škodo, ki jo je povzročil proizvod z napako, če je napaka, ki je povzročila škodo, povezana z delom proizvoda, na katerega sprememba ne vpliva.
III. POGLAVJE
ODGOVORNOST DRUGIH OSEB 
11. člen
(odgovornost uvoznika, pooblaščenega zastopnika in ponudnika storitev odpremnih skladišč)

	(1) Če ima proizvajalec proizvoda ali sestavnega dela sedež zunaj Evropske unije, so brez poseganja v odgovornost tega proizvajalca za škodo, ki jo povzroči proizvod z napako, enako kakor proizvajalec odgovorni:
	1. uvoznik proizvoda ali sestavnega dela z napako,
	2. pooblaščeni zastopnik proizvajalca in
	3. ponudnik storitev odpremnih skladišč, kadar ni uvoznika s sedežem v Evropski uniji ali pooblaščenega zastopnika.

	(2) Uvoznik je fizična ali pravna oseba, ki da na trg Evropske unije proizvod iz tretje države.

	(3) Pooblaščeni zastopnik je fizična ali pravna oseba s sedežem v Evropski uniji, ki jo je proizvajalec pisno pooblastil za izvajanje določenih nalog v njegovem imenu.

	(4) Ponudnik storitev odpremnih skladišč je fizična ali pravna oseba, ki v okviru gospodarske dejavnosti ponuja najmanj dve od teh storitev: skladiščenje, pakiranje, naslavljanje in odprema proizvoda, ne da bi bila njegov lastnik, pri čemer so izvzete poštne storitve, kakor so opredeljene v 1. točki 2. člena Direktive 97/67/ES Evropskega parlamenta in Sveta z dne 15. decembra 1997 o skupnih pravilih za razvoj notranjega trga poštnih storitev v Skupnosti in za izboljšanje kakovosti storitve (UL L št. 15 z dne 21. 1. 1998, str. 14), storitve dostave paketov, kakor so opredeljene v 2. točki 2. člena Uredbe (EU) 2018/644 Evropskega parlamenta in Sveta z dne 18. aprila 2018 o storitvah čezmejne dostave paketov (UL L št. 112 z dne 2. 5. 2018, str. 19), in vse druge poštne storitve ali storitve tovornega prometa.
12. člen
(odgovornost distributerja in ponudnika spletne platforme)

	(1) Če ni mogoče ugotoviti proizvajalca, uvoznika, pooblaščenega zastopnika ali ponudnika storitev odpremnih skladišč s sedežem v Evropski uniji, je za škodo enako kakor proizvajalec odgovorna fizična ali pravna oseba v dobavni verigi, ki ni proizvajalec ali uvoznik proizvoda in ki omogoči dostopnost proizvoda z napako na trgu Evropske unije (v nadaljnjem besedilu: distributer), kadar:
	1. oškodovanec od tega distributerja zahteva, da navede proizvajalca, eno od oseb iz prvega odstavka 11. člena tega zakona ali distributerja, ki mu je ta proizvod dobavil, in
	2. ta distributer v enem mesecu od prejema zahteve iz prejšnje točke ne navede take osebe ali svojega distributerja.

	(2) Pod enakimi pogoji, kakor so določeni v prejšnjem odstavku, je za škodo odgovoren tudi ponudnik spletne platforme, kakor je opredeljena v točki (i) 3. člena Uredbe (EU) 2022/2065 Evropskega parlamenta in Sveta z dne 19. oktobra 2022 o enotnem trgu digitalnih storitev in spremembi Direktive 2000/31/ES (Akt o digitalnih storitvah, UL L št. 277 z dne 27. 10. 2022, str. 1), kadar:
	1. spletna platforma potrošnikom omogoča sklepanje pogodb na daljavo s trgovci,
	2. ponudnik spletne platforme hkrati ni proizvajalec, uvoznik, pooblaščeni zastopnik, ponudnik storitev odpremnih skladišč s sedežem v Evropski uniji ali distributer in 
	3. so izpolnjeni pogoji iz tretjega odstavka 6. člena Uredbe (EU) 2022/2065 Evropskega parlamenta in Sveta z dne 19. oktobra 2022 o enotnem trgu digitalnih storitev in spremembi Direktive 2000/31/ES.

	(3) Določba 2. točke prvega odstavka 10. člena tega zakona se uporablja tako, da je odločilen trenutek, ko je distributer omogočil dostopnost proizvoda na trgu.
IV. POGLAVJE
OBSEG IN UVELJAVLJANJE ODŠKODNINE
13. člen
(odgovornost več oseb)

	Če sta za isto škodo na podlagi tega zakona odgovorni dve osebi ali več oseb, je njihova odgovornost solidarna.
14. člen
(zmanjšanje odgovornosti)

	(1) Odgovornost proizvajalca ali druge odgovorne osebe iz III. poglavja tega zakona za povrnitev škode oškodovancu na podlagi tega zakona se ne zmanjša, kadar je škoda nastala zaradi napake proizvoda in ravnanja ali opustitve ravnanja tretje osebe. 

	(2) Če škodo povzročita napaka proizvoda in krivda oškodovanca ali osebe, za katero ta odgovarja, se odgovornost proizvajalca ali druge odgovorne osebe iz III. poglavja tega zakona za povrnitev škode na podlagi tega zakona lahko zmanjša ali izključi.
15. člen
(zastaranje in prenehanje terjatve)

	(1) Terjatev za povrnitev škode na podlagi tega zakona zastara v treh letih, odkar je oškodovanec zvedel ali bi moral izvedeti za napako, škodo in proizvajalca ali drugo odgovorno osebo iz III. poglavja tega zakona.

	(2) V vsakem primeru ta terjatev preneha v desetih letih od dneva, ko je bil proizvod z napako, ki je povzročil škodo, dan na trg ali v uporabo, razen če je oškodovanec v tem obdobju začel postopek za povrnitev škode zoper proizvajalca ali drugo odgovorno osebo iz III. poglavja tega zakona. 

	(3) Če se telesna poškodba ali okvara zdravja pokaže šele po daljšem času in oškodovanec zaradi tega ni mogel začeti postopka v roku iz prejšnjega odstavka, terjatev za povrnitev škode preneha v vsakem primeru v 25 letih od dneva, ko je bil proizvod z napako, ki je povzročil škodo, dan na trg ali v uporabo, razen če je oškodovanec v tem obdobju začel postopek za povrnitev škode zoper proizvajalca ali drugo odgovorno osebo iz III. poglavja tega zakona. 

	(4) Pri bistveno spremenjenih proizvodih se rok iz drugega in tretjega odstavka tega člena šteje od dneva, ko je bila po bistveni spremembi omogočena dostopnost proizvoda na trgu ali je bil proizvod dan v uporabo.
16. člen
(prisilna narava določb)

	Pogodbeno določilo, s katerim se odstopa od določb tega zakona o obveznosti povrnitve škode proizvajalca ali druge osebe iz III. poglavja tega zakona v škodo oškodovanca ali njegovih pravnih naslednikov, je nično.
V. POGLAVJE
DOKAZNA PRAVILA
17. člen
(dokazno breme)

	Oškodovanec mora dokazati napako proizvoda, škodo ter vzročno zvezo med napako in škodo.
18. člen
(razkritje dokazov)

	(1) Na predlog tožeče stranke, ki je navedla dejstva in predložila dokaze, ki izkazujejo verjetnost zahtevka za odškodnino, sodišče odredi toženi stranki, da pod pogoji iz tega člena razkrije dokaze, ki so ji na voljo in so pomembni za odločitev.

	(2) Na predlog tožene stranke, ki je navedla dejstva in predložila dokaze, da za izpodbijanje odškodninskega zahtevka potrebuje določene dokaze, sodišče odredi tožeči stranki, da pod pogoji iz tega člena razkrije dokaze, ki so ji na voljo in so pomembni za odločitev. 

	(3) Sodišče omeji razkritje dokazov na to, kar je potrebno in sorazmerno. Pri ugotavljanju, ali je razkritje dokazov, ki ga zahteva stranka, potrebno in sorazmerno, je treba upoštevati upravičene interese vseh strank in tretjih oseb, zlasti v zvezi z varovanjem zaupnih informacij in poslovnih skrivnosti.

	(4) Kadar sodišče s sklepom naloži toženi stranki, da razkrije podatke, ki so poslovna skrivnost ali domnevna poslovna skrivnost, lahko glede na okoliščine primera in ob upoštevanju sorazmernosti posega na predlog stranke ali po uradni dolžnosti naloži sprejetje ukrepov v skladu z drugim odstavkom 219.b člena in prvim odstavkom 294. člena zakona, ki ureja pravdni postopek, ter z 8. členom zakona, ki ureja poslovne skrivnosti.

	(5) Kadar sodišče s sklepom naloži stranki, da razkrije dokaze, lahko glede na okoliščine primera in ob upoštevanju sorazmernosti posega z vidika stroškov in prizadevanj stranke, od katere se razkritje zahteva, na predlog nasprotne stranke ali po uradni dolžnosti naloži, da se dokazi predložijo na lahko dostopen in razumljiv način.
19. člen
(domneva napake in vzročne zveze)

	(1) Obstoj napake v proizvodu se domneva, kadar je izpolnjen kateri od teh pogojev:
	1. tožena stranka ne razkrije dokazov, pomembnih za odločitev, v skladu s prvim odstavkom 18. člena tega zakona,
	2. tožeča stranka dokaže, da proizvod ni skladen z obveznimi varnostnimi zahtevami za proizvod iz prava Evropske unije ali slovenskega pravnega reda, namenjenimi zaščiti pred tveganjem za nastanek škode, ki jo je utrpel oškodovanec, ali 
	3. tožeča stranka dokaže, da je škoda nastala zaradi očitne okvare proizvoda med razumno predvideno uporabo ali v običajnih okoliščinah.

	(2) Obstoj vzročne zveze med napako proizvoda in škodo se domneva, kadar je ugotovljeno, da ima proizvod napako in povzročena škoda običajno nastane zaradi take napake.

	(3) Sodišče domneva obstoj napake proizvoda ali vzročne zveze med napako in škodo ali obojega, kadar ima kljub razkritju dokazov v skladu z 18. členom tega zakona in ob upoštevanju vseh ustreznih okoliščin primera:
	1. tožeča stranka predvsem zaradi tehnične ali znanstvene zapletenosti pretirane težave pri dokazovanju napake proizvoda ali vzročne zveze med napako proizvoda in škodo ali obojega ter 
	2. tožeča stranka dokaže, da je verjetno, da ima proizvod napako ali da je verjetno, da obstaja vzročna zveza med napako proizvoda in škodo ali oboje.

	(4) Tožena stranka lahko izpodbija domneve iz prvega, drugega in tretjega odstavka tega člena. 
VI. POGLAVJE
PREHODNI IN KONČNA DOLOČBA
20. člen
(prenehanje veljavnosti)

	Z dnem uveljavitve tega zakona prenehajo veljati 58. do 65. člen IX. poglavja Zakona o varstvu potrošnikov (Uradni list RS, št. 130/22).
21. člen
(uporaba določb zakona)

	(1) Določbe tega zakona se uporabljajo za proizvode, dane na trg ali v uporabo po začetku veljavnosti tega zakona.

	(2) Za proizvode, dane na trg ali v uporabo pred začetkom veljavnosti tega zakona, se še naprej uporabljajo 58. do 65. člen Zakona o varstvu potrošnikov (Uradni list RS, št. 130/22).
22. člen
(začetek veljavnosti)

	Ta zakon začne veljati 9. decembra 2026.


III.	OBRAZLOŽITEV

K 1. členu:
Predlog zakona o odgovornosti za proizvode z napako (v nadaljnjem besedilu: predlog zakona) celovito ureja odgovornost za proizvode z napako in nadomešča dozdajšnjo ureditev odgovornosti proizvajalca za blago z napako iz IX. poglavja ZVPot-1 (58.–65. člen), s katero je bila v slovenski pravni red prenesena Direktiva 85/374/EGS iz leta 1985. To je leta 2024 nadomestila Direktiva 2024/2853. Predlog zakona določa enotni sistem objektivne odgovornosti za škodo, ki jo povzroči proizvod z napako, ter opredeljuje temeljne izraze, kot so proizvod, napaka in odgovorna oseba, pri čemer se upoštevajo tudi posebnosti digitalnega okolja.
 
Predlog zakona upošteva cilje Direktive 2024/2853, katere namen je z usklajenimi pravili o odgovornosti prispevati k pravilnemu delovanju notranjega trga ob hkratnem zagotavljanju visoke ravni varstva potrošnikov in drugih fizičnih oseb (1. člen Direktive 2024/2853). V tem okviru je treba zagotoviti, da se ne izkrivlja konkurenca in ne ovira prosti pretok blaga (1. uvodna izjava Direktive 2024/2853). Enotna ureditev odgovornosti za proizvode z napako tako prispeva k pravni predvidljivosti za gospodarske subjekte in k enotnim pogojem konkurence na notranjem trgu.
 
Predlog zakona temelji na izhodišču, da je objektivna (nekrivdna) odgovornost gospodarskih subjektov edini način za ustrezno in pravično porazdelitev tveganj, ki izhajajo iz sodobne tehnološke proizvodnje (2. uvodna izjava Direktive 2024/2853). To omogoča, da se tveganja, povezana z uporabo kompleksnih in morebitnih nevarnih proizvodov, prenesejo na osebe, ki imajo največji vpliv na njihovo varnost in lahko stroške škode ustrezno porazdelijo. Ureditev po Direktivi 2024/2853 je omejena na varstvo fizičnih oseb kot oškodovancev, pri čemer lahko pravico do odškodnine uveljavljajo tudi prek drugih oseb v skladu s pravili nacionalnega in evropskega prava (npr. kolektivno uveljavljanje pravic).
 
Eden od ciljev predloga zakona je tudi učinkovitejše uveljavljanje odškodninskih zahtevkov, zlasti v zvezi s kompleksnimi proizvodi, pri katerih so oškodovanci zaradi težav pri dokazovanju pogosto v slabšem položaju. V ta namen uvaja tudi posebna procesna pravila, ki omogočajo lažji dostop do dokazov, ter domneve glede napake proizvoda in vzročne zveze, ob hkratnem zagotavljanju ustreznega varstva poslovnih skrivnosti in drugih legitimnih interesov. Izkušnje so namreč pokazale, da imajo oškodovanci pogosto težave pri uveljavljanju odškodninskih zahtevkov, zlasti zaradi dokaznih ovir ter čedalje večje tehnične in znanstvene kompleksnosti proizvodov. To velja še posebej za škodo, povezano z novimi tehnologijami, pri katerih je lahko dokazovanje napake in vzročne zveze bistveno oteženo. Revizija direktive tako spodbuja uvedbo in uporabo takih novih tehnologij, vključno z umetno inteligenco, hkrati pa je usmerjena tudi v izboljšanje dostopa do odškodnine, zlasti z uvedbo pravil, ki olajšujejo dokazovanje (3. uvodna izjava Direktive 2024/2853).
 
Ureditev po Direktivi 2024/2853 temelji na načelu popolne harmonizacije, kar pomeni, da države članice v zvezi z zadevami, ki spadajo na področje uporabe direktive, ne smejo ohranjati ali uvajati bolj ali manj strogih določb od tistih, ki jih določa direktiva (3. člen in 8. uvodna izjava Direktive 2024/2853). S tem se zagotavlja enotna raven varstva potrošnikov in drugih fizičnih oseb, upošteva sodna praksa Sodišča Evropske unije ter preprečuje razdrobljenost pravnega okvira na notranjem trgu.
 
Prvi odstavek predloga zakona določa vsebino ureditve, tj. skupna pravila o odgovornosti proizvajalca in drugih oseb za škodo, ki nastane fizični osebi zaradi proizvoda z napako, o odškodnini za to škodo ter posebna pravila glede postopka za povrnitev te škode. Drugi odstavek predloga zakona pa prenaša tretji odstavek 6. člena Direktive 2024/2853 in zaradi večje jasnosti določa, da določbe tega zakona ne izključujejo odgovornosti za škodo, ki jo lahko fizična oseba uveljavlja na drugih pravnih podlagah. S tem se zagotavlja, da se ne posega v pravico oškodovanca do povrnitve škode na podlagi drugih ureditev odgovornosti, zlasti pravil o pogodbeni ali nepogodbeni odgovornosti iz razlogov, ki niso napaka na proizvodu, vključno z nacionalnimi pravili o izvajanju prava Evropske unije (primeroma odgovornost na podlagi garancije ali napake oziroma objektivna odgovornost za škodo, ki je povzročena zaradi lastnosti organizma in je posledica genskega inženiringa, ter druge določbe nacionalnega prava, ki se med drugim uporabljajo za doseganje cilja učinkovitega varstva potrošnikov in drugih fizičnih oseb; 9. uvodna izjava in 2. člen Direktive 2024/2853). Oškodovanci lahko tako še naprej uveljavljajo zahtevke po splošnih pravilih obligacijskega prava ali na podlagi posebnih nacionalnih ureditev odgovornosti.
 
Predlog zakona prav tako ne posega v posebne sisteme odgovornosti zunaj klasičnih odškodninskih režimov, kot so nacionalni zdravstveni sistemi, sistemi socialne varnosti in zavarovalne sheme (11. uvodna izjava Direktive 2024/2853), niti ne ureja odgovornosti za škodo zaradi jedrskih nesreč, če odgovornost za tako škodo urejajo mednarodne konvencije, ki so jih ratificirale države članice (2. člen in 7. uvodna izjava Direktive 2024/2853). V Republiki Sloveniji je odgovornost za jedrsko škodo posebej urejeno z Zakonom o odgovornosti za jedrsko škodo, ki ureja odgovornost za jedrsko škodo zaradi izkoriščanja jedrske energije v miroljubne namene, zavarovanje te odgovornosti in postopek uveljavljanja odškodnine ter pomeni poseben odškodninski režim (lex specialis) za povrnitev jedrske škode.
 
Direktiva 2024/2853 ne vpliva na različne načine uveljavljanja povrnitve škode na nacionalni ravni, bodisi s sodnimi postopki, zunajsodnimi rešitvami, alternativnim reševanjem ali zastopniškimi tožbami na podlagi Direktive (EU) 2020/1828 Evropskega parlamenta in Sveta z dne 25. novembra 2020 o zastopniških tožbah za varstvo kolektivnih interesov potrošnikov in razveljavitvi Direktive 2009/22/ES (UL L št. 409 z dne 4. 12. 2020, str. 1) ali v okviru nacionalnih sistemov za kolektivno povrnitev škode (29. uvodna izjava Direktive 2024/2853). Predlog zakona tudi ne posega v druga področja prava, ki jih Direktiva 2024/2853 izrecno pušča nedotaknjena. Tako ne vpliva na uporabo prava varstva osebnih podatkov, zlasti Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov, UL L št. 119 z dne 4. 5. 2016, str. 1), Direktive 2002/58/ES Evropskega parlamenta in Sveta z dne 12. julija 2002 o obdelavi osebnih podatkov in varstvu zasebnosti na področju elektronskih komunikacij (Direktiva o zasebnosti in elektronskih komunikacijah, UL L št. 201 z dne 31. 7. 2002, str. 37) ter Direktive (EU) 2016/680 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov, ki jih pristojni organi obdelujejo za namene preprečevanja, preiskovanja, odkrivanja ali pregona kaznivih dejanj ali izvrševanja kazenskih sankcij, in o prostem pretoku takih podatkov ter o razveljavitvi Okvirnega sklepa Sveta 2008/977/PNZ (UL L št. 119 z dne 4. 5. 2016, str. 89).  
 
Področje uporabe predloga zakona je časovno vezano na proizvode, dane na trg ali v uporabo po dnevu začetka njegove uporabe, s čimer se zagotavljata pravna varnost in predvidljivost za gospodarske subjekte. Ureditev tako vzpostavlja sodoben, tehnološko nevtralen in sistemsko usklajen okvir odgovornosti za proizvode z napako, ki zagotavlja ustrezno ravnotežje med varstvom oškodovancev, pravno varnostjo in učinkovitim delovanjem notranjega trga.

K 2. členu:
S predlogom zakona se v naš pravni red prenaša Direktiva (EU) 2024/2853 Evropskega parlamenta in Sveta z dne 23. oktobra 2024 o odgovornosti za proizvode z napako in razveljavitvi Direktive Sveta 85/374/EGS (UL L št. 2024/2853 z dne 18. 11. 2024), popravljena s Popravkom Direktive (EU) 2024/2853 (UL L št. 2026/90364 z dne 7. 5. 2026). Direktiva je začela veljati 8. decembra 2024 in nadomešča ureditev iz leta 1985.
 
Direktiva 2024/2853 posodablja usklajeni pravni okvir Evropske unije na področju odgovornosti za proizvode z napako z namenom zagotavljanja pravilnega delovanja notranjega trga ter visoke ravni varstva potrošnikov in drugih fizičnih oseb. Ureditev je omejena na varstvo fizičnih oseb kot oškodovancev, pri čemer se lahko pravice do odškodnine uveljavljajo tudi prek drugih oseb v skladu s pravili nacionalnega in evropskega prava (npr. kolektivno uveljavljanje pravic).
 
Direktiva 85/374/EGS je bila instrument za urejanje odgovornosti za proizvode z napako, vendar jo je bilo treba posodobiti zaradi bistvenih sprememb v tehnološkem in gospodarskem okolju. Zlasti razvoj novih tehnologij, vključno z umetno inteligenco, digitalnimi proizvodi in povezanimi storitvami, ter novi poslovni modeli, kot so krožno gospodarstvo in zapletene svetovne dobavne verige, so razkrili pomanjkljivosti dotedanje ureditve. Te so bile povezane zlasti s pravno nejasnostjo glede opredelitve pojma proizvod, z razmejitvijo odgovornih oseb in težavami oškodovancev pri dokazovanju. Cilj prenovljene ureditve je zagotoviti, da pravni okvir upošteva razvoj in uporabo novih tehnologij ter hkrati zagotavlja pravno varnost oškodovancem in gospodarskim subjektom. Prenovljena ureditev si tako prizadeva za vzpostavitev enotnih konkurenčnih pogojev na notranjem trgu in enake ravni varstva ne glede na uporabljeno tehnologijo (3. uvodna izjava Direktive 2024/2853).
 
Poleg potrebe po pojasnitvi temeljnih izrazov in pojmov, ob upoštevanju sodne prakse Sodišča Evropske unije, je bila posodobitev sistema odgovornosti za izdelke z napako potrebna tudi zaradi zagotavljanja skladnosti z drugimi področji prava Evropske unije, zlasti z zakonodajo o varnosti proizvodov in nadzoru trga (4. uvodna izjava Direktive 2024/2853). Zaradi obsega potrebnih sprememb in za zagotavljanje večje pravne jasnosti je bila Direktiva 85/374/EGS razveljavljena in nadomeščena z novo direktivo, namesto da bi bila samo delno spremenjena (5. uvodna izjava Direktive 2024/2853). Ker ciljev Direktive 2024/2853, zlasti zagotavljanja pravilnega delovanja notranjega trga, neizkrivljene konkurence in visoke ravni varstva fizičnih oseb, države članice zaradi narave vseunijskega trga z blagom ne morejo zadovoljivo doseči same, se ti cilji z harmonizacijo pravil o odgovornosti za proizvode z napako učinkoviteje dosegajo na ravni Evropske unije. Zato je Evropska unija sprejela ukrepe v skladu z načelom subsidiarnosti iz 5. člena Pogodbe o Evropski uniji (UL C št. 191 z dne 29. 7. 1992, str. 1). V skladu z načelom sorazmernosti iz 5. člena Pogodbe o Evropski uniji, sama ureditev ne presega tistega, kar je potrebno za doseganje teh ciljev (64. uvodna izjava Direktive 2024/2853).

K 3. členu:
Ta člen določa subsidiarno uporabo splošnih pravil obligacijskega in procesnega prava za vprašanja, ki niso posebej urejena s predlogom zakona.
 
V delu, ki se nanaša na obligacijska razmerja, določba vsebinsko povzema splošno pravilo iz 1. člena OZ, po katerem določbe OZ vsebujejo temeljna načela in splošna pravila za vsa obligacijska razmerja, pri čemer se za obligacijska razmerja, kolikor posamezna vprašanja niso posebej urejena z drugim zakonom, uporabljajo določbe OZ. S tega vidika sklic na OZ ni nujen, saj subsidiarna uporaba njegovih določb izhaja že iz sistemske narave OZ kot temeljnega predpisa obligacijskega prava. Kljub temu je takšna določba v predlog zakona vključena zaradi večje jasnosti in preglednosti, zlasti za uporabnike, saj izrecno opozarja na razmerje med posebnim režimom odgovornosti za proizvode z napako in splošnimi pravili obligacijskega prava. Podobno rešitev vsebuje tudi 3. člen ZVPot-1.
 
Pri ugotavljanju odgovornosti za škodo, ki jo povzroči proizvod z napako, na podlagi tega zakona je izrecno izvzeta subsidiarna uporaba pravil OZ, ki ureja odgovornost proizvajalca stvari z napako (155. člen OZ). To je povezano z razmejitvijo režima odgovornosti za proizvode z napako na podlagi tega zakona od drugih pravnih podlag, na katerih lahko prav tako temelji odgovornost za povrnitev škode povzročitelja. Predlagatelj ocenjuje, da bodo oškodovanci – fizične osebe svoje zahtevke uveljavljale predvsem na temelju pravil, ki jih ureja ta predlog zakona. 155. člen OZ ostaja v uporabi zlasti za primere, ki ne spadajo v področje uporabe predloga zakona, zlasti za škodo na premoženju, ki se uporablja izključno za poklicne namene (razmerja B2B), in za škodo pravnih oseb. Ureditev po predlogu zakona je namreč namenjena zagotavljanju odškodnine fizičnim osebam (22. uvodna izjava Direktive 2024/2853). V skladu s stališčem Sodišča Evropske unije v zadevi C-338/24 (Sodba Sodišča (drugi senat) z dne 26. marca 2026, LF proti Sanofi Pasteur SA, zadeva C-338/24) pa lahko oškodovanci uveljavljajo odškodnino tudi na podlagi drugih režimov odgovornosti, če ti ne temeljijo na napaki proizvoda (stališče Evropske komisije – vprašanja in odgovori, drugi sklop, december 2025). Sodišče Evropske unije je namreč v zadevi Sanofi Pasteur poudarilo, da 13. člen Direktive 85/374/EGS državam članicam dopušča ohranitev zahtevkov, ki temeljijo na drugih podlagah kot na napaki proizvoda, zlasti krivdnih režimov odgovornosti, pod pogojem, da ti ne temeljijo le na obstoju napake, temveč na ravnanju proizvajalca, kot je ohranitev proizvoda na trgu kljub poznavanju tveganj ali opustitev dolžne skrbnosti. V tem pogledu je pomemben tudi drugi odstavek 155. člena OZ, ki določa odgovornost proizvajalca za nevarne lastnosti stvari, če ni storil vsega, kar je potrebno, da škodo, ki jo je mogel pričakovati, prepreči z opozorilom, varno embalažo ali kakšnim drugim ustreznim ukrepom.
 
Splošna pravila obligacijskega prava se uporabljajo predvsem za vprašanja, ki jih predlog zakona ne ureja, zlasti glede obsega in višine odškodnine, vzročne zveze ter drugih splošnih predpostavk odškodninske odgovornosti. V poštev pridejo predvsem določbe splošnega dela OZ, ki v I. poglavju določa temeljna načela obligacijskih razmerij, v II. poglavju pa ureja nastanek obligacijskih obveznosti. V 2. oddelku OZ pod naslovom: povzročitev škode ureja v 1. do 9. odseku splošna načela, krivdno odgovornost, odgovornost za drugega, odgovornost za delavce, odgovornost za škodo od nevarne stvari ali nevarne dejavnosti, posebne primere odgovornosti, povrnitev škode, odgovornost več oseb za isto škodo ter pravico oškodovanca zahtevati odškodnino po zastaranju pravice. V povezavi z določbami predloga zakona so glede višine in vrste odškodnine pomembne predvsem določbe v 7. odseku OZ, ki ureja povrnitev škode. Pod naslovom I. so namreč določena pravila glede povrnitve premoženjske škode (164.–167. člen OZ), pri čemer kot pravilo določa vzpostavitev prejšnjega stanja, alternativno pa možnost določitve ustrezne denarne odškodnine (164. člen OZ); v primeru smrti, telesne poškodbe ali okvare zdravja pa ima odškodnina praviloma obliko denarne rente (167. člen OZ). OZ pod naslovom II. določa obseg povrnitve premoženjske škode (168.–171. člen OZ), ki obsega tako navadno škodo kot tudi povrnitev izgubljenega dobička (168. člen OZ), pri čemer velja pravilo popolne odškodnine (169. člen OZ). Podrobneje je urejena tudi deljena odgovornost v primeru prispevka oškodovanca (171. člen OZ). Pod naslovom III. OZ določa posebna pravila o povrnitvi premoženjske škode v primeru smrti, poškodbe in okvare zdravja (172.–176. člen OZ), kjer se v okviru premoženjske škode priznava povračilo izgubljenega zaslužka, stroškov za zdravljenje in pogreb (172. člen OZ) ter odškodnina za izgubljeno preživljanje (173. člen OZ). V povezavi s povračilom nepremoženjske škode OZ pod V. naslovom (178.–180., 182., 184. in 185. člen OZ) določa pravilo denarne odškodnine za pretrpljene telesne bolečine, duševne bolečine zaradi zmanjšanja življenjske aktivnosti, skaženosti, razžalitve dobrega imena in časti ali okrnitve svobode ali osebnostne pravice ali smrti bližnjega ter za strah, če okoliščine primera to opravičujejo. Pravična denarna odškodnina za nepremoženjsko škodo pripada oškodovancu neodvisno od povračila premoženjske škode, tudi če premoženjske škode ni (179. člen OZ). Oškodovanci imajo pravico do odškodnine za prihodnjo škodo; pravico do odškodnine za nepremoženjsko škodo (duševne bolečine) pa imajo tudi posredni oškodovanci (180. člen OZ).
 
V slovenski ureditvi načeloma velja, da je nepogodbeno razmerje odgovornosti za škodo obligacijskopravno razmerje med oškodovalcem (povzročiteljem škode) in oškodovancem. Odgovornost neposrednega oškodovanca za škodo posrednega oškodovanca je po splošnih pravilih odškodninskega prava izključena. Že iz splošnega pravila v prvem odstavku 131. člena OZ namreč izhaja, da mora posameznik, ki drugemu povzroči škodo, to povrniti (če ne dokaže, da je nastala brez njegove krivde). Temeljno pravilo je, da mora oškodovancu pravno priznano škodo povrniti tisti, ki jo je povzročil, pri čemer je praviloma oškodovanec po OZ samo tisti, ki je utrpel neposredno škodo. Drugače pa je izrecno določeno pri nepremoženjski škodi. Na podlagi 180. člena OZ zaradi smrti ali posebno hude invalidnosti neposrednega oškodovanca pripada odškodnina za duševne bolečine, ki jih trpijo zaradi tega (tudi) določenim posrednim oškodovancem. Kot določa besedilo 5. člena Direktive 2024/2853, države članice zagotovijo, da je vsaka fizična oseba, ki utrpi škodo zaradi proizvoda z napako (tj. oškodovanec), upravičena do odškodnine (prvi odstavek), pri čemer lahko zahtevke za odškodnino uveljavljajo tudi osebe, ki so nasledile pravico oškodovanca ali je bila ta nanje prenesena na podlagi prava Evropske unije, nacionalnega prava oziroma pogodbe, ali oseba, ki deluje v imenu enega oškodovanca ali več oškodovancev na podlagi prava Evropske unije ali nacionalnega prava (drugi odstavek). V skladu z navedenim se uporabljajo v sklopu ureditve na podlagi predloga zakona nacionalne določbe v povezavi s škodo, ki dovoljujejo priznavanje pravice do odškodnine za neposredne oškodovance in tudi za posredne oškodovance, ki so utrpeli škodo zaradi neposredne škode oškodovanca. Tako je omogočena širša pravno relevantna vzročnost in s tem obseg škode, za katero je odgovoren oškodovalec (27. uvodna izjava Direktive 2024/2853).
 
Drugi odstavek 5. člena Direktive 2024/2853 zajema zlasti primere pravnega nasledstva oziroma prenosa odškodninskega zahtevka, tj. dedovanja, odstopa terjatve (cesije), subrogacije in kolektivnega uveljavljanja zahtevkov. Ker Direktiva 2024/2853 ne določa pogojev, pod katerimi lahko takšne osebe uveljavljajo odškodninski zahtevek, se v skladu z načelom procesne avtonomije procesni položaj oseb, ki so vstopile v pravni položaj oškodovanca, vključno z morebitnimi pravili o nasprotju interesov, ureja po nacionalnem pravu držav članic ob spoštovanju načel enakovrednosti in učinkovitosti (sodba Sodišča z dne 10. aprila 2003 v zadevi Joachim Steffensen, C-276/01, točka 60, sodba Sodišča z dne 20. novembra 2014 v zadevi Novo Nordisk Pharma GmbH proti S., C-310/13, točke 26–30; stališče Evropske komisije – vprašanja in odgovori, prvi sklop, september 2025).
 
Slovenski pravni red že ureja primere pravnega nasledstva (dedovanja), odstopa terjatve (cesije) ter pogodbene in zakonite subrogacije, pri katerih pravica do odškodnine preide na drugo osebo na podlagi zakona ali pogodbe. V slovenskem pravu je treba pri dedovanju odškodninskih terjatev razlikovati med terjatvami za povrnitev premoženjske in tistimi za povrnitev nepremoženjske škode. Premoženjske odškodninske terjatve imajo premoženjsko naravo in so praviloma podedljive po splošnih pravilih dednega prava, medtem ko ta pri terjatvah za povrnitev nepremoženjske škode izvira iz posega v strogo osebne dobrine oškodovanca in ima denarna odškodnina zanjo predvsem funkcijo zadoščenja. Do odločbe Ustavnega sodišča U-I 213/15 z dne 28. 9. 2016 je to vprašanje izrecno urejal 184. člen OZ, po katerem je terjatev za povrnitev nepremoženjske škode prešla na dediče samo, če je bila priznana s pravnomočno sodno odločbo ali pisnim sporazumom, saj se je štelo, da se je šele tedaj v zadostnem obsegu preoblikovala v premoženjsko pravico, ki je lahko predmet dedovanja. Ustavno sodišče je 184. člen OZ razveljavilo zaradi neskladnosti z načelom enakosti iz drugega odstavka 14. člena Ustave Republike Slovenije, ker je ureditev omogočala različno obravnavanje dedičev oškodovancev v bistveno enakih položajih le glede na to, ali je bila terjatev pred smrtjo oškodovanca že pravnomočno priznana oziroma je bil sklenjen pisni sporazum. Zakonodajalcu pa je pridržano, da določi trenutek, ko nepremoženjska škoda, ki je osebne narave, dobi obliko denarne odškodnine in se materializira v premoženjski pravici upravičenca.
 
Subrogacija je kot institut materialnega prava urejena v 274. do 277. členu OZ, odstop terjatve (cesija) pa v 417. in naslednjih členih OZ. Predmet cesije so lahko terjatve, ki nastanejo iz pravnoposlovnih razmerij, in tudi tiste, ki nastanejo na podlagi zakona, na primer terjatev iz naslova neposlovne odškodninske obveznosti (Miha Juhart, Praktični komentar Obligacijskega zakonika (OZ) – Splošni del, komentar k 417. členu, Lexpera, d. o. o., GV Založba, 2026). OZ v 274. do 277. členu ureja tako pogodbeno subrogacijo (274. člen OZ), pri kateri terjatev preide na izpolnitelja na podlagi dogovora, in tudi zakonsko subrogacijo (275. člen OZ), po kateri ob izpolnitvi obveznosti na osebo, ki ima za izpolnitev pravni interes, po zakonu preide upnikova terjatev z vsemi stranskimi pravicami. Primer tega je, kadar zavarovalnica, nosilec socialnega zavarovanja ali druga oseba oškodovancu povrne škodo in nato uveljavlja regresni zahtevek proti proizvajalcu proizvoda z napako (to je posebej pomembno pri škodi, povezani s farmacevtskimi izdelki ali medicinskimi pripomočki, pri čemer stroške pogosto najprej krijejo sistemi socialne varnosti). Poseben primer zakonite subrogacije je zavarovalniška subrogacija iz 963. člena OZ, na podlagi katere z izplačilom zavarovalnine preidejo na zavarovalnico do višine izplačane zavarovalnine vse pravice zavarovanca proti osebi, odgovorni za škodo.
 
Subrogirana oziroma druga oseba, na katero je terjatev prešla na podlagi zakona ali pogodbe, v pravdi nastopa kot nosilec materialnopravne terjatve, njena procesna legitimacija pa se presoja po splošnih pravilih Zakona o pravdnem postopku (Uradni list RS, št. 73/07 – uradno prečiščeno besedilo, 45/08 – ZArbit, 45/08, 111/08 – odl. US, 57/09 – odl. US, 12/10 – odl. US, 50/10 – odl. US, 107/10 – odl. US, 75/12 – odl. US, 40/13 – odl. US, 92/13 – odl. US, 10/14 – odl. US, 48/15 – odl. US, 6/17 – odl. US, 10/17, 16/19 – ZNP-1, 70/19 – odl. US, 1/22 – odl. US, 3/22 – ZDeb in 92/24 – odl. US; v nadaljnjem besedilu: ZPP) o procesnem nasledstvu. Enako velja za dediče, ki po pravilih dednega prava vstopijo v pravni položaj zapustnika. V procesnem smislu subrogirana oseba nastopa kot nosilec materialnopravne terjatve, ki je prešla nanjo, zato lahko sama vloži tožbo oziroma nadaljuje postopek kot aktivno legitimirana oseba, pri čemer sodna praksa priznava aktivno legitimacijo subrogiranih oseb (primeroma: sodba Višjega sodišča v Ljubljani I Cpg 509/2024 z dne 5. 3. 2025, sodba in sklep Višjega sodišča v Ljubljani I Cp 578/2024 z dne 25. 4. 2024).
 
Drugi odstavek 5. člena Direktive 2024/2853 nadalje zajema tudi osebe, ki na podlagi prava Evropske unije ali nacionalnega prava delujejo v imenu enega oškodovanca ali več oškodovancev. Točka (b) drugega odstavka 5. člena Direktive 2024/2853 je zagotovljena predvsem z določbami ZKolT, ki omogoča, da upravičena oseba vloži kolektivno odškodninsko tožbo v korist vseh oseb, oškodovanih pri množičnem oškodovanju, pri čemer posamezni oškodovanci niso stranke postopka (3. člen ZKolT).
 
V 8. odseku OZ (186.–188. člen OZ) so nadalje pravila glede odgovornosti več oseb za isto škodo, ki je tudi predmet posebne ureditve v 13. členu tega zakona. V 9. odseku 2. oddelka se v 189. členu OZ ureja še pravica oškodovanca zahtevati odškodnino po zastaranju pravice, pri čemer zastaranje OZ ureja v 4. oddelku IV. poglavja (Prenehanje obveznosti) v 335. do 370. členu OZ. Medtem ko so v 15. členu tega zakona določena nekatera posebna pravila v povezavi z zastaranjem, pa se določbe OZ uporabljajo glede vseh drugih vprašanj, ki niso posebej urejena v tem zakonu (na primer pravila glede zadržanja in pretrganja zastaranja).
 
V delu, ki se nanaša na pravdni postopek, določba 3. člena predloga zakona potrjuje uporabo pravil zakona, ki ureja pravdni postopek, kolikor ta zakon ne določa posebnih procesnih pravil. Takšna opredelitev odraža splošno procesno načelo, da se v posameznih postopkih uporabljajo pravila, določena za ta postopek, razen če poseben zakon določa drugače. V tem predlogu zakona so posebna procesna pravila urejena zlasti v 18. in 19. členu predloga zakona.
 
Predlagana določba zagotavlja sistemsko jasnost in preprečuje razlagalne dvome glede razmerja med tem predlogom zakona ter splošnimi pravnimi režimi obligacijskega in procesnega prava.

K 4. členu:
V 4. členu predloga zakona se določa odgovornost proizvajalca proizvoda z napako za povrnitev škode v primeru kršitve določenih pravno varovanih dobrin. Določba prenaša 6. člen Direktive 2024/2853, ki taksativno določa vrste škode, za katere je mogoče uveljavljati odškodninski zahtevek, pri čemer zajema materialne izgube, ki so posledica smrti, telesne poškodbe ali poškodovanja oziroma uničenja premoženja ter uničenja ali poškodovanja podatkov. Kršitve katerih pravic in pravnih dobrin dajejo pravico do odškodnine (priznanja premoženjske in/ali nepremoženjske škode), določa 1. do 3. točka prvega odstavka 4. člena predloga zakona.
 
Pravica do odškodnine na podlagi prvega odstavka 4. člena predloga zakona zajema premoženjsko škodo, ki je posledica škode iz 1. do 3. točke prvega odstavka tega člena, in nepremoženjsko škodo, ki nastane zaradi škode iz prvega odstavka 4. člena, če se ta lahko povrne v okviru določb OZ. Glede nepremoženjske škode Direktiva 2024/2853 namreč ne vzpostavlja samostojnega in enotnega režima, temveč je njena povrnitev odvisna od prava posameznih držav članic Evropske unije, saj je vprašanje vrste, obsega in višine nepremoženjske škode prepuščeno nacionalnim pravnim redom (23. uvodna izjava in 6. člen Direktive 2024/2853). Ureditev pa iz svojega področja uporabe izrecno izključuje nekatere vrste škode, zlasti čisto ekonomsko izgubo, odškodnino za kršitev zasebnosti ali diskriminacijo, če niso povezane s škodo, ki jo zajema predlog zakona. Vendar to ne posega v možnost uveljavljanja škode (tudi nepremoženjske) na podlagi drugih pravnih podlag (24. uvodna izjava Direktive 2024/2853).
 
V povezavi s pravili glede obsega in izračuna odškodnine, vključno z nepremoženjsko škodo, se tako uporabljajo pravila OZ, saj morajo države članice določiti pravila za izračun odškodnine, pri čemer mora biti žrtvam zagotovljena popolna in ustrezna odškodnina za nastalo škodo (stališče Evropske komisije – vprašanja in odgovori, prvi sklop, september 2025). Pri tem je pravica do odškodnine omejena na zahtevke fizičnih oseb, saj iz besedila Direktive 2024/2853 izhaja, da je namenjena varovanju potrošnikov in drugih fizičnih oseb.
 
V 1. točki prvega odstavka 4. člena predloga zakona je urejena odgovornost za smrt, telesno poškodbo ali okvaro zdravja, vključno z medicinsko priznano škodo za duševno zdravje. S tem se ohranja temeljni namen sistema odgovornosti za proizvode z napako, tj. varstvo telesne in osebnostne integritete posameznika. Pojem telesne poškodbe izrecno vključuje tudi medicinsko priznano in medicinsko potrjeno škodo za duševno zdravje, ki vpliva na splošno zdravstveno stanje oškodovanca in lahko zahteva zdravljenje ali terapijo, ob upoštevanju, med drugim, mednarodne klasifikacije bolezni Svetovne zdravstvene organizacije (21. uvodna izjava Direktive 2024/2853). Za nastanek odgovornosti na podlagi te določbe je najprej odločilno, ali je prišlo do smrti, telesne poškodbe ali medicinsko priznane okvare zdravja, ki sproži odgovornost. Šele če je ta predpostavka izpolnjena, se glede odmere odškodnine uporabijo pravila OZ o povrnitvi premoženjske in nepremoženjske škode za telesne in duševne bolečine ter druge oblike trpljenja (če gre za medicinsko priznano škodo za duševno zdravje).
 
V povezavi z določbami tega zakona so glede višine in vrste odškodnine pomembne predvsem določbe v 7. odseku OZ, ki ureja povrnitev škode. Pod naslovom I. so namreč določena pravila glede povrnitve premoženjske škode (164.–167. člen OZ), pri čemer OZ kot pravilo določa vzpostavitev prejšnjega stanja, alternativno pa možnost določitve ustrezne denarne odškodnine (164. člen OZ). V primeru smrti, telesne poškodbe ali okvare zdravja ima odškodnina praviloma obliko denarne rente (167. člen OZ). Naslov II. OZ ureja obseg povrnitve premoženjske škode (168.–171. člen OZ), ki obsega tako navadno škodo kot tudi povrnitev izgubljenega dobička (168. člen OZ), pri čemer velja pravilo popolne odškodnine (169. člen OZ). Podrobneje je urejena tudi deljena odgovornost v primeru prispevka oškodovanca (171. člen OZ). Pod naslovom III. OZ določa posebna pravila o povrnitvi premoženjske škode v primeru smrti, poškodbe in okvare zdravja (172.–176. člen OZ), pri čemer se v okviru premoženjske škode priznavata povračilo izgubljenega zaslužka ter stroškov za zdravljenje in pogreb (172. člen OZ) ter odškodnina za izgubljeno preživljanje (173. člen OZ). V povezavi s povračilom nepremoženjske škode OZ pod V. naslovom (178.–180., 182., 184. in 185. člen OZ) določa pravilo denarne odškodnine za telesne bolečine, duševne bolečine zaradi zmanjšanja življenjske aktivnosti, skaženosti, razžalitve dobrega imena in časti ali okrnitve svobode ali osebnostne pravice ali smrti bližnjega ter za strah, če okoliščine primera to opravičujejo. Pravična denarna odškodnina za nepremoženjsko škodo pripada oškodovancu neodvisno od povračila premoženjske škode, tudi če premoženjske škode ni (179. člen OZ). Oškodovanec ima pravico do odškodnine tudi za prihodnjo škodo; pravico do odškodnine za nepremoženjsko škodo (duševne bolečine) imajo tudi posredni oškodovanci (180. člen OZ). Ob nepremoženjski škodi se uporabljajo tudi določbe o deljeni odgovornosti in zmanjšanju odškodnine, ki veljajo za premoženjsko škodo (185. člen OZ), kar predlog zakona podrobneje ureja v 13. členu. Določba 183. člena OZ pa ni uporabljiva v okviru določanja odškodnine na podlagi tega predloga zakona, saj gre za denarno odškodnino pravni osebi zaradi okrnitve ugleda ali dobrega imena, pri čemer pa je ureditev odgovornosti za izdelke z napako na podlagi predloga zakona namenjena le varstvu fizičnih oseb.
 
V 2. točki prvega odstavka 4. člena predloga zakona je urejena premoženjska škoda, pri čemer so določene tudi njene meje. Povrnitev škode je omejena na škodo na »drugi stvari«, kar pomeni, da škoda na proizvodu z napako ni pravno priznana. Prav tako je izključena škoda na premoženju, ki se uporablja izključno za poklicne namene. Ta omejitev izhaja iz cilja ureditve, ki zagotavlja odškodnino fizičnim osebam, zato premoženje, namenjeno izključno opravljanju poklicne dejavnosti, ne spada v njen stvarni obseg (22. uvodna izjava Direktive 2024/2853).
 
Nasprotno pa predlog zakona zajema t. i. mešano premoženje, ki se uporablja tako za zasebne kot poklicne namene, saj bi popolna izključitev takšnih primerov nesorazmerno oslabila varstvo oškodovancev (25. uvodna izjava Direktive 2024/2853). Zato se škoda na takšnem premoženju povrača ne glede na konkretno uporabo v trenutku nastanka škode.
 
Na podlagi 3. točke prvega odstavka 4. člena predloga zakona se v okviru uveljavljanja škode na podlagi tega zakona priznava tudi škoda zaradi uničenja ali poškodovanja podatkov, na primer izbrisa digitalnih datotek, vključno s stroški njihove povrnitve ali obnovitve (20. uvodna izjava Direktive 2024/2853). S tem se v slovensko ureditev prenaša razširjeni pojem škode iz Direktive 2024/2853, ki upošteva čedalje večji pomen in vrednost nematerialnih sredstev v digitalnem okolju. To fizičnim osebam zagotavlja varstvo za izgube zaradi uničenja ali poškodovanja podatkov, pri čemer se uničenje ali poškodovanje podatkov določa kot samostojni pravno relevantni poseg. Glede pravnih posledic se uporabljajo pravila o obsegu odškodnine in splošno civilno pravo, saj lahko pravica do odškodnine zajema materialne in tudi nematerialne izgube, nastale zaradi takšne škode, če se lahko povrnejo na podlagi nacionalnega prava (drugi odstavek 6. člena Direktive 2024/2853). Iz ureditve so izvzeti podatki, ki se uporabljajo za poklicne namene, čeprav ne izključno (22. uvodna izjava Direktive 2024/2853).
 
Uničenje ali poškodovanje podatkov ne povzroči samodejno materialne izgube, če lahko žrtev brezplačno pridobi podatke, na primer kadar obstaja varnostna kopija podatkov ali jih je mogoče znova prenesti oziroma kadar gospodarski subjekt znova vzpostavi ali znova ustvari podatke, ki začasno niso na voljo, na primer v virtualnem okolju (20. uvodna izjava Direktive 2024/2853). Prav tako uničenje ali poškodovanje podatkov ne pomeni samodejno nastanka pravno priznane nematerialne izgube. Njena povračljivost je v skladu z drugim odstavkom 6. člena Direktive 2024/2853 prepuščena nacionalnemu pravu in je zato odvisna od izpolnitve pogojev za povrnitev nepremoženjske škode po splošnih pravilih slovenskega odškodninskega prava.
 
Ker podatki kot digitalna vsebina nimajo fizične oblike, je uničenje ali poškodovanje podatkov posebna kategorija pravno priznane škode, ki presega tradicionalno pojmovanje škode na stvareh. OZ poškodovanja ali uničenja podatkov ne ureja posebej, zato se glede vprašanj povrnitve takšne škode uporabljajo splošna pravila odškodninskega prava. Pri tem je treba razlikovati med uničenjem ali poškodovanjem podatkov kot pravno priznano škodo iz 3. točke prvega odstavka tega člena ter materialnimi in nematerialnimi izgubami, ki zaradi takšne škode nastanejo. Pravica do odškodnine zajema materialne izgube, ki so posledica uničenja ali poškodovanja podatkov, kot so zlasti stroški njihove povrnitve ali obnovitve. Lahko pa zajema tudi nematerialne izgube, nastale zaradi uničenja ali poškodovanja podatkov, če in v obsegu, v katerem jih je mogoče povrniti po splošnih pravilih slovenskega odškodninskega prava (drugi odstavek 6. člena Direktive 2024/2853). Uničenje ali poškodovanje podatkov zato ne pomeni avtomatično niti nastanka materialne niti pravno priznane nematerialne izgube, temveč mora oškodovanec njen obstoj in obseg izkazati v skladu s pravili nacionalnega prava. S priznanjem uničenja ali poškodovanja podatkov kot samostojne kategorije pravno priznane škode Direktiva 2024/2853 tako presega tradicionalno navezanost škode na fizične predmete ter zagotavlja varstvo tudi pred posledicami poškodovanja ali izgube podatkov v digitalnem okolju.
 
Direktiva 2024/2853 jasno razlikuje tudi med uničenjem ali poškodovanjem podatkov ter kršitvami pravil o varstvu osebnih podatkov, saj slednje urejajo posebni pravni režimi in niso predmet te ureditve (Splošna uredba o varstvu podatkov; Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L št. 295 z dne 21. 11. 2018, str. 39); Direktiva o zasebnosti in elektronskih komunikacijah; 20. uvodna izjava Direktive 2024/2853). V tem pogledu Direktiva 2024/2853 pomeni pomembno normativno dopolnitev, saj podatke obravnava kot samostojno kategorijo pravno priznane škode, ne glede na njihovo stvarnopravno kvalifikacijo v nacionalnem pravu. S tem presega omejitve tradicionalnega pojmovanja premoženja in omogoča učinkovitejše varstvo oškodovancev v digitalnem okolju, kjer imajo podatki samostojno ekonomsko vrednost (stališče Evropske komisije – vprašanja in odgovori, tretji sklop, april 2026).
 
Drugi odstavek 4. člena predloga zakona določa, da odgovornost proizvajalca za povrnitev škode zajema tudi škodo, ki jo povzroči sestavni del z napako, kadar je bil ta vključen v proizvod ali z njim povezan pod nadzorom proizvajalca. Določba temelji na konceptu nadzora proizvajalca nad vključevanjem sestavnih delov v proizvod, pri čemer odgovornost ne preneha le zato, ker je sestavni del vključen v drug proizvod (6., 17. in 53. uvodna izjava Direktive 2024/2853). Takšna ureditev je posebej pomembna v sodobnih proizvodnih verigah, kjer so proizvodi sestavljeni iz številnih fizičnih in digitalnih komponent, vključno s programsko opremo in povezanimi storitvami. Storitve kot take niso zajete z režimom odgovornosti po tem zakonu, povezane storitve pa se obravnavajo kot sestavni deli proizvoda, kadar so vključene v proizvod pod nadzorom proizvajalca proizvoda. Tak primer je lahko tudi, kadar proizvajalec povezano storitev predstavi kot del proizvoda. Nadzor proizvajalca je podrobneje opredeljen v četrtem odstavku 4. člena predloga zakona. S tem se odgovornost veže na sfero nadzora proizvajalca in ne le na to, kdo je posamezni sestavni del oziroma povezano storitev dejansko zagotovil.
 
Tretji odstavek 4. člena predloga zakona odgovornost za povrnitev škode ne omejuje le na proizvajalca končnega proizvoda, temveč določa tudi odgovornost proizvajalca sestavnega dela, kadar ima ta napako. S tem se prenaša točka (b) prvega pododstavka prvega odstavka 8. člena Direktive 2024/2853. Če sestavni del z napako, ki je vključen v proizvod ali je z njim medsebojno povezan pod nadzorom proizvajalca, povzroči napako tega proizvoda, sta za nastalo škodo odgovorna proizvajalec proizvoda in proizvajalec sestavnega dela. Pod pogoji, določenimi v tretjem odstavku 4. člena predloga zakona, je proizvajalec sestavnega dela tudi ponudnik povezane storitve. S tem se oškodovancu omogoča uveljavljanje odškodnine zoper oba odgovorna proizvajalca, njuno solidarno odgovornost pa podrobneje ureja 13. člen predloga zakona. Ureditev tako temelji na konceptu nadzora proizvajalca, ki zajema tudi bistvene spremembe proizvoda. Kadar pa je sestavni del vključen v proizvod zunaj nadzora proizvajalca končnega proizvoda, se odgovornost presoja ločeno, pri čemer je lahko proizvajalec sestavnega dela odgovoren samostojno, če njegov sestavni del izpolnjuje pogoje za proizvod ob smiselni uporabi tega predloga zakona (5. člen predloga zakona). Takšna ureditev zagotavlja, da oškodovanec tudi v primerih, ko vključitev sestavnega dela v končni proizvod ni bila pod nadzorom proizvajalca tega proizvoda, ne ostane brez učinkovitega pravnega varstva.
 
Hkrati je izrecno določeno, da se odgovornost ne razteza na škodo, ki jo je sestavni del z napako povzročil proizvodu. S tem se jasno vzpostavlja razmejitev med odgovornostjo za škodo na drugih pravno varovanih dobrinah in škodo na proizvodu, ki ostaja predmet drugih pravnih režimov, zlasti pogodbenih jamčevalnih zahtevkov.
 
V četrtem odstavku 4. člena predloga zakona so opredeljene tudi okoliščine, v katerih se šteje, da proizvajalec ohranja nadzor nad proizvodom, in sicer kadar sam ali z odobritvijo oziroma privolitvijo v ravnanje tretje osebe vpliva na proizvod. V 1. točki četrtega odstavka 4. člena je pod a. določeno, da se v primeru vključitve, medsebojne povezave ali dobave sestavnega dela, vključno s posodobitvami in nadgradnjami programske opreme, šteje, da so ti pod nadzorom proizvajalca, kadar jih proizvajalec sam vključi, medsebojno poveže ali dobavlja ali kadar odobri ali privoli, da navedena ravnanja izvede tretja oseba. Za nadzor prodajalca gre zlasti v primerih, ko ta funkcionalno vključi elemente tretjih oseb v proizvod ali jih predstavlja kot del celovite ponudbe proizvoda, pri čemer to vključuje možnost proizvajalca, da sam ali po tretji osebi dobavlja posodobitve ali nadgradnje programske opreme po tem, ko je bil izdelek dan na trg (npr. kadar določen digitalni element predstavi kot sestavni del proizvoda, čeprav ga dobavlja tretja oseba; 18. in 19. uvodna izjava Direktive 2024/2853). Pri programski opremi ali z njo povezani storitvi se tako šteje, da je pod nadzorom proizvajalca, ko jih ta dobavlja ali odobri ali kako drugače privoli, da jih dobavlja tretja oseba. Če je na primer pametni televizor predstavljen tako, da vključuje videoaplikacijo, uporabnik pa mora to aplikacijo po nakupu televizijskega sprejemnika prenesti s spletnega mesta tretje strani, bi moral biti proizvajalec televizijskega sprejemnika skupaj s proizvajalcem videoaplikacije odgovoren za škodo, ki jo povzroči napaka v tej videoaplikaciji, čeprav je napaka nastala šele po tem, ko je bil televizor dan na trg (50. uvodna izjava Direktive 2024/2853). Nasprotno pa zgolj tehnična možnost povezovanja ali združljivosti s proizvodi oziroma storitvami tretjih oseb sama po sebi ne zadostuje za ugotovitev nadzora proizvajalca. Enako velja za primere, ko proizvajalec le priporoča določene proizvode, storitve ali znamke ali ne prepove uporabe povezanih storitev ali sestavnih delov. V takšnih primerih ni mogoče šteti, da je proizvajalec privolil v vključitev ali povezavo po tej določbi (18. uvodna izjava Direktive 2024/2853).
 
V 1. točki četrtega odstavka 4. člena predloga zakona je pod b. določeno, da proizvajalec ohranja nadzor nad proizvodom tudi, kadar sam spremeni proizvod ali kadar spremembo, vključno z bistveno spremembo, izvede tretja oseba z njegovo odobritvijo ali privolitvijo. Kadar prvotni proizvajalec spremembo izvede sam ali je ta izvedena pod njegovim nadzorom in kadar ima zaradi take spremembe proizvod napako, se proizvajalec ne more izogniti odgovornosti z utemeljitvijo, da je napaka nastala po tem, ko je proizvod dal na trg ali v uporabo (39. uvodna izjava Direktive 2024/2853). Sprememba proizvoda namreč zajema vse spremembe ne glede na njihovo intenzivnost ali obseg, saj Direktiva 2024/2853 glede tega ne določa omejitev, kakor je na primer določeno v primeru bistvenih sprememb proizvoda zunaj nadzora prvotnega proizvajalca (to ureja 6. člen predloga zakona, kjer je prav stopnja spremembe – torej njena bistvenost – odločilna za pripis odgovornosti osebi, ki je spremembo izvedla). Zato ostajajo pod nadzorom proizvajalca tudi spremembe, ki jih izvede tretja oseba, če jih je proizvajalec odobril ali z njimi soglašal. V takšnem primeru odgovornost za proizvod ostane v sferi prvotnega proizvajalca, ker je proizvod še vedno pod njegovim nadzorom (stališče Evropske komisije – vprašanja in odgovori, prvi sklop, september 2025).
 
Proizvajalec ohrani nadzor na podlagi 2. točke četrtega odstavka 4. člena predloga zakona tudi, kadar lahko sam ali po tretji osebi dobavlja posodobitve ali nadgradnje programske opreme. Ta določba se nanaša zlasti na digitalne proizvode in ohranja odgovornost proizvajalca, če ima možnost vplivati na proizvod s posodobitvami (npr. ko proizvajalec pametne naprave dobavi posodobitve programske opreme ali omogoči, da jih dobavi tretja oseba); na drugi strani pa to predpostavlja tudi njegovo dolžnost, da proizvod ohranja varen in ga prilagaja novim varnostnim zahtevam (19. in 51. uvodna izjava Direktive 2024/2853). Direktiva 2024/2853 izraz »lahko« (ability) ne opredeljuje posebej, zato je treba njegovo vsebino razlagati avtonomno v okviru prava Evropske unije, pri čemer je razlaga prepuščena nacionalnim sodiščem pod nadzorom Sodišča Evropske unije. Pri razlagi tega izraza je pomembno, da se ne omejuje le na dejansko izvajanje posodobitev ali nadgradenj, temveč zajema že obstoj možnosti oziroma sposobnosti proizvajalca, da takšne posodobitve ali nadgradnje zagotovi z namenom ohranjanja odgovornosti proizvajalca tudi v primerih, ko ta ohrani vpliv na delovanje ali varnost proizvoda po njegovem dajanju na trg, zlasti pri digitalnih proizvodih in proizvodih s programsko podporo (stališče Evropske komisije – vprašanja in odgovori, prvi sklop, september 2025).

K 5. členu:
V 5. členu predloga zakona se opredeljuje pojem proizvoda, pri čemer določba prenaša 4. člen (1.–4. točko) in drugi odstavek 2. člena Direktive 2024/2853. Pri tem je treba upoštevati tudi uskladitev z okvirnimi pravili prava Evropske unije o proizvodih, zlasti s Sklepom št. 768/2008/ES o skupnem okviru za trženje proizvodov in razveljavitvi Sklepa Sveta 93/465/EGS (UL L št. 218 z dne 13. 8. 2008, str. 82), ki določa skupna načela in referenčne opredelitve za sektorsko zakonodajo o proizvodih z namenom enotnega razumevanja pojma proizvoda in sorodnih pojmov v pravu Evropske unije. Za zagotavljanje skladnosti z navedenim sklepom so opredelitve izrazov v zakonu usklajene z opredelitvami v Sklepu 768/2008/ES (12. uvodna izjava Direktive 2024/2853).
 
Prvi odstavek 5. člena predloga zakona določa, kaj se šteje za proizvod. Po 1. točki so proizvodi vse premičnine, tudi če so vključene v drugo premičnino ali nepremičnino ali so z njo povezane. Takšna opredelitev zagotavlja, da velja za proizvod ne le samostojna premična stvar, kakor jo opredeljuje stvarno pravo. S tem se uveljavlja široko in tehnološko nevtralno razumevanje pojma proizvoda, glede na njegovo funkcionalno vlogo v prometu, ki omogoča celovito ureditev odgovornosti za proizvode v sodobnem gospodarskem okolju (6. uvodna izjava Direktive 2024/2853). Vključitev surovin pomeni, da so v obseg odgovornosti zajeti tudi začetni elementi proizvodnega procesa (npr. voda, plin), s čimer se preprečujejo vrzeli v odgovornosti v primerih, ko škoda izvira iz napake v osnovnih vhodnih elementih proizvodnje.
 
V 2. točki prvega odstavka 5. člena predloga zakona je kot proizvod izrecno opredeljena tudi električna energija, s čimer se ohranja ureditev iz Direktive 85/374/EGS (16. uvodna izjava Direktive 2024/2853).
 
V pojem proizvoda je pod 3. točko prvega odstavka 5. člena predloga zakona izrecno vključena tudi programska oprema, ne glede na način njene dobave ali uporabe. To zajema operacijske sisteme, strojno programsko opremo, računalniške programe, aplikacije in sisteme umetne inteligence (v nadaljnjem besedilu: UI). S tem se presega tradicionalna vezanost produktne odgovornosti na materialne stvari, kakor jih opredeljuje stvarno pravo, in se prilagaja digitalni realnosti, saj so proizvodi v digitalni dobi lahko materialni ali nematerialni. Programska oprema postaja čedalje bolj razširjena na trgu in ima čedalje pomembnejšo vlogo pri zagotavljanju varnosti proizvodov, zato je vključena v sistem odgovornosti za proizvode z napako, razvijalci oziroma izdelovalci programske opreme pa se obravnavajo kot proizvajalci. To vključuje tudi ponudnike sistemov umetne inteligence po Uredbi (EU) 2024/1689 Evropskega parlamenta in Sveta z dne 13. junija 2024 o določitvi harmoniziranih pravil o umetni inteligenci in spremembi uredb (ES) št. 300/2008, (EU) št. 167/2013, (EU) št. 168/2013, (EU) 2018/858, (EU) 2018/1139 in (EU) 2019/2144 ter direktiv 2014/90/EU, (EU) 2016/797 in (EU) 2020/1828 (Akt o umetni inteligenci, UL L št. 2024/1689 z dne 12. 7. 2024), kakor izrecno izhaja iz 13. uvodne izjave Direktive 2024/2853. Na podlagi 3. točke 3. člena Akta o umetni inteligenci »ponudnik« pomeni fizično ali pravno osebo, javni organ, agencijo ali drugo telo, ki razvije sistem UI ali model UI za splošne namene ali ima razvit sistem UI ali model UI za splošne namene ter ga da na trg oziroma da sistem UI v uporabo pod svojim imenom ali znamko, za plačilo ali brezplačno. Pojem ponudnika po Aktu o umetni inteligenci je tako vezan zlasti na razvoj oziroma naročilo razvoja in dajanje sistema UI ali modela UI na trg oziroma v uporabo pod lastnim imenom ali znamko. Za namene produktne odgovornosti se tak ponudnik, kadar je sistem UI programska oprema, ki pomeni proizvod po tem zakonu, obravnava kot proizvajalec proizvoda.
 
Ker se lahko ti izdelki dajo na trg kot samostojen proizvod ali pa se naknadno vključijo v druge proizvode kot sestavni del, za presojo odškodninske odgovornosti ni odločilno, kako je bil dobavljen ali kako se uporablja (npr. kje je shranjen oziroma dostopen – lokalno na napravi, prek omrežja ali oblaka; ali je dobavljen v okviru modela programske opreme kot storitev ipd.). Uporaba programske opreme v okviru storitve oziroma modela »programska oprema kot storitev« (Software-as-a-Service – SaaS) sama po sebi ne pomeni, da takšna programska oprema ni proizvod, saj način dobave ali uporabe proizvoda ni odločilen za njegovo opredelitev kot proizvoda. Zato se lahko programska oprema, tudi kadar se zagotavlja v okviru storitve, še vedno šteje za proizvod po predlogu tega zakona, medtem ko pojem povezane storitve zajema predvsem digitalno storitev, ki omogoča ali podpira delovanje proizvoda (stališče Evropske komisije – vprašanja in odgovori, prvi sklop, september 2025). Pri tem je treba ponudnika sistema UI razlikovati od ponudnika povezane storitve. Povezana storitev sama po sebi ni proizvod, temveč se za namene produktne odgovornosti obravnava kot sestavni del proizvoda, če so izpolnjeni pogoji iz 5. člena predloga zakona. Kadar je sestavni del povezana storitev, se pravila o odgovornosti proizvajalca sestavnega dela nanašajo tudi na ponudnika povezane storitve. S tem se preprečujejo vrzeli v odgovornosti, ki bi lahko nastale samo zato, ker je posamezna funkcionalnost proizvoda zagotovljena v obliki digitalne storitve in ne programske opreme kot samostojnega proizvoda.
 
Ureditev hkrati razlikuje med programsko opremo kot proizvodom in informacijami ali vsebino digitalnih datotek (npr. medijske datoteke, e-knjige ali izvorna koda), ki same po sebi niso proizvod (13. uvodna izjava Direktive 2024/2853).
 
Iz pojma proizvoda je v 3. točki prvega odstavka 5. člena predloga zakona izvzeta prosta in odprtokodna programska oprema, kadar ni razvita ali dana na voljo v okviru gospodarske dejavnosti. Namen te izjeme je spodbujanje inovacij in razvoja, saj gre za programsko opremo, katere izvorna koda je javno dostopna, tako da lahko uporabniki do nje ali njene spremenjene različice prosto dostopajo, vsebuje pa tudi dovoljenja, ki vsakemu omogočajo njeno uporabo, kopiranje, distribucijo, proučevanje, spreminjanje in izboljševanje. Programska oprema, razvita ali dana na voljo pod takšnimi pogoji, se praviloma ne šteje za proizvod, dan na trg, prav tako pa se razvoj ali prispevanje k njej ne šteje za omogočanje dostopnosti na trgu. Če je prosta in odprtokodna programska oprema zagotovljena v odprtih odložiščih oziroma jih dobavlja neprofitna organizacija, ne gre za omogočanje njene dostopnosti na trgu oziroma dobavo v poslovnem okviru, razen če se njeno zagotavljanje ali dobava izvaja v okviru gospodarske dejavnosti (14. uvodna izjava Direktive 2024/2853). Izjema za prosto in odprtokodno programsko opremo pa se ne uporablja, kadar se taka programska oprema dobavlja v okviru gospodarske dejavnosti. To velja zlasti v primerih, ko se programska oprema dobavlja za plačilo ali v zameno za osebne podatke, ki se ne uporabljajo izključno za izboljšanje varnosti, združljivosti ali interoperabilnosti programske opreme. V takšnih primerih se šteje, da je programska oprema dana na trg v okviru gospodarske dejavnosti, zato se zanjo uporablja ureditev odgovornosti za proizvode z napako (14. uvodna izjava Direktive 2024/2853). Tudi kadar je prosta in odprtokodna programska oprema razvita ali dana na voljo zunaj okvira gospodarske dejavnosti, lahko postane predmet odgovornosti v okviru te ureditve, če jo proizvajalec vključi kot sestavni del svojega proizvoda in jo kot takšno da na trg. V takšnem primeru je za škodo, ki jo povzroči napaka te programske opreme, odgovoren proizvajalec končnega proizvoda, saj je ta programsko opremo vključil v proizvod in jo na trgu ponudil kot del celote. Nasprotno pa razvijalec takšne programske opreme praviloma ni odgovoren, ker ne izpolnjuje pogojev za dajanje proizvoda ali sestavnega dela na trg v okviru gospodarske dejavnosti (15. uvodna izjava Direktive 2024/2853).
 
V 4. točki prvega odstavka 5. člena predloga zakona se določa, da so proizvodi tudi digitalne proizvodne datoteke s funkcionalnimi informacijami, potrebnimi za izdelavo materialnega predmeta z omogočanjem avtomatiziranega nadzora strojev ali orodij, kot so vrtalniki, stružnice, rezkalni stroji in 3D-tiskalniki. S tem so v predlogu zakona zajete nove oblike proizvodnje, pri katerih je digitalni zapis bistven za nastanek fizičnega proizvoda, saj lahko napaka v digitalni datoteki povzroči nastanek škode prek fizičnega proizvoda, izdelanega na njeni podlagi. Tako na primer datoteka z računalniško podprto zasnovo (CAD), v kateri je napaka in ki se uporabi za izdelavo 3D-tiskanega izdelka, ki povzroči škodo, pomeni podlago za odgovornost po tem zakonu, če je bila taka datoteka razvita ali dana na voljo v okviru gospodarske dejavnosti (16. uvodna izjava Direktive 2024/2853). Takšna ureditev preprečuje pravne vrzeli v primerih, ko škoda izvira iz digitalnega elementa proizvodnega procesa.
 
Drugi odstavek 5. člena predloga zakona opredeljuje sestavni del proizvoda kot vsak materialni ali nematerialni element, skupaj s surovinami in povezanimi storitvami, ki je vključen v proizvod ali je z njim povezan. Namen določbe je zagotoviti, da vključitev posameznih elementov v končni proizvod ne vpliva na njihovo pravno relevantnost v okviru odgovornosti za proizvode z napako. Takšna ureditev je posebej pomembna pri kompleksnih proizvodih, katerih delovanje je odvisno od številnih komponent, vključno s programsko opremo in digitalnimi storitvami, ter odraža zahtevo, da so v sistem odgovornosti vključene vse osebe, ki sodelujejo v proizvodnem procesu in prispevajo k tveganju za nastanek škode (36. uvodna izjava Direktive 2024/2853). Opredelitvi proizvoda in sestavnega dela proizvoda se vsebinsko razlikujeta, pri čemer je pojem sestavnega dela širši. Poleg materialnih in nematerialnih elementov namreč zajema tudi povezane storitve, ki same po sebi ne pomenijo proizvoda po prvem odstavku tega člena, lahko pa pomenijo njegov sestavni del, če so vključene v proizvod ali z njim medsebojno povezane. Iz tega izhaja, da se tudi ponudnik povezane storitve šteje za proizvajalca sestavnega dela. Pojem povezane storitve je namenjen zajemu digitalnih storitev, ki so potrebne za delovanje proizvoda in bi sicer ostale zunaj področja uporabe predloga zakona le zato, ker gre formalno za storitve. Namen ureditve je tako preprečiti vrzeli v odgovornosti pri sodobnih digitalnih in povezanih proizvodih. Prav zato sta obe opredelitvi nujni in se med seboj dopolnjujeta (stališče Evropske komisije – vprašanja in odgovori, prvi sklop, september 2025).
 
Tretji odstavek 5. člena predloga zakona opredeljuje izraz povezane storitve. Gre za digitalno storitev, ki je tako vključena v proizvod ali z njim medsebojno povezana, da ta brez nje ne more opravljati svoje funkcije ali več svojih funkcij (t. i. hibridni proizvod). Primeri povezanih storitev vključujejo zlasti stalno zagotavljanje prometnih podatkov v navigacijskih sistemih, storitve spremljanja zdravja ali telesne dejavnosti uporabnika, ki temeljijo na senzorjih fizičnega proizvoda, storitve nadzora in uravnavanja delovanja pametnih naprav (npr. temperature pri pametnem hladilniku) ter storitve glasovnih pomočnikov, ki omogočajo upravljanje oziroma nadzor proizvoda z uporabo glasovnih ukazov. Čeprav storitve kot take ne spadajo v področje uporabe direktive, se vključene ali medsebojno povezane digitalne storitve zaradi njihovega odločilnega vpliva na varnost proizvoda obravnavajo kot sestavni deli proizvoda, če so pod nadzorom proizvajalca. Varnost proizvoda je namreč v digitalni dobi pogosto odvisna ne le od fizičnih komponent, temveč tudi od digitalnih funkcionalnosti in stalnih storitev, ki spremljajo proizvod skozi njegov življenjski cikel. Nasprotno pa storitve dostopa do interneta ne spadajo med povezane storitve, saj niso pod nadzorom proizvajalca. Zato bi bilo nerazumno, da bi bil proizvajalec odgovoren za pomanjkljivosti teh storitev. Vendar pa se lahko proizvod kljub temu šteje za okvarjenega, če zaradi odvisnosti od internetne povezljivosti ne zagotavlja varnosti ob morebitni izgubi povezave (17. uvodna izjava Direktive 2024/2853).

K 6. členu:
V 6. členu predloga zakona je opredeljen pojem proizvajalca kot glavne odgovorne osebe v sistemu objektivne odgovornosti za proizvode z napako ter urejene pravne posledice bistvenih sprememb proizvoda po tem, ko je dan na trg ali v uporabo. Z določbo se prenašata 4. člen (zlasti 10. in 18. točka) ter 8. člen Direktive 2024/2853.
 
Prvi odstavek 6. člena predloga zakona določa krog oseb, ki se štejejo za proizvajalca. Proizvajalec je vsaka oseba, ki proizvod razvije, izdela ali proizvede, pri čemer izraz razvoj zajema tudi razvijalce ali izdelovalce programske opreme, vključno s ponudniki umetnointeligenčnih sistemov iz Akta o umetni inteligenci (13. uvodna izjava Direktive 2024/2853). Takšna opredelitev odraža tehnološko nevtralnost ureditve, saj lahko na varnost proizvoda odločilno vplivajo tudi razvijalci digitalnih komponent. Uporaba različnih glagolov pri opredelitvi proizvajalca v 1., 2. in 3. točki prvega odstavka 6. člena predloga zakona je namenska, saj tako zajame proizvode in gospodarske dejavnosti v sodobnih dobavnih in proizvodnih verigah. Posamezni izrazi zato niso uporabljeni naključno, temveč odražajo razlike med različnimi vrstami proizvodov in vlogami gospodarskih subjektov pri njihovem nastanku. Programska oprema je praviloma »razvita« (developed), in ne proizvedena, jabolko je »pridelano« oziroma »proizvedeno« (produced), in ne izdelano, medtem ko je stroj običajno »izdelan« (manufactured). Prav tako je lahko proizvod zasnovan (designed) pri eni osebi, dejansko izdelan pa pri drugi. Namen takšne terminološke raznolikosti je zagotoviti, da ureditev zajame vse gospodarske subjekte v vrednostni verigi, od tistega, ki proizvod zasnuje ali razvije, do tistega, ki ga dejansko izdela ali da na trg.
 
Proizvajalec je tudi oseba, ki naroči zasnovo ali izdelavo proizvoda, saj s tem daje vtis, da je vključena v proizvodni proces ali da prevzame odgovornost zanj (36. uvodna izjava Direktive 2024/2853). Takšna ureditev zagotavlja, da odgovornost zajame vse gospodarske subjekte, ki sodelujejo v proizvodnem procesu in prispevajo k tveganju za nastanek škode. 2. točka prvega odstavka 6. člena predloga zakona se nanaša na osebo, ki »naroči zasnovo ali izdelavo proizvoda« (has a product designed or manufactured), se s svojim imenom, znamko ali drugim razlikovalnim znakom na proizvodu predstavlja kot njegov proizvajalec ali naroči tretji osebi, da na proizvodu navede njeno ime, znamko ali drug razlikovalni znak (t. i. kvaziproizvajalec). Ta določba zajema predvsem primere, ko oseba sama ne izvaja proizvodnega procesa, temveč organizira ali naroči zasnovo oziroma izdelavo proizvoda pri tretji osebi in nato proizvod trži pod svojim imenom ali znamko, saj s tem daje vtis, da je vključena v proizvodni proces ali da prevzame odgovornost zanj. Gre torej za primere pogodbenega modela proizvodnje oziroma outsourcinga, pri katerem gospodarski subjekt ohranja nadzor nad proizvodom in njegovim trženjem, čeprav ga fizično izdela druga oseba (36. uvodna izjava Direktive 2024/2853, stališče Evropske komisije – vprašanja in odgovori, prvi sklop, september 2025). Glede na opredelitev proizvoda iz 5. člena predloga zakona se za proizvajalca po tem zakonu šteje tudi proizvajalec sestavnega dela. Če proizvajalec v končni proizvod vključi sestavni del z napako, ki ga je izdelal drug proizvajalec, lahko oškodovanec na podlagi splošnega pravila zahteva odškodnino za isto škodo tako od proizvajalca končnega proizvoda kot od proizvajalca sestavnega dela. Kadar pa je sestavni del v proizvod vključen zunaj nadzora njegovega proizvajalca, lahko oškodovanec odškodnino zahteva od proizvajalca sestavnega dela, če ta pomeni proizvod po tem zakonu (36. uvodna izjava Direktive 2024/2853).
 
V 3. točki prvega odstavka 6. člena predloga zakona je določeno, da se za proizvajalca šteje tudi oseba, ki proizvod razvije ali izdela za lastno uporabo. S tem se preprečuje izključitev odgovornosti v primerih, ko proizvod ni namenjen trženju, vendar lahko kljub temu povzroči škodo, zlasti v okviru poklicne ali druge organizirane dejavnosti.
 
Drugi odstavek 6. člena predloga zakona ureja pravne posledice bistvenih sprememb proizvoda po tem, ko je bil ta dan na trg ali v uporabo. Določeno je, da se oseba, ki proizvod brez soglasja proizvajalca bistveno spremeni in ga nato znova da na trg ali v uporabo, šteje za proizvajalca spremenjenega proizvoda, bistveno spremenjeni proizvod, ki je nato dostopen na trgu ali dan v uporabo, pa se šteje za novi proizvod. Uporaba nedoločnega člena v besedni zvezi »šteje za proizvajalca« pomeni, da takšna oseba postane eden od proizvajalcev proizvoda, zoper katerega lahko oškodovanec uveljavlja odškodninski zahtevek (stališče Evropske komisije – vprašanja in odgovori, prvi sklop, september 2025).
 
Tretji odstavek 6. člena predloga zakona določa, da se za bistveno spremembo šteje poseg, kot to primarno določajo pravila prava Evropske unije in nacionalnega prava o varnosti proizvodov (npr. Uredba (EU) 2023/988 Evropskega parlamenta in Sveta z dne 10. maja 2023 o splošni varnosti proizvodov, spremembi Uredbe (EU) št. 1025/2012 Evropskega parlamenta in Sveta in Direktive (EU) 2020/1828 Evropskega parlamenta in Sveta ter razveljavitvi Direktive 2001/95/ES Evropskega parlamenta in Sveta in Direktive Sveta 87/357/EGS (Splošna uredba o varnosti proizvodov, UL L št. 135 z dne 23. 5. 2023, str. 1), Akt o umetni inteligenci, Uredba (EU) 2017/745 Evropskega parlamenta in Sveta z dne 5. aprila 2017 o medicinskih pripomočkih, spremembi Direktive 2001/83/ES, Uredbe (ES) št. 178/2002 in Uredbe (ES) št. 1223/2009 ter razveljavitvi direktiv Sveta 90/385/EGS in 93/42/EGS (UL L št. 117 z dne 5. 4. 2017, str. 1), Uredba (EU) 2023/1230 Evropskega parlamenta in Sveta z dne 14. junija 2023 o strojih in razveljavitvi Direktive 2006/42/ES Evropskega parlamenta in Sveta ter Direktive Sveta 73/361/EGS (UL L št. 165 z dne 29. 6. 2023, str. 1)). Če že sprejeta pravila za konkretni proizvod ne določajo meril oziroma praga bistvene spremembe, se uporabi subsidiarno merilo. V skladu z njim se bistvenost spremembe presoja glede na njen vpliv na prvotno predvidene funkcije proizvoda, njegovo skladnost z veljavnimi varnostnimi zahtevami ali na spremembe njegovega profila tveganja (39. uvodna izjava Direktive 2024/2853, stališče Evropske komisije – vprašanja in odgovori, drugi sklop, december 2025).
 
Pri tem velja, da gospodarski subjekti, ki izvajajo le popravila ali druge posege, ki ne pomenijo bistvene spremembe, ne postanejo proizvajalci in niso odgovorni po režimu v predlogu zakona. V teh primerih je prav stopnja spremembe, torej njena bistvenost, odločilna za pripis odgovornosti osebi, ki je poseg izvedla. Ta ureditev odraža prehod z linearnega na krožno gospodarstvo, v katerem so proizvodi zasnovani trajneje, namenjeni ponovni uporabi, so obnovljivi, popravljivi in nadgradljivi, saj Evropska unija v sklopu Novega akcijskega načrta za krožno gospodarstvo (sporočilo Komisije z dne 11. marca 2020 z naslovom Novi akcijski načrt za krožno gospodarstvo – za čistejšo in konkurenčnejšo Evropo) spodbuja inovativne in trajnostne oblike proizvodnje in potrošnje, ki podaljšujejo uporabnost proizvodov in njihovih sestavnih delov (39. uvodna izjava Direktive 2024/2853; stališče Evropske komisije – vprašanja in odgovori, prvi sklop, september 2025).
 
Če je bistvena sprememba izvedena zunaj nadzora prvotnega proizvajalca, odgovornost za varnost in skladnost proizvoda prevzame oseba, ki je spremembo izvedla, saj z njo prevzame tudi nadzor nad proizvodom. Nasprotno pa prvotni proizvajalec ostane odgovoren, kadar bistveno spremembo izvede sam ali je ta izvedena pod njegovim nadzorom. Odgovornosti se ne more razbremeniti z utemeljitvijo, da je napaka nastala po tem, ko je bil proizvod dan na trg ali v uporabo, kar je urejeno v drugem odstavku 9. člena predloga zakona (39. uvodna izjava Direktive 2024/2853). Takšna ureditev zagotavlja pravično porazdelitev tveganja v sodobnih proizvodnih in poslovnih modelih ter preprečuje, da bi oškodovanec nosil breme razmejevanja odgovornosti med različnimi osebami, ki sodelujejo pri nastanku ali spremembi proizvoda. Pravila veljajo ne glede na obliko spremembe, zato zajemajo tudi spremembe, izvedene s programsko opremo (npr. posodobitve, nadgradnje, samoučeči se sistemi umetne inteligence), s čimer se zagotavlja tehnološko nevtralna obravnava. Kadar se bistvena sprememba uvede s posodobitvami ali nadgradnjami programske opreme ali zaradi stalnega učenja umetnointeligenčnega sistema, se šteje, da je bistveno spremenjeni proizvod na voljo na trgu ali dan v uporabo v trenutku, ko je sprememba dejansko uvedena (40. uvodna izjava Direktive 2024/2853).

K 7. členu:
Člen opredeljuje ključne izraze, povezane z vstopom proizvoda v pravni promet, ki so odločilni za določitev začetka odgovornosti proizvajalca in presojo varnosti proizvoda. Z določbo se prenaša 4. člen (7., 8. in 9. točka) Direktive 2024/2853.
 
Prvi odstavek 7. člena predloga zakona opredeljuje dajanje proizvoda na trg kot prvo omogočanje njegove dostopnosti na trgu Evropske unije. Ta trenutek je ključen za začetek presoje odgovornosti za proizvod z napako, saj se varnost proizvoda praviloma presoja glede na stanje ob njegovem dajanju na trg.
 
Drugi odstavek 7. člena predloga zakona opredeljuje, da omogočanje dostopnosti proizvoda na trgu pomeni dobavo proizvoda za distribucijo, porabo ali uporabo na trgu Evropske unije v okviru gospodarske dejavnosti, ne glede na to, ali gre za odplačno ali neodplačno dobavo. Bistveno je, da se dobava opravi v okviru gospodarske dejavnosti, zato so izključene povsem zasebne, nepoklicne transakcije. Po drugi strani pa so vključene brezplačne dobave, na primer proizvodov, dobavljenih v okviru kampanje sponzoriranja, ali proizvodov, izdelanih za opravljanje storitev, financiranih iz javnih sredstev, ker je ta način dobave še vedno gospodarske ali poslovne narave (26. uvodna izjava Direktive 2024/2853).
 
Tretji odstavek 7. člena predloga zakona dajanje proizvoda v uporabo opredeljuje kot prvo uporabo proizvoda v Evropski uniji v okviru gospodarske dejavnosti, kadar proizvod pred tem ni bil dan na trg. Določba zajema primere, ko proizvod ne vstopi v promet prek distribucije, temveč se neposredno uporabi, na primer kadar proizvajalec proizvod sam namesti ali uporabi (npr. dvigala, stroji ali medicinski pripomočki; 26. uvodna izjava Direktive 2024/2853). V takšnih primerih trenutek prve uporabe nadomesti trenutek dajanja na trg kot točko za presojo odgovornosti.

K 8. členu:
Določba 8. člena predloga zakona opredeljuje temeljni pojem napake proizvoda, ki je osrednji element objektivne odgovornosti za proizvode z napako. Gre za prenos 7. člena Direktive 2024/2853.
 
Prvi odstavek 8. člena predloga zakona proizvod z napako opredeljuje kot proizvod, ki ne zagotavlja varnosti, ki jo oseba upravičeno pričakuje ali ki se zahteva na podlagi prava Evropske unije ali slovenskega pravnega reda. Določba vzpostavlja dvojni standard presoje. V prvem delu prvega odstavka 8. člena predloga zakona je določen objektivni standard pričakovane varnosti – ta vključuje objektivno analizo varnosti, ki jo upravičeno pričakuje širša javnost (in ne upravičena pričakovanja določene osebe). Pri oceni upravičenih varnostnih pričakovanj se na podlagi drugega odstavka 8. člena predloga zakona med drugim upoštevajo predvideni namen, razumno predvidljiva uporaba, predstavitev ter objektivne značilnosti in lastnosti proizvoda, vključno z njegovo pričakovano življenjsko dobo, ter posebne zahteve skupine uporabnikov, ki jim je proizvod namenjen. Drugi del prvega odstavka 8. člena predloga zakona pa določa normativni standard varnosti, kakor izhaja iz veljavnih predpisov. S tem se ohranja temeljno izhodišče produktne odgovornosti, da je presoja obstoja napake osredotočena na neobstoj varnosti proizvoda, in ne na ustreznost njegove uporabe (30. uvodna izjava Direktive 2024/2853).
 
Drugi odstavek 8. člena predloga zakona podrobneje opredeljuje standard iz prvega odstavka z določitvijo, da se pri presoji obstoja napake v okviru objektivne analize varnosti upoštevajo vse okoliščine, pri čemer jih primeroma našteva. V 1. točki drugega odstavka 8. člena predloga zakona je določeno, da se upoštevajo predstavitev in značilnosti proizvoda, vključno z označevanjem, zasnovo, tehničnimi lastnostmi, sestavo, embalažo ter navodili za montažo, namestitev, uporabo in vzdrževanje, ki določajo tudi namembnost proizvoda. Vendar pa se proizvajalec ne more izogniti odgovornosti za proizvod z napako le z opozorili ali drugimi informacijami o proizvodu, saj je treba obstoj napake presojati na podlagi standarda varnosti, ki jo upravičeno pričakuje širša javnost. Zato se odgovornosti ni mogoče izogniti na primer le z navedbo vseh mogočih stranskih učinkov proizvoda (31. uvodna izjava Direktive 2024/2853).
 
V 2. točki drugega odstavka 8. člena predloga zakona je določeno, da se upošteva razumno predvidljiva uporaba proizvoda. Ta vključuje tudi določene oblike nepravilne ali napačne uporabe, če ta ni nerazumna v določenih okoliščinah uporabe oziroma je predvidljiva (npr. ravnanje uporabnika naprav zaradi pomanjkanja zbranosti ali obnašanje nekaterih skupin uporabnikov, kot so otroci; 31. uvodna izjava Direktive 2024/2853).
 
V 3. točki drugega odstavka 8. člena predloga zakona je določeno, da se pri presoji obstoja napake upošteva tudi učinek sposobnosti proizvoda za nadaljnje učenje ali pridobivanje novih funkcij po njegovem dajanju na trg ali v uporabo ter kakšen vpliv ima to na varnost proizvoda. Ta okoliščina je posledica posebnosti umetne inteligence in digitalnih proizvodov. S tem se izraža upravičeno pričakovanje, da so programska oprema in vgrajeni algoritmi proizvoda zasnovani tako, da preprečujejo njegovo nevarno delovanje. Če proizvod kljub temu deluje nepričakovano, bi moral proizvajalec, ki je oblikoval proizvod, ostati odgovoren za takšno delovanje (32. uvodna izjava Direktive 2024/2853).
 
V 4. točki drugega odstavka 8. člena predloga zakona je določena okoliščina razumno predvidljivega vpliva drugih proizvodov na obravnavani proizvod, kadar se lahko pričakuje, da se bodo uporabljali skupaj z njim, vključno z njihovo medsebojno povezovo. Ker so medsebojno povezani proizvodi čedalje bolj razširjeni (npr. sistemi pametnega doma), presoja napake upošteva tudi to okoliščino (32. uvodna izjava Direktive 2024/2853).
 
V 5. točki drugega odstavka 8. člena predloga zakona je določena okoliščina, da se pri presoji napake upošteva trenutek, ko je bil proizvod dan na trg ali v uporabo, oziroma trenutek, ko preneha nadzor proizvajalca nad proizvodom, saj so v digitalni dobi številni proizvodi še vedno pod nadzorom proizvajalca tudi po tem, ko so dani na trg (32. uvodna izjava Direktive 2024/2853).
 
V 6. točki drugega odstavka 8. člena predloga zakona je določeno, da se pri oceni napake proizvoda upoštevajo tudi ustrezne varnostne zahteve, in sicer z namenom, da se pri določanju varnosti, ki jo oseba lahko pričakuje, upošteva ustreznost zakonodaje o varnosti proizvodov in nadzoru trga. Upoštevajo se ustrezne varnostne zahteve za proizvod, vključno z varnostnimi zahtevami za kibernetsko varnost, saj ima proizvod lahko napako tudi zaradi ranljivosti v zvezi s kibernetsko varnostjo, kar lahko omogoči posege tretjih oseb in ogrozi varnost uporabnikov (npr. ko ne izpolnjuje varnostnih kibernetskih zahtev; 32., 34., 51. in 55. uvodna izjava Direktive 2024/2853).
 
V 7. točki drugega odstavka 8. člena predloga zakona je določeno, da se v povezavi s presojo napake upoštevajo tudi odpoklici ali drugi varnostni ukrepi pristojnih organov, proizvajalcev ali drugih odgovornih oseb iz III. poglavja predloga zakona, saj se upošteva zakonodaja o varnosti proizvodov in nadzoru trga pri določanju varnosti, ki jo oseba lahko pričakuje. Takšni ukrepi sami po sebi ne pomenijo avtomatične domneve napake, so pa pomembna okoliščina pri presoji obstoja napake (34. uvodna izjava Direktive 2024/2853).
 
V 8. točki drugega odstavka 8. člena predloga zakona se določa okoliščina posebnih potreb skupin uporabnikov, ki jim je proizvod namenjen. Nekateri proizvodi z visoko stopnjo varnostnih pričakovanj (npr. medicinski pripomočki za vzdrževanje življenjskih funkcij, na primer srčni spodbujevalniki) so lahko posebno veliko tveganje za povzročitev škode ljudem. Zato so varnostna pričakovanja še posebej velika. Da se omogoči upoštevanje navedenih posebnih pričakovanj uporabnikov v takih primerih, lahko sodišča razsodijo o napaki proizvoda, ne da bi ugotovili njegovo dejansko napako, če ta spada v isto proizvodno serijo kot proizvod, za katerega je že dokazano, da ima napako (30. uvodna izjava Direktive 2024/2853; Sodba Sodišča Evropske unije z dne 5. marca 2015, Boston Scientific Medizintechnik GmbH v AOK Sachsen-Anhalt – Die Gesundheitskasse and Betriebskrankenkasse RWE, primera C-503/13 in C-504/13).
 
V 9. točki drugega odstavka 8. člena predloga zakona je določeno, da se v primeru proizvoda, katerega namen je preprečevanje škode, pri presoji obstoja napake proizvoda upošteva tudi vsako neizpolnjevanje tega namena (npr. če opozorilni mehanizem, kot je detektor dima, ne izpolnjuje svojega namena).
 
Kakor določa tretji odstavek 8. člena predloga zakona, se ne šteje, da ima proizvod napako le zato, ker je bil pozneje dan na trg boljši proizvod ali njegova izboljšana različica. S tem se ohranja načelo, uveljavljeno že v prejšnji ureditvi (6. člen Direktive 85/374/EGS), ki preprečuje retroaktivno presojo varnosti na podlagi poznejšega tehnološkega razvoja. Takšna ureditev je v interesu izbire potrošnikov ter spodbujanja inovacij, raziskav in dostopa do novih tehnologij. Podobno se zaradi dobave posodobitev ali nadgradenj proizvoda ne bi smelo sklepati, da ima njegova prejšnja različica napako (35. uvodna izjava Direktive 2024/2853).

K 9. členu:
V 9. členu predloga zakona se določa časovni referenčni okvir za presojo napake proizvoda. Prvi odstavek člena določa temeljno pravilo, da je za presojo napake odločilen trenutek, ko je bil proizvod dan na trg ali v uporabo, kakor je opredeljeno v 7. členu predloga zakona. Za proizvajalca je to običajno trenutek, ko proizvod zapusti njegov nadzor, za distributerje pa trenutek, ko proizvod da na voljo na trgu (50. uvodna izjava Direktive 2024/2853). Ta določba nadaljuje tradicionalno izhodišče produktne odgovornosti, po katerem se varnost proizvoda presoja glede na njegovo stanje ob vstopu v pravni promet, saj tedaj praviloma zapusti sfero proizvajalčevega nadzora in ta izgubi možnost vplivanja na njegove lastnosti. Gre za časovno objektivizirani standard, ki proizvajalcem zagotavlja pravno predvidljivost in preprečuje retroaktivno presojo varnosti proizvoda glede na poznejši tehnološki razvoj. Hkrati je ta časovna točka tesno povezana z možnostjo razbremenitve odgovornosti proizvajalca in drugih odgovornih oseb, kar podrobneje ureja 10. člen predloga zakona.
 
Drugi odstavek 9. člena predloga zakona uvaja odstop od klasičnega pravila iz prvega odstavka člena. Če proizvajalec ohrani nadzor nad proizvodom tudi po tem, ko je bil ta dan na trg ali v uporabo, se čas presoje premakne na trenutek, ko proizvod preneha biti pod njegovim nadzorom. Ta določba temelji na spoznanju, da digitalne tehnologije proizvajalcem omogočajo vplivanje na proizvod tudi po njegovem dajanju na trg ali v uporabo. Zato proizvajalec ostaja odgovoren za napake, ki nastanejo po tem trenutku, če izvirajo iz programske opreme ali povezanih storitev, ki so pod njegovim nadzorom. To velja ne glede na obliko teh elementov, bodisi kot posodobitve, nadgradnje ali algoritmi strojnega učenja (50. uvodna izjava Direktive 2024/2853).

K 10. členu:
Z 10. členom predloga zakona se določajo razlogi, na podlagi katerih se lahko proizvajalec razbremeni odgovornosti za škodo, povzročeno s proizvodom z napako, in prenaša 11. člen Direktive 2024/2853. Takšna ureditev temelji na načelu pravične porazdelitve tveganja med proizvajalcem in oškodovancem, saj je treba proizvajalca in druge osebe izvzeti iz odgovornosti v primerih, ko glede na namen ureditve njihova odgovornost ne bi bila utemeljena, če lahko dokažejo obstoj posebnih razbremenilnih okoliščin (49. uvodna izjava Direktive 2024/2853). Razbremenilne razloge iz 10. člena predloga zakona uveljavlja toženec oziroma odgovorna oseba in posledično nosi dokazno breme za njihov obstoj in izpolnjevanje vseh pogojev za njihovo uporabo (tako dejanske okoliščine, na katerih temelji posamezni razbremenilni razlog, kot tudi dokazovanje izpolnitve pogojev za njegovo uporabo; stališče Evropske komisije – vprašanja in odgovori, prvi sklop, september 2025).
 
V 1. točki prvega odstavka 10. člena predloga zakona je določeno, da proizvajalec ni odgovoren za škodo, ki jo je povzročil proizvod z napako, če dokaže, da proizvoda ni dal na trg ali v uporabo, tj. v primerih, ko lahko dokažejo, da je oseba, ki ni proizvajalec, povzročila, da je proizvod zapustil proizvodni postopek proti njihovi volji (npr. zaradi protipravnega ravnanja tretje osebe; 49. uvodna izjava Direktive 2024/2853).
 
V 2. točki prvega odstavka 10. člena predloga zakona je urejena razbremenitev odgovornosti v primeru, ko je verjetno, da napaka ni obstajala, ko je bil proizvod dan na trg ali v uporabo, oziroma da je napaka nastala šele pozneje (t. i. naknadno nastale napake zaradi nepravilne uporabe, posegov tretjih oseb, staranja proizvoda ipd.). Določba odraža časovno omejitev odgovornosti proizvajalca, ki je vezana na trenutek, ko je proizvod dan na trg ali v uporabo, za distributerja pa na trenutek omogočanja dostopnosti proizvoda na trgu, kar ureja tretji odstavek 12. člena predloga zakona. Ker se presoje napake navezuje na časovno točko dajanja proizvoda na trg ali v uporabo, zajema možnost dokazovanja negativnega dejstva, tj. da je verjetno, da napaka, ki je povzročila škodo je bil proizvod dan na trg ali v uporabo, in tudi dokazovanje pozitivnega dejstva, tj. da je verjetno, da je napaka nastala po tem, ko je bil proizvod dan na trg ali v uporabo. Vendar pa se ta razbremenitev omejuje v primerih, ko proizvajalec ohrani nadzor nad proizvodom po tem času, saj je odgovoren tudi za napake, ki nastanejo pozneje, če izvirajo iz njegove sfere nadzora, kot je ta opredeljen v četrtem odstavku 4. člena predloga zakona. To podrobneje ureja drugi odstavek 10. člena zakona.
 
V 3. točki prvega odstavka 10. člena predloga zakona je določeno, da proizvajalec ni odgovoren, če je napaka posledica skladnosti proizvoda s prisilnimi pravnimi zahtevami. Gre za primere, ko prav pravna ureditev zahteva določeno lastnost proizvoda, ki se pozneje izkaže za vzrok njegove napake (49. uvodna izjava Direktive 2024/2853). V takem primeru proizvajalcu ni mogoče pripisati odgovornosti, saj mu je zahteva po skladnosti s pravnimi zahtevami onemogočila drugačno ravnanje.
 
V 4. točki prvega odstavka 10. člena predloga zakona je določeno, da proizvajalec ni odgovoren v primeru t. i. obrambe razvojnega tveganja, ki vnaša v presojo odgovornosti pravično porazdelitev tveganja med proizvajalca in oškodovance. Proizvajalec se lahko razbremeni, če dokaže, da je bilo v obdobju, ko je bil proizvod pod njegovim nadzorom, stanje znanstvenih in tehničnih dognanj, določeno glede na najnaprednejšo raven objektivnega dostopnega znanja, in ne glede na dejansko znanje tega gospodarskega subjekta takšno, da obstoja napake ni bilo mogoče odkriti (52. uvodna izjava Direktive 2024/2853). Pri tem se upošteva objektivni standard, ne pa subjektivno znanje konkretnega proizvajalca.
 
Drugi odstavek 10. člena predloga zakona omejuje možnost izvzetja iz odgovornosti proizvajalca na podlagi 2. točke prvega odstavka tega člena, ko je verjetno, da napaka, ki je povzročila škodo, ni obstajala, ko je bil proizvod dan na trg ali v uporabo. Proizvajalec se ne more razbremeniti odgovornosti za napake, ki nastanejo po tem trenutku, če ohranja nadzor in je napaka posledica določenih dejavnikov. Tako je odgovoren tudi za napake, ki nastanejo pozneje, če izvirajo iz njegove sfere nadzora, kakor je določeno tudi v drugem odstavku 9. člena predloga zakona. Posamezni sodobni proizvodi, zlasti digitalni, namreč proizvajalcu omogočajo vpliv na njihovo delovanje tudi po tem, ko so dani na trg ali v uporabo. Zato je odgovornost proizvajalca razširjena tudi na pozneje nastale napake, če izvirajo iz sfere njegovega nadzora in so posledica povezanih storitev, programske opreme, opustitve potrebnih varnostnih posodobitev ali bistvene spremembe proizvoda. Še posebej digitalne tehnologije proizvajalcem omogočajo, da izvajajo nadzor po tem, ko je proizvod dan na trg ali v uporabo, zato morajo prav proizvajalci teh proizvodov ostati odgovorni za napake, ki nastanejo zaradi programske opreme ali povezanih storitev pod njihovim nadzorom, ne glede na to, ali gre za posodobitve, nadgradnje ali algoritme strojnega učenja (50. uvodna izjava Direktive 2024/2853). Gre za značilne vire tveganja v digitalnem okolju, pri katerih proizvajalec ohranja dejanski vpliv na varnost proizvoda, pri čemer so izrecno vključene posebnosti zasnove digitalnih proizvodov, ki omogočajo uvajanje sprememb prek povezanih storitev ali sprememb programske opreme, vključno z nadgradnjami in opustitvijo varnostnih nadgradenj, saj se v teh primerih uporabljajo ista načela kakor pri spremembah, izvedenih na druge načine. Čeprav Direktiva 2024/2853 ne nalaga obveznosti zagotavljanja posodobitev ali nadgradenj proizvoda proizvajalcem, so ti odgovorni na podlagi prava Evropske unije za varnost proizvodov v njihovem celotnem življenjskem ciklu (na primer na podlagi Uredbe 2017/745 o medicinskih pripomočkih). Zato ne bi smeli biti izvzeti iz odgovornosti niti za škodo, ki jo povzročijo njihovi proizvodi z napako, kadar je napaka posledica opustitve zagotavljanja varnostnih posodobitev ali nadgradenj programske opreme, potrebnih za odpravo ranljivosti proizvoda zaradi nastajajočih tveganj za kibernetsko varnost. Če napaka proizvoda vključuje neobstoj posodobitev ali nadgradenj programske opreme, potrebnih za odpravo ranljivosti v zvezi s kibernetsko varnostjo in za ohranjanje varnosti proizvoda, proizvajalec ostaja odgovoren za škodo, ki nastane zaradi takšne napake. Take ranljivosti lahko namreč vplivajo na proizvod tako, da povzročijo škodo. Če pa dobava ali namestitev take programske opreme ni pod nadzorom proizvajalca, npr. kadar lastnik proizvoda ne namesti posodobitve ali nadgradnje, dobavljene za zagotavljanje ali ohranjanje ravni varnosti proizvoda, proizvajalec ni odgovoren za poznejše napake, nastale zaradi takih posegov tretjih oseb (51. uvodna izjava Direktive). Kadar se s posodobitvami ali nadgradnjami programske opreme ali zaradi stalnega učenja umetnointeligenčnega sistema uvede bistvena sprememba proizvoda, se šteje, da je bistveno spremenjeni proizvod na voljo na trgu ali dan v uporabo v trenutku, ko je ta sprememba dejansko uvedena (39. uvodna izjava Direktive 2024/2853). Ureditev tako sledi cilju zagotavljanja visoke ravni varstva oškodovancev ob hkratnem upoštevanju legitimnih interesov proizvajalcev ter preprečuje, da bi se ti izognili odgovornosti v primerih, ko nadzor nad proizvodom ohranjajo tudi po tem, ko je dan na trg.
 
V tretjem odstavku 10. člena predloga zakona je določeno, da proizvajalec sestavnega dela ni odgovoren, kadar je bil ta sestavni del vključen v proizvod, ki je pod nadzorom proizvajalca, ali je bil z njim medsebojno povezan in je povzročil napako tega proizvoda, če dokaže, da je napaka proizvoda, v katerega je bil sestavni del vključen, nastala zaradi zasnove proizvoda ali navodil, ki jih je proizvajalec tega proizvoda dal proizvajalcu sestavnega dela. Splošno pravilo ureditve je, da lahko oškodovanec, kadar proizvajalec v proizvod vključi sestavni del drugega proizvajalca z napako, zahteva odškodnino za isto škodo tako od proizvajalca proizvoda kot od proizvajalca sestavnega dela, saj proizvod zajema vse premičnine, tudi če so vključene v drugo premičnino ali nepremičnino ali so z njo medsebojno povezane (36. uvodna izjava Direktive 2024/2853). Če pa napaka izvira iz zasnove ali navodil, ki jih je proizvajalec končnega proizvoda dal proizvajalcu sestavnega dela, se proizvajalec sestavnega dela razbremeni odgovornosti. V takšnem primeru je vzrok za napako v zasnovi oziroma navodilih proizvajalca končnega proizvoda, zato je odgovornost treba pripisati temu proizvajalcu. Enako velja glede možnosti razbremenitve odgovornosti za ponudnika povezane storitve.
 
V četrtem odstavku 10. člena predloga zakona je določeno, da oseba, ki izvede bistveno spremembo proizvoda zunaj nadzora prvotnega proizvajalca, za napake ni odgovorna, če je napaka, ki je povzročila škodo povezana z delom proizvoda, na katerega ta sprememba ni vplivala. Splošno pravilo je, da je za napake, ki nastanejo zaradi bistvenih sprememb proizvoda, izvedenih zunaj nadzora prvotnega proizvajalca, odgovorna oseba, ki je bistveno spremenila proizvod (drugi odstavek 6. člena predloga zakona). Vendar pa ta oseba, ki izvede bistveno spremembo in ni prvotni proizvajalec, ni odgovorna za napake, povezane z nespremenjenim delom proizvoda, če dokaže, da je škoda povezana z delom proizvoda, na katerega sprememba n vpliva. Namen določbe je zagotoviti pravično porazdelitev tveganja v krožnem gospodarstvu (39. uvodna izjava Direktive 2024/2853).

K 11. členu:
V III. poglavju predloga zakona se ureja odgovornost drugih oseb, pri čemer se z 11. členom predloga zakona prenaša 8. člen Direktive 2024/2853 v delu, ki določa razširitev kroga odgovornih oseb v primerih, ko proizvajalec nima sedeža v Evropski uniji. Namen določbe je zagotoviti učinkovito varstvo oškodovancev in preprečiti pravne praznine pri čezmejnem prometu proizvodov, zlasti v okviru globalnih dobavnih verig. Oškodovancu mora biti namreč omogočeno uveljavljanje izterljivega odškodninskega zahtevka tudi takrat, ko ima proizvajalec sedež zunaj Evropske unije, saj bi sicer v teh primerih lahko prišlo do dejanske neizvršljivosti zahtevkov (37. uvodna izjava Direktive 2024/2853).
 
Izhodišče ureditve je, da mora imeti oškodovanec možnost uveljavljati odškodninski zahtevek proti osebi, ki je dosegljiva v pravnem prostoru Evropske unije. Zato predlog zakona določa, da so poleg proizvajalca za škodo odgovorni tudi drugi gospodarski subjekti, ki omogočajo dostop proizvoda na trg Evropske unije, in sicer pod enakimi pogoji kakor proizvajalec (t. i. funkcionalna substitucija proizvajalca). Takšna ureditev odraža tudi ugotovitve nadzora trga, da nove oblike sodobnih dobavnih verig včasih vključujejo gospodarske subjekte, ki jih ni mogoče vedno preprosto uvrstiti v tradicionalne oskrbovalne verige, v skladu z veljavnim pravnim okvirom, vendar omogočajo dostop proizvodov na trg Evropske unije (37. uvodna izjava Direktive 2024/2853).
 
V prvem odstavku 11. člena predloga zakona so tako določene osebe, ki so za škodo odgovorne enako kakor proizvajalec, če ima ta sedež zunaj Evropske unije. V 1. točki prvega odstavka je urejena odgovornost uvoznika proizvoda ali sestavnega dela, ki proizvod iz tretje države uvozi na trg Evropske unije. V 2. točki je določena odgovornost pooblaščenega zastopnika proizvajalca, v 3. točki pa odgovornost ponudnika storitev odpremnih skladišč (t. i. fulfilment service provider), ki je odgovoren subsidiarno, torej le, kadar ni uvoznika s sedežem v Evropski uniji ali pooblaščenega zastopnika. Odgovornost teh oseb ne posega v odgovornost proizvajalca proizvoda ali sestavnega dela s sedežem zunaj Evropske unije. Oškodovanec lahko tako odškodninski zahtevek uveljavlja proti uvozniku ali proti pooblaščenemu zastopniku proizvajalca, pri čemer je izbira odgovorne osebe med njima prepuščena oškodovancu. Predlog zakona namreč ne vzpostavlja hierarhije med uvoznikom in pooblaščenim zastopnikom, temveč omogoča neposredno uveljavljanje zahtevka proti kateremu koli od njiju. Drugače velja za ponudnika storitev odpremnih skladišč, čigar odgovornost je subsidiarna in pride v poštev le, kadar za proizvod ni mogoče določiti niti uvoznika niti pooblaščenega zastopnika. Takšna ureditev zagotavlja procesno učinkovitost pri uveljavljanju zahtevkov, saj oškodovancu ni treba najprej izčrpati možnosti uveljavljanja zahtevkov zoper proizvajalca s sedežem zunaj Evropske unije. Namen je namreč zagotoviti, da ima oškodovanec vedno na voljo odgovorno osebo s sedežem v Evropski uniji, proti kateri lahko učinkovito uveljavlja odškodninski zahtevek. Kakor določa 13. člen predloga zakona, pa velja solidarna odgovornost, kadar sta za isto škodo na podlagi predloga zakona odgovorni dve osebi ali več oseb (stališče Evropske komisije – vprašanja in odgovori, prvi sklop, september 2025, stališče Evropske komisije – vprašanja in odgovori, drugi sklop, december 2025).
 
V drugem do četrtem odstavku 11. člena predloga zakona so podrobneje opredeljene osebe iz 1., 2. in 3. točke prvega odstavka tega člena. Drugi odstavek 11. člena predloga zakona opredeljuje uvoznika kot osebo, ki proizvod iz tretje države da na trg Evropske unije. Ta opredelitev temelji na točki (c), alineji (i) prvega odstavka 8. člena v povezavi s točko (12) 4. člena Direktive 2024/2853. Uvoznik je opredeljen funkcionalno (kot oseba, ki proizvod dejansko da na trg Evropske unije), in ne glede na svoj formalni status. S tem prevzame vlogo vstopne točke proizvoda na notranji trg in tveganje, povezano z njegovo varnostjo. Dejstva, da uvoznik ni odgovoren, če dokaže, da proizvoda ni dal na trg, 11. člen predloga zakona posebej ne ureja, saj je dejanje dajanja izdelka na trg že po opredelitvi iz drugega odstavka tega člena pogoj, da se oseba sploh šteje za uvoznika po tem predlogu zakona.
 
Tretji odstavek 11. člena predloga zakona opredeljuje pooblaščenega zastopnika, pri čemer sta ključna elementa opredelitve, da ima sedež v Evropski uniji in pisno pooblastilo proizvajalca za opravljanje določenih nalog v njegovem imenu. Direktiva 2024/2853 pri opredelitvi pooblaščenega zastopnika ne napotuje na enotno opredelitev iz posameznega sektorskega predpisa Evropske unije, saj zajema vse vrste proizvodov in različne regulatorne režime. Zato ni mogoče uporabiti le ene posebne opredelitve pooblaščenega zastopnika, kakor je to določeno v nekaterih drugih aktih prava Evropske unije, na primer v Direktivi (EU) 2024/1799 Evropskega parlamenta in Sveta z dne 13. junija 2024 o skupnih pravilih za spodbujanje popravila blaga in o spremembi Uredbe (EU) 2017/2394 ter direktiv (EU) 2019/771 in (EU) 2020/1828 (UL L št. 2024/1799 z dne 10. 7. 2024), ki se sklicuje na opredelitev iz Uredbe (EU) 2024/1781 Evropskega parlamenta in Sveta z dne 13. junija 2024 o vzpostavitvi okvira za določitev zahtev za okoljsko primerno zasnovo za trajnostne izdelke, spremembi Direktive (EU) 2020/1828 in Uredbe (EU) 2023/1542 ter razveljavitvi Direktive 2009/125/ES (UL L št. 2024/1781 z dne 28. 6. 2024). Izraza pooblaščeni zastopnik pa tudi ni mogoče razlagati tako široko, da bi zajemal katero koli fizično ali pravno osebo. Nanaša se namreč na osebe, ki jih proizvajalec posebej imenuje za opravljanje določenih nalog na podlagi sektorske zakonodaje Evropske unije, zlasti predpisov s področja varnosti proizvodov in tržnega nadzora. Izraz pooblaščeni zastopnik se tako uporablja v posebnem, regulatornem pomenu, in ne pomeni nujno zastopanja pri sklepanju pravnih poslov v okviru civilnega prava, saj gre za osebe, ki jih proizvajalec imenuje za opravljanje posebnih regulativnih in tehničnih nalog na podlagi zakonodaje Evropske unije, na primer na podlagi zakonodaje o varnosti proizvodov in nadzoru trga. Vključitev pooblaščenega zastopnika v sistem odgovornosti je tako namenjena zagotavljanju učinkovitega uveljavljanja odškodninskih zahtevkov v primerih, ko ima proizvajalec proizvoda sedež zunaj Evropske unije. Čeprav praviloma ne sodeluje neposredno v proizvodnem procesu, se njegova odgovornost utemeljuje z njegovo funkcionalno povezanostjo s proizvajalcem in prisotnostjo na trgu Evropske unije, kjer opravlja naloge, povezane z zagotavljanjem skladnosti in varnosti proizvoda. Tako mora na primer po pravilih splošne varnosti proizvodov organom tržnega nadzora predložiti informacije in dokumentacijo, ki dokazujejo varnost proizvoda. Prav takšno formalno pooblastilo in opravljanje nalog, določenih s pravom Evropske unije, sta bistvena elementa za opredelitev pooblaščenega zastopnika (37. uvodna izjava Direktive 2024/2853; stališče Evropske komisije – vprašanja in odgovori, prvi sklop, september 2025).
 
Četrti odstavek 11. člena predloga zakona opredeljuje izraz ponudnik storitev odpremnih skladišč, kjer gre za prenos točke (13) 4. člena Direktive 2024/2853. Ponudnik storitev odpremnih skladišč je oseba, ki v okviru gospodarske dejavnosti opravlja najmanj dve od teh logističnih storitev: skladiščenje, pakiranje, naslavljanje in odprema proizvodov, pri čemer ni njihov lastnik. Kombinacija teh storitev pomeni aktivno sodelovanje v distribucijski verigi, ki upravičuje pripis odgovornosti. Te osebe imajo namreč čedalje pomembnejšo vlogo, saj dejansko omogočajo in olajšujejo dostop proizvodov iz tretjih držav na trg Evropske unije, kar se že odraža v pravnem okviru varnosti proizvodov in nadzora trga (zlasti v Uredbi (EU) 2019/1020 ter Splošni uredbi o varnosti proizvodov). Kljub temu bi morali biti, glede na subsidiarnost njihove vloge, odgovorni le, kadar noben uvoznik ali pooblaščeni zastopnik nima sedeža v Evropski uniji (37. uvodna izjava Direktive 2024/2853). Ureditev izrecno izključuje odgovornost oseb, ki opravljajo le storitve tovornega prometa ali poštne storitve. Opravljanje teh storitev namreč samo po sebi ne pomeni zadostne stopnje vključenosti v promet proizvoda, saj gre za nevtralne logistične dejavnosti, ki ne utemeljujejo obravnave izvajalca kot ponudnika storitev odpremnih skladišč. Ta ureditev sledi pravu Evropske unije in zagotavlja, da se odgovornost ne širi nesorazmerno na osebe brez dejanskega vpliva na proizvod. Ureditev je tako namenjena zagotavljanju visoke ravni varstva oškodovancev in učinkovitega delovanja notranjega trga, hkrati pa upošteva različno stopnjo vključenosti posameznih oseb v dobavno verigo in njihovo dejansko zmožnost vpliva na varnost proizvoda.

K 12. členu:
Z 12. členom predloga zakona se v slovenski pravni red prenašajo določbe točk (14) in (16) 4. člena ter tretjega in četrtega odstavka 8. člena Direktive 2024/2853, ki urejajo odgovornost distributerjev (dobaviteljev) in ponudnikov spletnih platform v primerih, ko v dobavni verigi ni mogoče ugotoviti primarno odgovornih oseb.
 
V prvem odstavku 12. člena predloga zakona se določa subsidiarna odgovornost distributerja. Ta je opredeljen kot fizična ali pravna oseba v dobavni verigi, ki ni proizvajalec ali uvoznik proizvoda in ki omogoči njegovo dostopnost na trgu. Ta odgovornost nastopi, ko ni mogoče ugotoviti proizvajalca, uvoznika, pooblaščenega zastopnika ali ponudnika storitev odpremnih skladišč s sedežem v Evropski uniji. V takem primeru je distributer odgovoren enako kakor proizvajalec, vendar le, če ga oškodovanec pozove, naj navede ustrezni gospodarski subjekt ali svojega dobavitelja, distributer pa tega ne stori v enem mesecu od poziva. Ureditev tako zagotavlja, da se odgovornost primarno usmeri na proizvajalca oziroma druge ključne gospodarske subjekte, ki imajo dejanski vpliv na varnost proizvoda. Zato distributerji niso odgovorni avtomatično, temveč šele subsidiarno, kadar ne izpolnijo svoje dolžnosti sodelovanja pri identifikaciji odgovornega subjekta in v predpisanem roku ne navedejo ustreznega gospodarskega subjekta s sedežem v Evropski uniji (37. uvodna izjava Direktive 2024/2853). S tem se preprečuje, da bi proizvodi krožili na trgu brez jasno določljive odgovorne osebe. Predlog zakona posebej ne ureja, da distributer ni odgovoren za škodo, ki jo povzroči proizvod z napako, če dokaže, da ni omogočil dostopnosti proizvoda na trgu, saj je omogočanje dostopnosti izdelka na trgu Evropske unije že po opredelitvi iz prvega odstavka 12. člena pogoj, da se oseba šteje za distributerja po tem zakonu.
 
Drugi odstavek 12. člena predloga zakona ureja odgovornost ponudnikov spletnih platform, kakor so opredeljeni v točki (i) 3. člena Uredbe (EU) 2022/2065 Evropskega parlamenta in Sveta z dne 19. oktobra 2022 o enotnem trgu digitalnih storitev in spremembi Direktive 2000/31/ES (Akt o digitalnih storitvah). Spletna platforma tako pomeni storitev gostovanja, ki na zahtevo prejemnika storitve shranjuje in razširja informacije v javnost, razen če je navedena dejavnost manjša in le dodatna funkcija druge storitve ali manjša funkcionalnost primarne storitve ter je iz objektivnih in tehničnih razlogov ni mogoče uporabljati brez navedene druge storitve, vključitev funkcije ali funkcionalnosti v drugo storitev pa ni namenjena izogibanju uporabi te uredbe. Ponudnik spletne platforme je odgovoren pod enakimi pogoji kakor distributer, kadar spletna platforma omogoča sklepanje pogodb na daljavo med potrošniki in trgovci, kadar ponudnik spletne platforme hkrati ni eden od drugih gospodarskih subjektov v dobavni verigi (torej proizvajalec, uvoznik, pooblaščeni zastopnik, ponudnik storitev odpremnih skladišč ali distributer) ter kadar so izpolnjeni pogoji iz tretjega odstavka 6. člena Akta o digitalnih storitvah, tj. da spletna platforma prikazuje posamezno informacijo ali drugače omogoča izvedbo posameznega posla tako, da bi povprečen potrošnik lahko menil, da informacijo ali proizvod oziroma storitev, ki je predmet posla, zagotavlja spletna platforma ali prejemnik storitve, ki deluje na podlagi njenega pooblastila ali pod njenim nadzorom. Takšna ureditev upošteva dejstvo, da se obseg spletne prodaje nenehno povečuje, kar ustvarja nove poslovne modele in nove tržne akterje, kot so spletne platforme. Te lahko pomembno vplivajo na dostop potrošnikov do proizvodov, zato to čedalje bolj urejajo tudi akti na ravni Evropske unije (Akt o digitalnih storitvah ter Splošna uredba o varnosti proizvodov med drugim urejata odgovornost spletnih platform v zvezi z nezakonitimi vsebinami in prodajo proizvodov; 38. uvodna izjava Direktive 2024/2853). Spletne platforme lahko v zvezi s proizvodom z napako opravljajo vlogo proizvajalca, uvoznika, pooblaščenega zastopnika, ponudnika storitev odpremnih skladišč ali distributerja, pri čemer so v takih primerih odgovorni pod enakimi pogoji kakor ta gospodarski subjekt. Kadar pa imajo le posredniško vlogo, Akt o digitalnih storitvah načeloma določa pogojno izvzetje odgovornosti za spletne platforme, vendar to izvzetje na podlagi zakonodaje o varstvu potrošnikov ne velja, kadar platforma, ki omogoča potrošnikom sklepanje pogodb na daljavo s trgovci, proizvod predstavi ali kako drugače omogoči transakcijo na način, ki pri povprečnem potrošniku ustvarja vtis, da daje proizvod na voljo sama spletna platforma ali trgovec, ki deluje v njeno korist ali je pod njenim nadzorom, saj je v takih primerih upravičeno, da se uporabijo pravila o odgovornosti distributerjev (38. uvodna izjava Direktive 2024/2853). Tako velja subsidiarna odgovornost, saj so odgovorni le, če proizvod predstavijo ali kako drugače omogočijo transakcijo na način pod pogoji iz drugega odstavka 12. člena predloga zakona, in le, kadar spletna platforma ne navede nemudoma ustreznega gospodarskega subjekta s sedežem v Evropski uniji (38. uvodna izjava Direktive 2024/2853). S tem se zagotavlja učinkovito usmerjanje odgovornosti na primarne osebe v dobavni verigi, hkrati pa preprečuje izogibanje odgovornosti v kompleksnih digitalnih distribucijskih modelih, saj je namen zagotoviti, da oškodovanec v nobenem primeru ne ostane brez odgovorne osebe v dobavni verigi, kadar primarnih gospodarskih subjektov ni mogoče ugotoviti (37. uvodna izjava Direktive 2024/2853; stališče Evropske komisije – vprašanja in odgovori, tretji sklop, april 2026). Zato se določbe predloga zakona, ki se nanašajo na odgovornost odgovorne osebe (npr. glede zastaranja, razkritja dokazov ali domnev), uporabljajo tudi za ponudnike spletnih platform, kadar ti na podlagi tega člena prevzamejo vlogo odgovorne osebe. S tem se zagotavlja enotna in učinkovita uporaba pravil o odgovornosti ter preprečuje pravna praznina v primerih digitalnih distribucijskih modelov (stališče Evropske komisije – vprašanja in odgovori, tretji sklop, april 2026).
 
Tretji odstavek 12. člena predloga zakona ureja posebnost pri uporabi razbremenilnega razloga iz 2. točke prvega odstavka 10. člena predloga zakona za distributerja. Ker distributer proizvoda ne daje na trg oziroma v uporabo v enakem pomenu kakor proizvajalec ali uvoznik, temveč omogoča njegovo dostopnost na trgu, se pri presoji, ali je napaka obstajala v določenem trenutku, ne upošteva trenutek, ko je proizvod dal na trg ali v uporabo proizvajalec oziroma uvoznik, temveč trenutek, ko je distributer sam omogočil dostopnost proizvoda na trgu. S tem se razbremenilni razlog prilagaja posebnemu položaju distributerja v dobavni verigi in prenaša točka (c) prvega odstavka 11. člena Direktive (EU) 2024/2853.
 
Ureditev 12. člena predloga zakona tako temelji na načelu postopnega (kaskadnega) pripisovanja odgovornosti, pri čemer se odgovornost najprej usmeri na proizvajalca oziroma njemu najbližje osebe, šele subsidiarno pa na distributerje in ponudnike spletnih platform. To zagotavlja visoko raven varstva oškodovancev, hkrati pa ohranja sorazmernost glede na dejanski vpliv posameznih oseb na varnost proizvoda in njegovo dajanje na trg.

K 13. členu:
V 13. členu predloga zakona se urejajo primeri, ko je za isto škodo odgovornih več oseb, in določa pravilo njihove solidarne odgovornosti. Določba prenaša 12. in 14. člen Direktive 2024/2853 ter določa, da je v primeru, ko sta za isto škodo odgovorni dve osebi ali več oseb, njihova odgovornost solidarna. Poleg proizvajalca so na podlagi predloga zakona odgovorne osebe tudi proizvajalec sestavnega dela in drugi subjekti, ki so odgovorni pod pogoji iz 11. in 12. člena predloga zakona. To pomeni, da lahko oškodovanec zahteva celotno odškodnino od katere koli odgovorne osebe, pri čemer je upravičen zahtevati povračilo celotne škode od vsakega. Takšna ureditev zagotavlja visoko raven varstva oškodovanca, saj mu ni treba razmejevati prispevka posameznih odgovornih oseb k nastanku škode. Solidarna odgovornost je posebej pomembna v primerih kompleksnih proizvodov in dobavnih verig, kjer lahko k nastanku škode prispeva več oseb, zlasti kadar je na primer v proizvod vključen sestavni del z napako in mora imeti oškodovanec možnost zahtevati odškodnino tako od proizvajalca končnega proizvoda, ki je vključil sestavni del z napako v svoj proizvod, kot tudi od proizvajalca sestavnega dela (53. uvodna izjava Direktive 2024/2853).
 
Kadar je za škodo odgovornih več gospodarskih subjektov in je eden od njih oškodovancu že povrnil škodo, ima pravico zahtevati povrnitev dela izplačane odškodnine od drugih odgovornih oseb, pri čemer se regresna razmerja med odgovornimi osebami presojajo po splošnih pravilih obligacijskega prava. Direktiva 2024/2853 vzpostavlja materialnopravno podlago za regresna razmerja med gospodarskimi subjekti, medtem ko podrobnejšo ureditev pogojev, obsega in načina uveljavljanja regresnih zahtevkov prepušča nacionalnemu pravu držav članic. Pri tem pride v poštev predvsem 188. člen OZ, ki ureja pravico solidarnega dolžnika do povračila deleža od drugih solidarnih dolžnikov. V skladu s prvim odstavkom tega člena lahko solidarni dolžnik, ki plača več, kot znaša njegov delež v škodi, od vsakega drugega dolžnika zahteva povračilo tistega, kar je plačal zanj. V notranjem razmerju med odgovornimi osebami se tako breme odškodnine porazdeli glede na okoliščine primera, zlasti glede na njihov prispevek k nastanku škode, kar določi sodišče glede na težo krivde in težo posledic, ki so nastale zaradi delovanja posamezne odgovorne osebe (drugi odstavek 188. člena OZ). Če deležev dolžnikov ni mogoče ugotoviti, na vsakega pade enak delež, razen če pravičnost v danem primeru zahteva drugačno odločitev (tretji odstavek 188. člena OZ). Takšna ureditev omogoča, da končno breme odgovornosti nosi tista oseba, ki je imela največji vpliv na nastanek škode oziroma je bila v najboljšem položaju, da jo prepreči.
 
Predlog zakona omogoča, da je lahko za isto škodo odgovornih več gospodarskih subjektov (1., 4., 11. in 12. člen predloga zakona), pri čemer so za vsakega posebej določeni posebni pogoji odgovornosti. Enako velja tudi za regresne zahtevke. Regresna pravica se lahko uveljavlja zoper osebe, odgovorne na podlagi določb tega predloga zakona. Na primer, če distributer povrne škodo oškodovancu, ima vedno pravico do regresnega zahtevka zoper proizvajalca ter tudi zoper proizvajalca sestavnega dela in druge osebe, ki so lahko odgovorne, kot so pooblaščeni zastopnik, uvoznik ali ponudnik storitev odpremnih skladišč (če ne uvoznik ne pooblaščeni zastopnik nimata sedeža v Evropski uniji). Regresni zahtevki so mogoči tudi med proizvajalci oziroma med proizvajalcem končnega proizvoda in proizvajalcem sestavnega dela (stališče Evropske komisije – vprašanja in odgovori, drugi sklop, december 2026).
 
Ker lahko v slovenskem pravnem redu gospodarski subjekti na podlagi splošnega načela pogodbene svobode pogodbeno uredijo medsebojna regresna razmerja, predlog zakona ne določa posebej možnosti pogodbene odpovedi regresni pravici v razmerjih med proizvajalcem končnega proizvoda in proizvajalcem programske opreme kot sestavnega dela, kadar gre za mikro ali malo podjetje. Takšni pogodbeni dogovori so namreč v nacionalnem pravnem redu že mogoči, učinkujejo pa le v notranjih razmerjih med gospodarskimi subjekti in ne vplivajo na pravice oškodovanca do popolnega in učinkovitega povračila škode (54. uvodna izjava Direktive 2024/2853).

K 14. členu:
V 14. členu zakona se urejajo primeri zmanjšanja odgovornosti odgovorne osebe.
 
Prvi odstavek 14. člena predloga zakona prenaša prvi odstavek 13. člena Direktive 2024/2853 in določa, da se odgovornost odgovorne osebe do oškodovanca ne zmanjša, če je škoda nastala zaradi napake proizvoda in hkrati zaradi dejanja ali opustitve tretje osebe. To velja na primer, kadar tretja oseba, ki ni gospodarski subjekt, ki bi bil lahko odgovoren na podlagi predloga zakona, izkoristi ranljivost v kibernetski varnosti proizvoda. Če ima proizvod napako (npr. večja ranljivost), zaradi katere je manj varen, kot bi upravičeno pričakovala širša javnost, je v interesu varstva potrošnikov, da je odgovorna oseba vseeno odgovorna za napako, ne glede na ravnanje ali opustitev tretjih oseb (55. uvodna izjava Direktive 2024/2853). Določba se nanaša na odgovornost proizvajalca oziroma druge odgovorne osebe do oškodovanca in ne velja za regresne zahtevke med več solidarno odgovornimi osebami.
 
Določba ne pomeni uvedbe neomejene odgovornosti niti ne odpravlja zahteve po vzročni zvezi med napako proizvoda in nastalo škodo. Uporablja se v primerih t. i. mešane vzročnosti, ko je škoda delno posledica napake proizvoda in delno ravnanja tretje osebe. V takih primerih odgovorni gospodarski subjekt ostaja odgovoren za celotni obseg škode, ki je pripisljiv napaki proizvoda, tudi če je tretja oseba prispevala k njenemu povečanju. Nasprotno pa odgovornost ne nastane, če je škoda nastala neodvisno od napake proizvoda, torej kadar napaka ni bila vzrok za njen nastanek (stališče Evropske komisije – vprašanja in odgovori, tretji sklop, april 2026).
 
Drugi odstavek 14. člena predloga zakona prenaša drugi odstavek 13. člena Direktive 2024/2853 in ureja primere, ko je k nastanku škode prispeval oškodovanec sam ali oseba pod njegovim nadzorom. Gre zlasti za primere, ko oškodovanec ravna malomarno, na primer tako, da ne namesti posodobitev ali nadgradenj, ki jih gospodarski subjekt zagotovi zaradi zagotavljanja ali ohranjanja varnosti proizvoda, če bi s tem lahko preprečil nastanek škode ali zmanjšal njen obseg (55. uvodna izjava Direktive 2024/2853). Navedeno izhodišče je v skladu s splošnimi pravili slovenskega nacionalnega odškodninskega prava o deljeni odgovornosti, ki se smiselno uporabljajo v skladu s pravilom iz 3. člena predloga zakona, tudi v primerih odškodninske odgovornosti na podlagi tega predloga zakona. Po 171. členu OZ ima oškodovanec, ki je sam prispeval k nastanku škode ali povzročil, da je bila škoda večja, pravico le do sorazmerno zmanjšane odškodnine. Če ni mogoče natančno ugotoviti, kateri del škode je posledica ravnanja oškodovanca, sodišče odškodnino prisodi ob upoštevanju okoliščin primera. V skladu s 185. členom OZ se določbe o deljeni odgovornosti in zmanjšanju odškodnine za premoženjsko škodo smiselno uporabljajo tudi za nepremoženjsko škodo. Tudi v okviru tega predloga zakona zato soprispevek oškodovanca ne pomeni delitve odgovornosti med oškodovancem in odgovorno osebo v strogem smislu, temveč delno ali popolno razbremenitev odgovorne osebe v obsegu, v katerem je oškodovanec opustil potrebno skrb za zaščito lastnih pravic in interesov (Vesna Bergant Rakočević, Mateja Končina Peternel, Praktični komentar Obligacijskega zakonika (OZ) –Splošni del, komentar k 171. členu, 2025, Lexpera, d. o. o., GV Založba).

K 15. členu:
V 15. členu predloga zakona se ureja zastaranje odškodninskih zahtevkov, ki se uveljavljajo na njegovi podlagi, s čimer se prenašata 16. in 17. člen Direktive 2024/2853. Ureditev temelji na kombinaciji posebnih pravil o zastaranju na podlagi predloga zakona in splošnih pravil OZ, katerih subsidiarno uporabo določa tudi 3. člen predloga zakona. Ureditev zagotavlja ravnotežje med pravno varnostjo gospodarskih subjektov in učinkovitim varstvom oškodovancev, saj omejuje časovno izpostavljenost odgovornosti, hkrati pa upošteva posebnosti proizvodov, pri katerih se lahko posledice napake pokažejo šele z zamikom.
 
V prvem odstavku 15. člena predloga zakona je določen triletni subjektivni zastaralni rok, ki začne teči, ko je oškodovanec izvedel ali bi moral izvedeti za napako proizvoda, škodo in identiteto gospodarskega subjekta, ki bi lahko bil zanjo odgovoren na podlagi predloga zakona. Pri tem pojem škode ne pomeni le posega v pravno varovano dobrino, temveč konkretno nastalo in pravno priznano škodo, kakor je opredeljena v 4. členu predloga zakona, ki je predpostavka za nastanek odškodninskega zahtevka. Ureditev začetka teka zastaralnega roka je posebej prilagojena, saj začne ta teči na dan, ko je oškodovanec izvedel ali bi moral izvedeti za vse tri navedene okoliščine: škodo, napako in identiteto gospodarskega subjekta, ki je lahko odgovoren za škodo.
 
Čeprav Direktiva 2024/2853 uporablja formulacijo »ko je oškodovanec izvedel ali bi utemeljeno moral izvedeti«, izraz »utemeljeno« v besedilu prvega odstavka 15. člena predloga zakona ni posebej naveden. Takšna terminološka prilagoditev ne pomeni vsebinskega odstopa od Direktive 2024/2853, temveč odraža koherentnost nacionalne pravne ureditve. V skladu s splošnimi pravili obligacijskega prava, zlasti 352. členom OZ, subjektivni zastaralni rok začne teči, ko oškodovanec izve za škodo in povzročitelja. Pri tem se ne zahteva le dejanska vednost, saj se od oškodovanca pričakuje tudi določena stopnja skrbnosti. Zastaralni rok zato začne teči tako v primeru, ko oškodovanec izve za relevantne okoliščine, kot tudi takrat, ko bi glede na okoliščine konkretnega primera ob običajni skrbnosti moral in mogel izvedeti za relevantne okoliščine, ki omogočajo uveljavljanje zahtevka (Vesna Kranjc, Obligacijski zakonik (OZ) s komentarjem, 2003, GV Založba). Presoja, ali bi oškodovanec za te okoliščine moral vedeti, že po naravi vključuje tudi presojo utemeljenosti njegove morebitne nevednosti.
 
Drugi odstavek 15. člena predloga zakona določa desetletni objektivni rok za prenehanje zahtevka, ki začne teči od dneva, ko je bil proizvod z napako, ki je povzročil škodo iz 4. člena predloga zakona, dan na trg ali v uporabo. Gre za skrajni rok za uveljavljanje zahtevkov, z izjemo tretjega odstavka tega člena, ne glede na to, kdaj je oškodovanec izvedel za škodo. Zaradi staranja proizvodov ter višanja varnostnih standardov na področju znanosti in tehnologije ni primerno, da bi bili proizvajalci za napake svojih proizvodov odgovorni neomejeno obdobje (57. uvodna izjava Direktive 2024/2853). Če oškodovanec v tem obdobju sproži postopek zoper odgovorno osebo, terjatev ne ugasne, kar zagotavlja učinkovito sodno varstvo.
 
Tretji odstavek 15. člena predloga zakona določa izjemo od drugega odstavka tega člena in desetletnega objektivnega roka za uveljavljanje odškodninskih zahtevkov v primerih t. i. latentne škode, tj. telesnih poškodb ali okvar zdravja, pri katerih se simptomi glede na zdravniška dokazila kažejo počasi. V teh primerih je rok za uveljavljanje odškodninskih zahtevkov podaljšan na 25 let od dneva, ko je bil proizvod dan na trg ali v uporabo (oziroma v povezavi s četrtim odstavkom tega člena od dneva, ko je bila po bistveni spremembi proizvoda omogočena njegova dostopnost na trgu ali je bil dan v uporabo). Namen te določbe je zagotoviti učinkovito varstvo oškodovancev v primerih, ko zaradi narave škode svojih pravic objektivno niso mogli pravočasno uveljavljati in bi bilo nerazumno omejevati njihove možnosti dostopa do odškodnine (57. uvodna izjava Direktive 2024/2853). Če oškodovanec v tem obdobju sproži postopek zoper odgovorno osebo, terjatev ne ugasne, kar zagotavlja učinkovito sodno varstvo.
 
Ob tem je treba posebej poudariti razliko med subjektivnim zastaralnim rokom iz prvega odstavka 15. člena ter absolutnima rokoma iz drugega in tretjega odstavka 15. člena z učinkom ugasnitve pravice. Medtem ko prvi odstavek 15. člena predloga zakona ureja zastaranje kot procesno omejitev uveljavljanja zahtevka (torej vpliva na izvršljivost terjatve) in za katerega se uporabljajo nacionalna pravila o zadržanju in prekinitvi teka zastaralnega roka, pa drugi in tretji odstavek 15. člena predloga zakona določata absolutni prekluzivni rok (t. i. long-stop period), po izteku katerega pravica do odškodnine preneha kot taka. To pomeni, da po poteku desetletnega oziroma petindvajsetletnega roka upravičenec ni več nosilec pravice do odškodnine, temveč pravica sama ugasne, ne le njena iztožljivost. Zato mora sodišče na potek tega roka paziti po uradni dolžnosti. Tak absolutni rok teče neprekinjeno in nanj ne vplivajo nacionalna pravila o zadržanju ali prekinitvi zastaranja. Nasprotno pa se za subjektivni zastaralni rok iz prvega odstavka tega člena še naprej uporabljajo splošna pravila nacionalnega prava o zadržanju in prekinitvi zastaranja, kolikor ta zakon ne določa drugače (stališče Evropske komisije – vprašanja in odgovori, tretji sklop, april 2026).
 
Četrti odstavek 15. člena predloga zakona ureja posebnost v primeru bistveno spremenjenih proizvodov. V takih primerih se rok iz drugega in tretjega odstavka šteje od takrat, ko je po bistveni spremembi omogočena dostopnost proizvoda na trgu ali je proizvod dan v uporabo (npr. zaradi ponovne izdelave). To velja tudi za posodobitve ali nadgradnje programske opreme, kadar pomenijo bistveno spremembo proizvoda, medtem ko običajne posodobitve, ki ne vplivajo bistveno na proizvod, na tek roka ne vplivajo (58. uvodna izjava Direktive 2024/2853). Bistvena sprememba proizvoda je opredeljena v tretjem odstavku 6. člena predloga zakona.
 
Glede vprašanj zastaranja, ki niso posebej urejena z določbo 15. člena predloga zakona, se uporabljajo splošna pravila OZ, še posebej glede zadržanja in prekinitve teka zastaralnega roka. OZ ureja zastaranje v 4. oddelku IV. poglavja (Prenehanje obveznosti), in sicer v 335. do 370. členu. To pomeni, da se pravila OZ uporabljajo zlasti glede zadržanja zastaranja (358. do 363. člen OZ) in njegovega pretrganja (364. do 370. člen OZ), kolikor predlog zakona ne določa drugače.

K 16. členu:
S 16. členom predloga zakona se določa prisilna narava določb tega predloga zakona, s čimer se prenaša 15. člen Direktive 2024/2853. Določbe predloga zakona, ki urejajo odgovornost proizvajalca in drugih oseb iz III. poglavja za škodo, povzročeno z napako proizvoda, so prisilne narave. Zato jih ni mogoče pogodbeno izključiti ali omejiti v škodo oškodovanca ali njegovega pravnega naslednika.
 
Takšna ureditev izhaja iz temeljnega cilja Direktive 2024/2853, tj. zagotavljanja visoke ravni varstva fizičnih oseb kot oškodovancev. Ta cilj bi bil ogrožen, če bi lahko gospodarski subjekti z uporabo pogodbenih klavzul omejevali ali izključevali svojo odgovornost. Zato se izrecno določa, da takšna pogodbena odstopanja niso dovoljena (56. uvodna izjava Direktive 2024/2853). Prepoved odstopanja se ne nanaša le na izrecno izključitev odgovornosti, temveč tudi na njeno posredno omejevanje, na primer z določitvijo finančnih zgornjih mej odgovornosti ali drugimi pogodbenimi mehanizmi, ki bi v praksi oslabili pravico oškodovanca do polne odškodnine in posegale v kogentno ureditev po tem zakonu. Določba tako zagotavlja, da je pravni položaj oškodovanca neodvisen od pogodbene ureditve med gospodarskimi subjekti ali med odgovornim subjektom in oškodovancem, ter preprečuje prenos tveganj, ki izhajajo iz napake proizvoda, na šibkejšo stranko. Ureditev prispeva tudi k enotni ravni varstva na notranjem trgu in preprečuje izkrivljanje konkurence med gospodarskimi subjekti, ki bi sicer z različnimi pogodbenimi praksami lahko zmanjševali obseg svoje odgovornosti.

K 17. členu:
V 17. členu predloga zakona se ureja dokazno breme v postopkih uveljavljanja odškodnine za škodo, povzročeno zaradi proizvoda z napako. Določba odraža temeljno izhodišče sistema odgovornosti za proizvode, določeno tudi v prvem odstavku 10. člena Direktive 2024/2853. Ureditev sledi tradicionalni zasnovi objektivne odgovornosti za proizvode z napako, vzpostavljeni že z Direktivo 85/374/EGS. Namen takšne ureditve je zagotoviti pravično porazdelitev tveganja v sodobnih gospodarskih procesih. Oškodovanec mora dokazati tri ključne elemente odškodninske odgovornosti, in sicer obstoj napake proizvoda, nastanek škode ter vzročno zvezo med napako in škodo v skladu z dokaznim standardom, ki se uporablja na podlagi nacionalnega prava. Takšna ureditev izhaja iz narave objektivne odgovornosti za proizvode z napako, pri kateri se odgovornost proizvajalca ne presoja glede na krivdo, temveč glede na obstoj napake in njene posledice.
 
Ta določba 17. člena predloga zakona, ki ureja dokazno breme, ni nujna z vidika sistemske ureditve odgovornosti za proizvode z napako, saj navedene predpostavke izhajajo že iz predloga zakona; splošna pravila o trditvenem in dokaznem bremenu pa določajo že splošna procesna pravila. Prvi odstavek 4. člena predloga zakona namreč določa obveznost proizvajalca, da povrne škodo, ki fizični osebi nastane zaradi napake proizvoda, če nastanejo škodne posledice iz tega člena predloga zakona. Že iz te določbe izhaja, da so za uspešno uveljavljanje zahtevka bistveni obstoj napake proizvoda, nastanek škode in vzročna zveza med njima. V 212. členu ZPP pa je določeno, da mora vsaka stranka navesti dejstva in predlagati dokaze, na katere opira svoj zahtevek oziroma s katerimi izpodbija navedbe in dokaze nasprotne stranke. Oškodovanec mora zato že na podlagi splošnih procesnih pravil zatrjevati in dokazovati dejstva, iz katerih izhajajo predpostavke odgovornosti, če uveljavlja zahtevek na podlagi predloga zakona. Kljub temu je določba 17. člena vključena v predlog zakona zaradi večje jasnosti in preglednosti ureditve, saj uporabnike zakona izrecno opozarja na temeljne predpostavke za uveljavljanje odškodninskega zahtevka. Njena funkcija je tako predvsem pojasnjevalna in informativna, ne pa vzpostavljanje novih pravic, obveznosti ali pravil o dokaznem bremenu, ki že izhajajo iz materialnopravnih določb zakona in splošnih pravil pravdnega postopka.

K 18. členu:
V 18. členu predloga zakona se ureja razkritje dokazov v postopkih uveljavljanja odškodnine za škodo, povzročeno s proizvodom z napako, s čimer se v slovenski pravni red prenaša 9. člen Direktive 2024/2853. Določba se sistemsko umešča v okvir pravil pravdnega postopka in dopolnjuje institute razkritja dokazov, zlasti 227. člen ZPP (dolžnost predložitve listin), 219.b člen ZPP (razkritje poslovnih skrivnosti) in 226. člen ZPP (predložitev obsežne dokumentacije).
 
Prvi odstavek 18. člena predloga zakona ureja razkritje dokazov na predlog tožeče stranke, s čimer se olajšuje dostop do informacij in dokaznega gradiva, ki se uporablja v sodnih postopkih. Oškodovanci so lahko v primerjavi s proizvajalci pogosto v bistveno slabšem položaju glede dostopa do informacij o tem, kako je bil proizvod zasnovan, proizveden, testiran ali kako deluje, ter glede razumevanja teh podatkov. Ta asimetrija glede informacij lahko ogrozi pošteno porazdelitev tveganja, zlasti v primerih, ki so tehnično ali znanstveno zapleteni, kar obravnava institut razkritja dokazov v predlogu zakona (42. uvodna izjava Direktive 2024/2853). Pogoj za odreditev razkritja dokazov je, da je odškodninska tožba že vložena ter da tožeča stranka navede dejstva in predloži dokaze, ki zadostujejo za utemeljitev verjetnosti zahtevka. Tožena stranka mora razkriti le tiste dokaze, ki so pomembni za odločitev in so v njeni razpolagalni sferi. Taki dokazi lahko vključujejo tudi dokumente, ki jih mora tožena stranka na novo pripraviti z zbiranjem ali razvrščanjem že razpoložljivih dokazov (42. uvodna izjava Direktive).
 
Pojem dokazi je treba razlagati široko in tehnološko nevtralno, v skladu s splošnimi pravili dokazovanja po ZPP. Ta v 224. členu ureja dokazovanje z listinami, pri čemer sodobna procesna teorija in sodna praksa pojem listine razlagata tako, da zajema tudi elektronske dokumente in druge elektronske nosilce podatkov. Tehnološko nevtralno razumevanje pisne in elektronske oblike pa dodatno potrjuje tudi 16.a člen ZPP, ki določa, da je elektronska oblika enakovredna pisni, če so podatki v elektronski obliki primerni za obdelavo na sodišču, dosegljivi in primerni za poznejšo uporabo. Podatkom v elektronski obliki se ne sme odreči dokazna vrednost le zato, ker so v elektronski obliki. Določba odraža splošno načelo funkcionalne enakovrednosti elektronske in pisne oblike ter zagotavlja, da digitalna narava podatkov sama po sebi ne vpliva na njihovo dopustnost ali dokazno vrednost v sodnem postopku. To je posebej pomembno v sporih zaradi proizvodov z napako, pri katerih so pomembni podatki pogosto v digitalni obliki (npr. elektronske tehnične evidence, podatkovne zbirke, programska koda, avtomatsko ustvarjeni sistemski zapisi ali komunikacija med povezanimi digitalnimi sistemi). Hkrati pa predlog zakona uporablja izraz »na predlog«, s čimer sledi ustaljeni sistematiki pravdnega postopka, v kateri sodišče praviloma odloča na predlog stranke. Ta terminološka prilagoditev ne pomeni vsebinskega odstopa od Direktive 2024/2853.
 
Drugi odstavek 18. člena predloga zakona ureja razkritje dokazov na predlog tožene stranke z namenom, da se tudi tej omogoči dostop do dokazov, ki so na voljo tožeči stranki, če jih potrebuje za izpodbijanje odškodninskega zahtevka. S tem se zagotavlja enakost orožij med strankama in spoštovanje pravice do učinkovitega sodnega varstva.
 
Tretji odstavek 18. člena predloga zakona določa temeljno načelo, da mora biti razkritje dokazov omejeno na to, kar je potrebno in sorazmerno. Poseben poudarek je na zaščiti zaupnih informacij, kot so poslovne skrivnosti in drugi pravno varovani podatki, kar podrobneje ureja četrti odstavek tega člena. Sodišče mora pri tem upoštevati interese vseh vpletenih strank in tudi tretjih oseb. Zahteva po potrebnosti in sorazmernosti se ne nanaša le na odredbo o razkritju, temveč že tudi na predlog za razkritje dokazov. Stranka mora zato svojo zahtevo oblikovati dovolj konkretno in jo omejiti le na dokaze, ki so pomembni za uveljavljanje oziroma izpodbijanje zahtevka. Sodišče pri presoji takšne zahteve preveri, ali so ti pogoji izpolnjeni, in lahko razkritje odredi le v obsegu, ki ustreza tem zahtevam. Načelo potrebnosti in sorazmernosti tako deluje dvostopenjsko: najprej kot pogoj za dopustnost zahteve za razkritje dokazov, nato pa še kot merilo za določitev obsega razkritja (stališče Evropske komisije – vprašanja in odgovori, tretji sklop, april 2026). Ta določba preprečuje t. i. »fishing expeditions«, torej splošno in nesorazmerno iskanje informacij, ki niso povezane s konkretnim sporom. Hkrati zagotavlja ravnotežje med učinkovitim dostopom do dokazov in varstvom legitimnih interesov gospodarskih subjektov (42. in 44. uvodna izjava Direktive 2024/2853).
 
Četrti odstavek 18. člena predloga zakona podrobneje ureja varstvo poslovnih skrivnosti. S pooblastilom sodišču za sprejetje posebnih zaščitnih ukrepov se omogoča doseganje pravilnega in sorazmernega ravnotežja med interesi imetnika poslovne skrivnosti in interesi oškodovanca. Določba se nanaša na informacije, ki spadajo v obseg varovanja poslovnih skrivnosti in drugih zaupnih informacij v skladu s pravom Evropske unije in nacionalnim pravom (42. uvodna izjava Direktive 2024/2853). Na ravni Evropske unije Direktiva (EU) 2016/943 Evropskega parlamenta in Sveta z dne 8. junija 2016 o varstvu nerazkritega strokovnega znanja in izkušenj ter poslovnih informacij (poslovnih skrivnosti) pred njihovo protipravno pridobitvijo, uporabo in razkritjem (UL L št. 157 z dne 15. 6. 2016, str. 1) v 1. točki prvega odstavka 2. člena poslovno skrivnost opredeljuje kot informacijo, ki izpolnjuje vse tri zahteve: (a) je skrivnost v smislu, da kot celota ali v natančni konfiguraciji in sestavi njenih komponent ni splošno znana ali lahko dosegljiva osebam v krogih, ki se običajno ukvarjajo s to vrsto informacij; (b) ima tržno vrednost, ker je skrivnost; (c) v danih okoliščinah je oseba, ki ima zakoniti nadzor nad to informacijo, razumno ukrepala, da jo ohrani kot skrivnost. V 2. točki prvega odstavka 2. člena Direktiva 2016/943 imetnika poslovne skrivnosti opredeljuje kot fizično ali pravno osebo, ki ima zakoniti nadzor nad poslovno skrivnostjo. V slovenskem pravnem redu poslovno skrivnost ureja Zakon o poslovni skrivnosti (Uradni list RS, št. 22/19; v nadaljnjem besedilu: ZPosS), ki to opredeljuje v 2. členu kot nerazkrito strokovno znanje, izkušnje in poslovne informacije, ki je skrivnost, ki ni splošno znana ali lahko dosegljiva osebam v krogih, ki se običajno ukvarjajo s to vrsto informacij; ima tržno vrednost ter je imetnik poslovne skrivnosti v danih okoliščinah razumno ukrepal, da jo ohrani kot skrivnost. Ker Direktiva 2024/2853 dopušča podrobnejšo ureditev teh vprašanj v nacionalnem pravu, predlog zakona ne ponavlja vseh procesnih mehanizmov, temveč se četrti odstavek 18. člena sklicuje na že uveljavljene institute iz ZPP in ZPosS. To zagotavlja sistemsko koherentnost in preprečuje podvajanje pravil. Drugi odstavek 219.b člena ZPP in prvi odstavek 294. člena ZPP že urejata ukrepe za varstvo zaupnosti poslovnih skrivnosti v civilnih postopkih, 8. člen ZPosS pa omogoča sprejetje zaščitnih ukrepov tudi proti tretjim osebam in po končanem sodnem postopku.
 
Pri odločanju o ukrepih na podlagi četrtega odstavka 18. člena mora sodišče upoštevati potrebo po zagotavljanju pravice do učinkovitega sodnega varstva in nepristranskega sodišča, legitimne interese strank in, kadar je to primerno, tudi tretjih oseb, ter morebitno škodo, ki bi lahko nastala zaradi odreditve ali zavrnitve takih ukrepov (45. uvodna izjava Direktive 2024/2853). Ukrepi za varstvo poslovnih skrivnosti so tako lahko tudi diferencirani glede na stopnjo posega, in sicer od najmanj invazivnih (npr. predložitev delno prekritih listin ali povzetkov brez zaupnih delov) do popolnega razkritja, kadar je to nujno za učinkovito uveljavljanje pravice do sodnega varstva. Sodišče lahko glede na okoliščine primera in ob upoštevanju sorazmernosti posega tako odredi zaščitne ukrepe ter stranki naloži razkritje poslovnih skrivnosti na način, da listine razkrije le delno, če oceni, da celotno razkritje listin ni nujno (tj. pripravi in predloži različice listin, na katerih so prekriti deli, ki vsebujejo poslovne skrivnosti); vključi izvedenca ali sporazumno določeno tretjo osebo, da pregleda listine ali predmete in naredi povzetek brez poslovnih skrivnosti, oziroma da v celoti razkrije podatke, ki so poslovna skrivnost. Tudi ZPosS v drugem odstavku 8. člena določa, da lahko sodišče na predlog nasprotne stranke imetniku poslovne skrivnosti s sklepom naloži, da razkrije podatke, za katere trdi, da so poslovna skrivnost, po postopku in na način, kakor ga za razkritje poslovne skrivnosti določa zakon, ki ureja pravdni postopek. Na podlagi prvega odstavka 294. člena ZPP pa lahko sodišče, če to (med drugim) zahtevajo koristi poslovne skrivnosti, izključi javnost z vse glavne obravnave ali njenega dela. Gre za ukrepe, ki jih predvideva tudi ureditev na podlagi Direktive 2024/2853, saj vključujejo tako ukrepe za omejitev dostopa do dokumentov, ki vsebujejo (domnevne) poslovne skrivnosti, omejitev dostopa do obravnav omejenemu številu ljudi in omogočanje dostopa samo do predelanih dokumentov (45. uvodna izjava Direktive 2024/2853). Ker ureditev na podlagi Direktive 2024/2853 zahteva varovanje zaupnosti poslovnih skrivnosti tako med sodnim postopkom kot tudi po njem, če se na te informacije stranke sklicujejo oziroma so uporabljene med sodnim postopkom, je v četrtem odstavku 18. člena predloga zakona tudi sklic na 8. člen ZPosS, ki v tretjem odstavku ureja možnost sodišča, da na predlog imetnika poslovne skrivnosti prepove uporabo ali razkritje (domnevne) poslovne skrivnosti osebam, ki so se seznanile s to samo zaradi udeležbe v postopku ali imajo dostop do dokumentov, ki so del postopka in vsebujejo (domnevno) poslovno skrivnost. V skladu s četrtim odstavkom 8. člena ZPosS prepoved uporabe ali razkritja (domnevne) poslovne skrivnosti zavezuje udeležence postopka in druge osebe, na katere se nanaša, tudi po končanem sodnem postopku, razen v primerih, ko informacija ne izpolnjuje (več) pogojev za poslovno skrivnost.
 
V povezavi z varstvom drugih (zaupnih) podatkov, ki ne spadajo pod opredelitev poslovne skrivnosti, vključno s tajnimi podatki, se uporabljata načelo sorazmernosti in potrebnosti iz tretjega odstavka 18. člena predloga zakona ter subsidiarno pravila procesnega prava (npr. pravila o ravnanju s tajnimi podatki). S tem se zagotavlja celovito varstvo zaupnih informacij v postopku.
 
Kakor določa peti odstavek 18. člena predloga zakona, lahko sodišče odredi, da se razkriti dokazi predložijo na lahko dostopen in lahko razumljiv način. To je posebej pomembno pri nekaterih vrstah dokazov, zlasti pri digitalnih proizvodih ali tehnično zahtevnih sistemih (42. uvodna izjava Direktive 2024/2853), saj je namen določbe zagotoviti dejansko učinkovitost pravice do dostopa do dokazov. Zahteva se ne nanaša le na formalno predložitev dokumentacije, temveč tudi na njeno dejansko uporabnost v postopku, saj le formalno razkritje brez razumljivosti ne omogoča učinkovitega uveljavljanja pravic. Takšna ureditev je v skladu tudi s četrtim odstavkom 226. člena ZPP, ki določa, da lahko sodišče stranki, ki predloži obsežno listinsko dokumentacijo, naloži pripravo pisnega povzetka bistvenih navedb in podatkov v priloženih listinah. Določba je uporabna tudi pri obsežnih tehničnih, digitalnih ali poslovnih podatkih, kadar bi bila njihova uporaba brez dodatne strukturiranosti nesorazmerno otežena. Pri tem mora sodišče upoštevati načelo sorazmernosti, zlasti glede stroškov in obremenitve stranke, ki mora dokaze predložiti.
 
Direktiva 2024/2853 harmonizira pravila o razkritju dokazov le v sklopu 9. člena Direktive 2024/2853, pri čemer ne posega v nacionalne ureditve v delih, ki jih izrecno ne ureja (npr. pravila o razkritju dokazov v predsodnih postopkih, podrobnejša pravila glede oblike zahtevka za razkritje, razkritje s strani tretjih oseb, ugotovitvene tožbe in sankcije zaradi neizpolnitve obveznosti razkritja; 43. uvodna izjava Direktive 2024/2853). Določba tako ne posega v splošni sistem dokaznih sredstev po ZPP. Poleg listin se lahko tudi v postopkih po tem zakonu uporabljajo vsa druga dokazna sredstva, ki jih dopušča ZPP, zlasti zaslišanje strank, prič, izvedencev, ogled ter elektronski dokazi. Prav tako ne posega v obstoječe nacionalne mehanizme za pridobivanje in zavarovanje dokazov pred začetkom pravdnega postopka, kar ureja ZPP v 19. poglavju (264. do 268. člen ZPP). Ti omogočajo izvedbo dokazov pred pravdo, kadar obstaja utemeljena bojazen, da jih pozneje ne bo mogoče izvesti ali da bo njihova izvedba otežena. Predlagana ureditev prav tako ne vpliva na institut samostojnega dokaznega postopka z izvedencem iz 268.a člena ZPP, ki omogoča pridobitev izvedenskega izvida in mnenja pred začetkom pravde glede stanja stvari, vzrokov škode oziroma napak in ukrepov za njihovo odpravo. Ti instituti ostajajo samostojni procesni mehanizmi nacionalnega prava, katerih uporaba se zaradi ureditve razkritja dokazov na podlagi predloga zakona ne omejuje ali spreminja.

K 19. členu:
Z 19. členom predloga zakona se v slovenski pravni red prenaša 10. člen Direktive 2024/2853, ki ureja zakonske domneve glede obstoja napake proizvoda ter vzročne zveze med napako in škodo. Določba izhaja iz temeljnega pravila, da oškodovanec nosi dokazno breme glede napake, škode in vzročne zveze, kakor določa 17. člen predloga zakona. Za ublažitev dokaznih težav tožeče stranke pa predlog zakona uvaja nekatere olajšave v obliki izpodbojnih zakonskih domnev, ki zmanjšujejo dokazno breme tožeče stranke, če so izpolnjeni določeni pogoji. To sodišču omogoča, da obstoj napake ali vzročne zveze utemelji z drugim dokaznim sredstvom, ohrani pa pravice tožene stranke (46. uvodna izjava Direktive 2024/2853).
 
Prvi odstavek 19. člena predloga zakona določa tri primere, v katerih se domneva obstoj napake proizvoda. V skladu s 1. točko prvega odstavka 19. člena se obstoj napake proizvoda domneva, kadar tožena stranka ne razkrije dokazov v skladu s prvim odstavkom 18. člena predloga zakona. Ta ureja primer, ko sodišče na predlog tožeče stranke toženi stranki odredi razkritje dokazov, pomembnih za odločitev, ki so ji na voljo. V okviru te določbe pride v poštev tudi povezava s petim odstavkom 18. člena predloga zakona, ki ureja primere, ko sodišče v okviru odrejanja razkritja dokazov toženi stranki naloži tudi, da dokaze predloži na lahko dostopen in razumljiv način. V 18. členu predloga zakona je namreč urejena pravica tožeče stranke, da zahteva predložitev dokazov ob upoštevanju pogojev, ki jih določa ta člen. Ta določba se jasno nanaša na vse pogoje iz 18. člena, vključno z njegovim petim odstavkom, ki določa zahtevo, da morajo biti dokazi predloženi na lahko dostopen in razumljiv način. Namen te določbe je spodbuditi spoštovanje obveznosti razkritja dokazov in preprečiti procesno zavlačevanje ali prikrivanje pomembnih informacij (46. uvodna izjava Direktive 2024/2853; stališče Evropske komisije – vprašanja in odgovori, drugi sklop, december 2025). Ta rešitev je v skladu tudi s pravili slovenskega pravdnega postopka. Po petem odstavku 227. člena ZPP lahko sodišče, če stranka noče predložiti listine ali zanika njen obstoj, šteje, da listina obstaja in da je njena vsebina taka, kakor zatrjuje nasprotna stranka. Gre torej za sorodni procesni mehanizem, ki prav tako sankcionira neizpolnitev dokaznih obveznosti.
 
V skladu z 2. točko prvega odstavka 19. člena predloga zakona se obstoj napake proizvoda domneva, če proizvod ni skladen z obveznimi varnostnimi zahtevami iz prava Evropske unije ali nacionalnega prava, namenjenimi zaščiti potrošnikov in drugih fizičnih oseb pred tveganjem nastanka škode (na primer kadar proizvod ni opremljen s sredstvi za beleženje informacij o delovanju proizvoda, kakor se zahteva na podlagi prava Evropske unije ali nacionalnega prava). Takšne zahteve vsebuje primeroma Splošna uredba o varnosti proizvodov, ki določa splošni horizontalni zakonodajni okvir za varnost proizvodov, ter harmonizacijska zakonodaja Evropske unije za posamezne sektorje, ki obravnava varnostne vidike posebnih proizvodov ali posebnih kategorij proizvodov. Takšna neskladnost je pomemben indic pomanjkljive varnosti proizvoda, pri čemer je namen, da se okrepi tesna povezava med pravili o varnosti proizvodov in pravili o odgovornosti (46. uvodna izjava Direktive 2024/2853).
 
V skladu s 3. točko prvega odstavka 19. člena predloga zakona določa domnevo napake proizvoda tudi, kadar tožeča stranka dokaže, da je škoda nastala zaradi očitne okvare proizvoda pri njegovi razumno predvidljivi uporabi ali v običajnih okoliščinah (na primer steklenica, ki eksplodira med razumno uporabo). Nepotrebno obremenjujoče bi bilo namreč zahtevati dokaz obstoja napake od tožeče stranke v nespornih primerih.
 
Uporaba se tako nanaša na predvideni namen proizvoda, kakor ga opredeli proizvajalec, v okoliščinah, ki jih je mogoče razumno predvideti. Običajno je to končna uporaba proizvoda (Modra knjiga, EUR-Lex - 52022XC0629(04) - EN - EUR-Lex, str. 19). Pri tem je treba v pravu Evropske unije razlikovati med predvideno uporabo (intended use) in razumno predvidljivo uporabo (reasonably foreseeable use). Predvidena uporaba pomeni uporabo, za katero je proizvod namenjen na podlagi proizvajalčevih informacij ter njegove zasnove in konstrukcije. Razumno predvidljiva uporaba presega tako formalno opredeljeni namen in zajema tudi uporabo, ki jo je glede na zakonito in predvidljivo človekovo vedenje mogoče pričakovati. To vključuje tudi nekatere oblike napačne uporabe, če so objektivno predvidljive. Proizvajalec mora zato že pred dajanjem proizvoda na trg oceniti ne le njegovo predvideno uporabo, temveč tudi razumno predvidljive pogoje uporabe, kar izhaja iz splošnega okvira harmonizacijske zakonodaje Evropske unije o varnosti proizvodov. Pri tem morajo proizvajalci zagotoviti ustrezno raven varstva glede na oba vidika uporabe, torej morajo upoštevati tudi dejanske okoliščine uporabe proizvoda v praksi, vključno z ravnanjem povprečnega uporabnika, vplivom okolja (npr. uporaba na prostem, podnebni vplivi) in morebitnimi značilnostmi posebnih skupin uporabnikov. Ob tem pa proizvajalcu ni treba predvideti ravnanj, ki bi pomenila očitno in nerazumno neupoštevanje zakonitih pogojev uporabe proizvoda (46. uvodna izjava Direktive 2024/2853, Modra knjiga, EUR-Lex - 52022XC0629(04) - EN - EUR-Lex, str. 25–26; stališče Evropske komisije – vprašanja in odgovori, drugi sklop, december 2025).
 
Drugi odstavek 19. člena predloga zakona določa domnevo vzročne zveze. Ta obstaja, kadar je ugotovljeno, da ima proizvod napako in da je nastala škoda značilna oziroma običajna posledica take napake, kar pomeni, da škodo take vrste, ki temelji na podobnih primerih, običajno povzroča ta napaka. Takrat tožeči stranki ni treba dokazovati vzročne povezave med napako in nastankom škode, temveč se njen obstoj domneva (47. uvodna izjava Direktive 2024/2853). Pri tem se domneva vzročne zveze nanaša na t. i. odgovornostno (primarno) vzročnost, torej na povezavo med napako proizvoda in nastankom škodnega dogodka (kršitvijo pravno varovane dobrine), ne pa tudi na obseg škode (sekundarno vzročnost), ki se presoja po splošnih pravilih obligacijskega prava.
 
Tretji odstavek 19. člena predloga zakona uvaja posebno pravilo dokazovanja v primerih izrazitih dokaznih težav z možnostjo domneve napake proizvoda ali domneve vzorčne zveze med škodo in napako ali oboje, kadar je tožeči stranki, ne glede na razkritje informacij tožene stranke, zlasti glede na tehnično ali znanstveno zapletenost zadeve, pretirano težko dokazati te predpostavke. Domneva pride v poštev, kadar sta izpolnjena dva pogoja: da ima tožeča stranka, zlasti zaradi tehnične ali znanstvene zapletenosti, pretirane težave pri dokazovanju napake proizvoda ali vzročne zveze ali obojega in da izkaže verjetnost, da ima proizvod napako ali da obstaja vzročna zveza. Oškodovanec mora torej izkazati, prvič, da ima pretirane težave pri dokazovanju napake proizvoda, vzročne zveze ali obojega, zlasti zaradi tehnične ali znanstvene zapletenosti, in drugič, da je verjetno, da ima proizvod napako oziroma da obstaja vzročna zveza med napako in škodo. Samo dejstvo, da je bilo razkritje dokazov na podlagi 18. člena predloga zakona omogočeno ali zahtevano, ni dodatni pogoj za uporabo domneve na podlagi tretjega odstavka 19. člena predloga zakona niti ne preprečuje njene uporabe (stališče Evropske komisije – vprašanja in odgovori, prvi sklop, september 2025). Predpostavka tehnične ali znanstvene zapletenosti se presoja glede na vse okoliščine konkretnega primera v vsakem primeru posebej, pri čemer mora sodišče upoštevati predvsem zapletenost narave proizvoda (npr. inovativni medicinski pripomočki), zapletenost uporabljene tehnologije (npr. sistemi umetne inteligence ali strojnega učenja), zapletenost narave informacij in podatkov, ki jih mora analizirati tožeča stranka, ter zapletenost narave vzročne zveze (npr. povezava med farmacevtskim izdelkom ali živilom ter nastankom zdravstvenega stanja ali zahteva po dokazu, ki bi pojasnil notranje delovanje umetnointeligenčnega sistema). Tožeča stranka mora sicer navesti argumente, ki utemeljujejo obstoj takih težav, ni pa ji treba teh težav dokazati. Zlasti pri kompleksnih tehnologijah (npr. umetna inteligenca) tožeči stranki ni treba pojasnjevati posebnih tehničnih značilnosti sistema ali podrobno razlagati, zakaj te otežujejo dokazovanje vzročne zveze (48. uvodna izjava Direktive 2024/2853). Pri tem se domneva vzročne zveze nanaša na t. i. odgovornostno (primarno) vzročnost, torej na povezavo med napako proizvoda in nastankom škodnega dogodka (kršitvijo pravno varovane dobrine), ne pa tudi na obseg škode (sekundarno vzročnost), ki se presoja po splošnih pravilih obligacijskega prava.
 
Pri tem pa ne gre za klasično zakonsko domnevo, temveč za posebno dokazno pravilo, ki omogoča prilagoditev dokaznega standarda z namenom zagotavljanja učinkovitega uveljavljanja pravice do odškodnine, saj se od tožeče stranke, ko pride domneva v poštev, zahteva, da dokaže le, da je verjetno, da je proizvod imel napako, kadar so njene težave povezane z dokazovanjem napak, ter da dokaže le, da je napaka proizvoda verjetni vzrok za škodo, kadar so njene težave povezane z dokazovanjem vzročne zveze. Določba namreč izhaja iz ugotovitve, da bi uporaba običajnega dokaznega standarda nacionalnega prava, ki praviloma zahteva visoko stopnjo verjetnosti, v teh primerih lahko ogrozila učinkovitost pravice do odškodnine. Hkrati upošteva, da imajo proizvajalci praviloma več strokovnega znanja in so bolje obveščeni kot oškodovanec, zato je treba ohraniti pošteno porazdelitev tveganja, ne da bi pri tem prišlo do popolne obrnitve dokaznega bremena (48. uvodna izjava Direktive 2024/2853). S tem se preprečuje, da bi bila tožeča stranka zaradi objektivnih omejitev pri dostopu do informacij postavljena v neenak položaj, hkrati pa se ohranja temeljno pravilo, da dokazno breme ostaja na njeni strani.
 
Domneve iz prvega, drugega in tretjega odstavka 19. člena predloga zakona imajo različen namen in pravni učinek, saj je domneva iz prvega odstavka namenjena dokazovanju napake proizvoda, domneva iz drugega odstavka dokazovanju obstoja vzročne zveze, domneva iz tretjega odstavka pa omogoča domnevo napake, vzročne zveze ali obojega, pri čemer pomeni fleksibilno procesno orodje znižanja dokaznega standarda (od gotovosti k verjetnosti). To se uporabi v primerih dokazne stiske oškodovanca zaradi zapletenosti zadeve, pri čemer je vedno povezano z dodatnim pogojem – obstojem pretiranih težav pri dokazovanju (stališče Evropske komisije – vprašanja in odgovori, drugi sklop, december 2025).
 
Četrti odstavek 19. člena predloga zakona določa, da so vse navedene domneve in dokazna pravila izpodbojni. Tožena stranka lahko z nasprotnimi dokazi izpodbije obstoj napake ali vzročne zveze, pa tudi izpolnjenost pogojev za uporabo znižanega dokaznega standarda iz tretjega odstavka 19. člena, na primer obstoj pretiranih dokaznih težav (48. uvodna izjava Direktive 2024/2853).

K 20. členu:
V 20. členu predloga zakona se ureja razmerje med dozdajšnjo in novo pravno ureditvijo ter določa prehodna ureditev, ki zagotavlja neprekinjenost pravnega varstva. Določba prenaša 21. člen v povezavi z 2. členom Direktive 2024/2853. Z dnem začetka uporabe tega zakona prenehajo veljati določbe 58. do 65. člena IX. poglavja ZVPot-1, s katerimi je bila v slovenski pravni red prenesena Direktiva 85/374/EGS. Prenehanje veljavnosti učinkuje z dnem 9. decembra 2026, ko se na ravni Evropske unije razveljavi navedena direktiva.

K 21. členu:
V 21. členu predloga zakona se določa uporaba določb predloga zakona. V prvem odstavku je določeno, da se določbe tega zakona uporabljajo za proizvode, dane na trg ali v uporabo po začetku njegove veljavnosti. V drugem odstavku 21. člena predloga zakona pa se v skladu z Direktivo 2024/2853 določa, da razveljavitev prejšnje ureditve ne učinkuje retroaktivno. Zaradi zagotavljanja pravne varnosti se ureditev na podlagi predloga zakona ne uporablja za proizvode, dane na trg ali v uporabo pred 9. decembrom 2026. Zato se za takšne proizvode še naprej uporablja dozdajšnja ureditev v ZVPot-1, ki temelji na Direktivi 85/374/EGS. S tem se zagotavlja neprekinjena odgovornost za škodo, ki jo povzročijo proizvodi z napako, dani na trg ali v uporabo pred tem datumom (63. uvodna izjava Direktive 2024/2853). Ključno merilo za določitev uporabe stare ali nove ureditve je torej trenutek, ko je bil proizvod dan na trg ali v uporabo. Če je bil proizvod dan na trg ali v uporabo do vključno 8. decembra 2026, se uporablja ureditev na podlagi ZVPot-1, ne glede na to, kdaj je škoda nastala ali kdaj je bil zahtevek vložen. Če pa je bil proizvod dan na trg ali v uporabo po tem datumu, se uporablja nova ureditev po predlogu zakona.

K 22. členu:
Z 22. členom se določa začetek veljavnosti zakona, ki je vezan na 9. december 2026. Ta datum izhaja neposredno iz Direktive 2024/2853, ki določa, da se nova ureditev uporablja za proizvode, dane na trg ali v uporabo od tega dne naprej. S tem se zagotavljata usklajen začetek uporabe nove ureditve v vseh državah članicah Evropske unije in enotna uporaba pravil o odgovornosti za proizvode z napako na notranjem trgu.



IV.	BESEDILO ČLENOV, KI SE SPREMINJAJO

Zakon o varstvu potrošnikov
(Uradni list RS, št. 130/22)

58. člen
(povrnitev škode)
(1) V skladu s splošnimi pravili o odgovornosti za škodo in pravilom o odgovornosti proizvajalca blaga z napako proizvajalec blaga povrne nastalo škodo, kadar napaka na blagu povzroči smrt, telesno poškodbo ali okvaro zdravja človeka ali kadar zaradi napake na blagu nastane škoda na drugi stvari.
(2) Proizvajalec povrne škodo na drugi stvari, če je poškodovana stvar običajno namenjena za zasebno uporabo in jo je oškodovanec pretežno uporabljal za zasebno uporabo, pri čemer znaša soudeležba oškodovanca pri škodi 500 eurov.
(3) Če proizvajalca blaga ali uvoznika ni mogoče ugotoviti, se vsak dobavitelj blaga šteje za proizvajalca, razen če v razumnem roku oškodovanca obvesti o tem, kdo je proizvajalec ali uvoznik oziroma katera oseba mu je blago dobavila.
59. člen
(opredelitev blaga)
Za namene tega poglavja blago pomeni vsako premično stvar, tudi če je del druge premične stvari ali je povezana z nepremično stvarjo, vključno z električno energijo.
60. člen
(kdaj ima blago napako)
(1) Blago ima napako, kadar njegova varnost ni takšna, kot jo potrošnik lahko upravičeno pričakuje. Pri oceni, kakšno varnost je potrošnik upravičen pričakovati, je treba upoštevati zlasti:
1.      predstavitev blaga glede na njegovo namembnost,
2.      predvidljivo uporabo blaga na razumen način,
3.      čas, ko je bilo blago dano v promet.
(2) Ne šteje se, da ima blago napako samo zato, ker je bilo pozneje dano v promet boljše blago.
61. člen
(dokazno breme)
Oškodovanec mora dokazati napako, škodo in vzročno zvezo med njima.
62. člen
(kdaj je blago dano v promet)
Blago je dano v promet v trenutku, ko ga je proizvajalec ne glede na pravni naslov dal na razpolago ali v uporabo oziroma ga je odposlal.
63. člen
(rok za odgovornost)
Proizvajalec je odgovoren za škodo, ki jo je povzročilo blago z napako, če je škoda nastala deset let od dneva, ko je blago z napako dal v promet.
65. člen
(uporaba določb)
Pravice iz tega poglavja pripadajo tudi osebam, ki se po tem zakonu ne štejejo za potrošnike.



V.	PREDLOG ZA OBRAVNAVO PREDLOGA ZAKONA PO NUJNEM ALI SKRAJŠANEM POSTOPKU

Predlog zakona se ne obravnava po nujnem oziroma skrajšanem postopku


VI.	PRILOGE

Priloge niso priložene.

